প্ৰাপ্তি (পাৰবীন চুলতানা) - সাহিত্য ডট অৰ্গ\nপ্ৰাপ্তি (পাৰবীন চুলতানা)\n“মোৰ বুকুত দেখোন হেজাৰ ফুলৰ সুবাস৷ মোক আকৌ ফুল কেলেই?”\n“বুকু?”, দুষ্ট হাঁহি এটাৰে সি তাইক জোকাইছিল৷\n“বুকু মানে মোৰ বাবে পুৰুষৰ বিশালতা আৰু নাৰীৰ উদাৰতা, কেতিয়াবা শূন্যতা”, তাই কৈছিল৷\n“তোমাৰ বুকু শূন্য হ’বলৈ নিদিবা”৷\n“মোৰ বুকু শূন্যই৷ মাথোঁ কাৰোবাৰ পৰা দহ এটা ধাৰ কৰি আনি ভৰাই ৰাখিছো৷\n“কোন সেই ভাগ্যৱান?”\nকোন তেওঁ, কোন তেওঁ? ………………..অভিমানত পিঞ্জৰা ভাগি ওলাই যোৱা এটি মুক্ত বিহংগ এতিয়া তেওঁ৷\n“ৰৈ আছা তুমি?”, সি সুধিলে পুনৰ৷\n“ৰৈ থাকিম চিৰদিন”, তাইৰ ক’লে৷\n“দুৱাৰ খোলা ৰাখিবা?”, তাৰ প্ৰশ্ন৷\n“কেৱল তেওঁৰ বাবে৷“\nকাব্যিকতা শেষ হোৱা নাছিল সিহঁতৰ৷ তাই হাঁহি হাঁহি নিজৰ দুখবোৰ কবিতাৰে সজাইছিল৷ লগতে ৰাজনীশে দিয়া ৰঙা গোলাপৰ থোপাটোও মধুৰ প্ৰত্যাখান কৰিছিল তাই৷ তাই জানে এনে প্ৰত্যাখানত ৰাজনীশ কেতিয়াও আহত নহয়৷ প্ৰত্যাখানতো এক কলা থাকে, মাকে কৈছিল সৰুতে৷\nএন.জি.অ. এটাৰ আঞ্চলিক শাখাত দায়িত্ব লোৱাৰ পাচতে তাইৰ ব্যস্ততা বাঢ়িছিল৷ দিন নাই, ৰাতি নাই৷ ফোনৰ ওপৰত ফোন, টুৰৰ ওপৰত টুৰ৷ স্বপ্নীলৰ অভিমান এটাৰ জন্ম হৈছিল৷ বিয়ালৈকে বুলি আঙুঠিটোৰ জোখ দিবলৈকে সময় নোৱাৰাকৈ তাই ব্যস্ত হৈ পৰিছিল৷ তাৰ মাজতো স্বপ্নীলৰ কৰ্তৃত্বমূলক আবদাৰ, অধিকাৰবোধ এইবিলাকৰ মাজতে তাইৰ মনৰ ৰাজকুমাৰৰ সকলো গুণ সোমাই আছিল৷ ব্যস্ততাৰ মাজতো ডাঁৰৰ বাতৰি ডাঁৰে দি থকাৰ দৰে তাইৰ প্ৰতি মুহূৰ্তৰ হিচাপ তাৰ নখদৰ্পণত আছিল৷ বিউটি পাৰ্লাৰত ফেচিয়েল কৰি থকাৰ পৰা বাথৰূমত গান বজাই গা ধুই থকালৈকে৷ তাইৰ সত্বাটো যে স্বপ্নীলৰ সত্বাৰ মাজতে সোমাই আছিল৷\nজখলাডাল আনি দিছিল সি৷ “বগাই যোৱা৷ ভয় নাখাবা৷ তোমাৰ প্ৰতিটো খোজৰ পাছফালেই মই আছো৷ তুমি মাথোঁ আগুৱাই যোৱা”, তাই মিলাব নোৱাৰা অংক কিছুমানত সি অভয়বাণী দিছিল৷\nঅথচ দুয়োজনে দুয়োজনক লগ নোপোৱা কিমানদিন যে হ’ল? ওচৰে ওচৰে থাকিও যে স্বপ্নীলক লগ নোপোৱা বহুদিনেই হ’ল৷ ইমান ওচৰত হৈয়ো ইমান দূৰত!\nতাতেই হয়তো তাৰ অলপ অভিমান৷\n“ইয়াত আকৌ মৰুভূমিখন ক’ৰ পৰা আহিল?”, তাইৰ অইল পেইণ্টিংখনলৈ চকু দি ৰাজনীশে কৈ উঠিল৷\nতাই মৃদু হাঁহিলে, তাৰ পাচত ক’লে, “মই কওঁ শুনা৷ ইয়াত এখন নৈ আছিল৷ ভদীয়া বানে সুঁতি সলাইছিল৷ নৈখনৰ বুকু শুকাই মৰুভূমি হৈছিল৷ বুকুৰ গোলাপজোপা কেকটাছ হৈছিল আৰু সেই কেকটাছৰ মাজত সাঁচি গৈছিল এটোপ এটোপ সুধা”৷\n“এই ৰাস্তাটো ইয়াতে আকৌ কিয় দিলা?”, ৰাজনীশে উৱাদিহ নাপালে মৰুভূমিৰ মাজৰ ৰাস্তাটোৰ উঁহ৷\n“মৰুভূমিৰ মাজত উটৰ পিঠিত উঠি এই বাটেদিয়েই আহিব তাইৰ মনৰ ৰাজকুমাৰ৷ হয়তো লৈ আহিব এবুকু তৃষ্ণা৷ সেই তৃষ্ণাৰ পাত্ৰত একাঁজলি চকুলো ভৰাই পি খাব তাই৷ অলপ সাঁচিব উটৰ কুঁজত৷\n“ৱাও৷ ফেণ্টাষ্টিক! তাৰ পাছত?”, সি আগ্ৰহী হৈ উঠিল৷\nতাৰ পাছত? তাৰ পাছত সেই কেকটাছৰ সঞ্চিত সুধা আৰু উটৰ কুঁজৰ সঞ্চিত চকুলো ফালি এখন নদী ৱোৱাই দিয়াৰ ইচ্ছা তাইৰ৷\n“কেকটাচৰ ধাৰাল খোঁচত যদি ক্ষত বিক্ষত হয় তাইৰ সুকোমল হিয়া”, তাৰ প্ৰশ্নবোধক চাৱনি৷\n“হওক”, বুলি তাইৰ অভিমানী চকুপানী এটোপাল পেইণ্টিংখনৰ মৰুভূমিখনত পৰিছিল৷\n“কোন তেওঁ”, সুধিছিল ৰাজনীশে৷\nতাই মৌন হৈ ৰ’ল৷\nঘৰৰ পৰা আঁতৰি তাই আৰু স্বপ্নীল দুয়োটাই বেলেগে বেলেগে ভাৰাঘৰত থাকিব লগাত পৰিছিল৷ সেইদিনা তাইক চাবলৈ স্বপ্নীলৰ মাক দেউতাক অহাৰ কথা৷ কোনোমতে দেওবাৰটো উলিয়াইছিল তাই নিজৰ বাবে৷ চহৰৰে ৰেষ্টুৰেণ্ট এখনলৈ গৈছিল স্বপ্নীল সহিতে স্বপ্নীলৰ মাক দেউতাক৷ লাজ লাজ ভাৱ এটাৰে তাইক সিদিনা সত্তৰৰ দশকৰ ভৰিৰ নখেৰে মাটিত আঁচ টানি তলমূৰকৈ ৰৈ থকা ছোৱালীজনীৰ দৰেই লাগিছিল৷ হঠাতে তাইৰ ফোনটো বাজি উঠিছিল৷ তাইৰ তলৰ শাখা অফিচৰ ইন চাৰ্জ অলকেশৰ ফোন৷ ফোনত কথা পাতিয়েই তাই উত্তেজিত হৈ পৰিল৷ উত্তেজনাত তাই স্থান-কাল-পাত্ৰ পাহৰি পাৰ্ছটো দাঙি ললে, স্বপ্নীলক একো কবলৈ বা বুজিবলৈ সুযোগ নিদি তাই একপ্ৰকাৰ জপিয়াই আহি অলকেশৰ গাড়ীত উঠি তাৰ পৰা ৰাওনা হ’ল৷\nআজিও ভাব হয় তাইৰ, কিমান যে অপৈণত আছিল তাই! সৰু ছোৱালীৰ দৰেই কাম বুলিলেই কাম, খং বুলিলেই উত্তেজনা৷ পৰিস্থিতি চম্ভালিব পৰাকৈ শক্তিশালী তাই তেতিয়াও হৈ উঠা নাছিল৷ তাই যদি সিদিনা পৰিস্থিতিৰ ক্ষিপ্ৰতা তাক বুজাই আহিব পাৰিলেহেঁতেন, তেতিয়া জানো স্বপ্নীলে নুবুজিলেহেঁতেন৷ স্বপ্নীলক বাৰু সিদিনা তাৰ মাক-দেউতাকৰ সন্মুখত অপমান কৰা হ’ল নেকি?\nনাৰী সংগঠন, পুলিচ থানা আদিৰ যাৱতীয় কামবোৰ শেষ কৰি চোৰাংচিকাৰীৰ কবলৰ পৰা যেতিয়া ১৪ বছৰীয়া ৰাণী নামৰ বোবা ছোৱালীজনীক অভিভাৱকৰ হাতত গতাই থৈ আহিছিল, তেতিয়া সন্ধ্যা ৮ বাজি পাৰ হৈ গৈছিল৷ ভোকত পেটটো কলমলাওতেহে তাইৰ মনত পৰিছিল ৰেষ্টুৰেণ্টত এৰি থৈ অহা খোৱাবস্তু ভৰ্তি প্লেটখনৰ কথা৷ স্বপ্নীললৈ ফোন লগালে তাই৷ ফোনটো বাজি বাজি অফ হৈ গল, আকৌ লগালে, আকৌ অফ হৈ গ’ল, আকৌ লগালে, হয়তো দহবাৰ, পোন্ধৰবাৰ৷ ধৈৰ্য কম তাইৰ৷ দায়বদ্ধতা যিমানেই, খংটোও সিমানেই৷ খংটো যিমানেই, মৰম আকলুৱাও সিমানেই৷ স্বপ্নীলে নুবুজাকৈ আছেনে বাৰু তাইক? জখলাত বগাবলৈ দি পাছফালে ৰৈ থকা মানুহ সি৷\nকৃত্ৰিম খং এটা উজাই আহিল তাইৰ৷ মেছেজ বক্সটো খুলি ললে৷ হৃদয় যেতিয়া অভিমানেৰে ভৰি পৰে, মগজুত যেতিয়া ধৈৰ্য নাথাকে, লগতে পেটটো যেতিয়া ভোকে কলমলাই থাকে, যেতিয়া প্ৰিয়জনৰ ওপৰত গভীৰ আস্থা থাকে, তেনেবোৰ মুহূৰ্তত কীপেডত যিকেইটা শব্দৰ সংমিশ্ৰণ ঘটিব পাৰে, তেনে এক গাঢ় মিশ্ৰণেই দলিয়াই দিলে তাই স্বপ্নীললৈ৷ হয়, অতি কটু কথাৰে থকা সৰকা কৰিছিল তাক৷ তাইৰ গাৰ অংগ এটুকুৰা সি৷ যিমান আঘাত কৰিলেও সি যে তাইৰেই হৈ থাকিব৷ তাই জানে খং মিহলি মেছেজটো পোৱাৰ পাচতে স্বপ্নীল তাইৰ ওচৰলৈ দৌৰি আহিব৷ আহিবই সি৷ নিজে কটু কথা শুনাৰ দুখত নহয়, বৰঞ্চ তাইৰ খং দমাবলৈকে সি ৰাতি বাৰবজাত হলেও দৌৰি আহিব৷\nমেছেজটো পঠিয়াই লৰামতীয়া স্বভাৱেৰে তাই অলপ সুখী হ’ল৷ তাইৰ অৱস্থাটো সি নুবুজিব কিয়? সি জানে অসংখ্য বঞ্চিত শিশুৰ মুখত তৰা জিলিকোৱাৰ প্ৰতিশ্ৰুতি তাইৰ৷ ৰাণী নামৰ বঞ্চিত ছোৱালীজনীৰ শৰীৰৰ ভূগোলো চোৰাংচিকাৰীৰ চকুৰ পৰা হাৰি যোৱা নাছিল৷ সন্দেহবশত এজন সচেতন নাগৰিকে সিহঁতৰ এন জি অৰ হেল্পলাইন নাম্বাৰলৈ ফোন কৰিলে বুলিহে ৰক্ষা, নহলে হয়তো ৰাণী এতিয়ালৈ অসমৰ সীমা পাৰ হৈ গলহেঁতেন’৷ চকুৰ আগলৈ ৰাণীৰ চেহেৰাটো ভাঁহি আহিল৷ কাইলৈকে তাইৰ ওচৰলৈ যাব লাগিব৷ উপযুক্ত শিক্ষাৰে শিক্ষিত কৰাই উপযুক্ত সংস্থাপনলৈকে দায়িত্ব তাইৰ এন জি অ ৰ৷ আৰু ইফালে স্বপ্নীল? মুখ ফুলাই বহি আছে৷ অঁকৰাটো কৰবাৰ৷\nগান এটা গুণগুণাই তাই বাথৰূমত সোমাল৷ আজি তাইৰ এটা সফল দিন৷ দিনটোৰ দুশ্চিন্তাখিনি শ্বাৱাৰৰ পানীৰে বোৱাই দিলে৷ কিবা এটা খাবলৈ বুলি নিজে ৰান্ধিবলৈকো মন নোযোৱা হ’ল তাইৰ৷ স্বপ্নীল অহা হ’লে তাৰ লগতে তাই ওলাই গ’লহেঁতেন, নতুবা তাকেই কলেহেঁতেন, “কিবা এটা ৰান্ধি দিয়ানা প্লিজ” বুলি৷ তাইৰ মৰমৰ আবদাৰত সি কৃত্ৰিম খং দেখুৱালেও সকলোখিনিয়ে কৰি দিলেহেঁতেন৷ তাইৰ পাকঘৰত সোমাই সি তাইৰ পছন্দৰ খোৱাবস্তু কেইপদ ৰান্ধি তাইক খুৱাই, নিজেও খাই চুমা এটাৰে বিদায় ললেহেঁতেন৷ সেই স্বপ্নীলেই তাইৰ বিয়াৰ কথা উলিয়াইছিল, “এনেকৈ সদায় সদায় আহি ৰাতি এপৰলৈকে তোমাৰ ৰূমত সোমাই থকা কথাটো অইনে সহজভাৱে নলব৷ বিয়াখনলৈ আগবাঢ়ো আহা৷”\nঘৰৰ একমাত্ৰ ল’ৰা সি৷ তাইৰ আকাশ চোৱাৰ হেঁপাহ, নিঃকিন মানুহৰ মাজত তৰা খঁচাৰ প্ৰতিশ্ৰুতি, জীয়াই থকাৰ দুৰ্নিবাৰ নিচা, মৰম আকলুৱা মনটোৰ উষ্ণতা- এই সকলোবোৰতে সি গলি গলি নিঃশেষ হৈছিল৷\nৰাতি বাৰ বজালৈকে মেছেজৰ উত্তৰ নাপাই তাই অলপ আচৰিত হ’ল৷ ফোন লগালে পুনৰবাৰ৷ ফোনটো বাজি বাজি বন্ধ হৈ গ’ল৷\nফোন আৰু মেছেজৰ লগতে তাইৰ ৰাতিটো পাৰ হ’ল৷ কোনো সঁহাৰি নাপালে স্বপ্নীলৰ৷ পুৱা কাউৰীয়ে কা কৰোতেই যেন তাই স্বপ্নীলৰ ওচৰ পাবগৈ৷ কিন্তু নিজকে সম্বৰণ কৰিলে তাই, যিহেতু স্বপ্নীলৰ মাক দেউতাকো এতিয়া তাৰ ৰূমতে আছেহি৷ কিহৰনো ইমান অভিমান অ’ ল’ৰাটোৰ?\nন বজাতে তাই স্বপ্নীলৰ ৰূম পালেগৈ৷ কিন্তু এয়া কি? গেটত মস্ত এটা তলা৷ হতাশ মনে উভতিল তাই৷ ৰাণীৰ ওচৰলৈ যাওঁ বুলি লওঁতেই গাঁৱৰ পৰা নিজৰ মাকৰ ফোন আহিল৷ মাকৰ উচ্ছসিত কণ্ঠ, তাইৰ বিয়াৰ বাবে কোনোবা হেনো আলহী আহিছে চহৰৰ পৰা৷ খুৰাকৰ চিনাকি৷ খুৰাকটো যে আৰু! তাই যিমান প্ৰত্যাখান কৰিলেও প্ৰত্যেকবাৰেই এজন এজন ল’ৰাৰ সন্ধানত থাকে৷ এইবাৰো চাগে কোনোবা এজনক মাতি আনি মাকৰ মূৰটো খাইছে৷ তামোলৰ সেলেঙী বোৱাই বোৱাই খুৰাকে ভতিজাকৰ গুণ বখানি ওৰকে নাপাব৷ সকলোৰে মৰম পাই পাই তাই যে গুৰু গোঁসাই নমনাজনী হৈ পৰিল, সেই কথাটো নকলেহে পাৰিছে খুৰাকে৷ ওঁঠেৰে এটা হাঁহি বিৰিঙিল তাইৰ৷ এইবাৰ তাই নিজে ঘৰত স্বপ্নীলৰ কথা কব৷ তাই জানে স্বপ্নীলক লৈ কাৰোৰে একো আপত্তি নাথাকিব৷ স্বপ্নীলৰ লগত কালিৰে পৰা যোগাযোগ কৰিব পৰা নাই৷ তাই বৰ কষ্ট অনুভৱ কৰিলে৷\n“ৰবাচোন মানু, লৰাজনে তোমাৰ লগত কথা পাতিবলৈ বিচাৰিছে৷ ফোনটো ধৰাচোন”, মাকে হয়তো সিমানপৰে লৰাৰ হাতত মবাইল তুলি দিলেই৷\n“নাই মা, এতিয়া মই বেলেগ কাম এটাত ব্যস্ত আছো৷ পাছত কথা পাতিম৷ আৰু এটা কথা মা, মই এতিয়া কেৰিয়াৰৰ শীৰ্ষত আছো, এতিয়া বিয়া পাতি অনৰ্থক বৰবাদ নহওঁ”, স্বপ্নীলৰ চকুহাল নিজলৈ চকুলৈ টানি আনি তাই মাকক আঁভুৱা ভৰিছিল৷\nস্বপ্নীলৰ বাদে বেলেগ কাৰোবাৰ কথা ভাবিব পাৰে নে তাই? নাই৷ মাকক কব, খুৰাকক কব তাই, “শেষ কৰা স্বয়ম্বৰৰ এই মেলা৷ মই মোৰ মনৰ ৰাজকুমাৰ ঠিক কৰি থোৱা আছে, তেওঁৰ লগতেই বিয়া হ’ম মই৷”\nতাৰ পাছত তাই সেই খোলা গেটখন বহুতদিনলৈকে দেখা নাপালে, যেতিয়া দেখা পালে, তাত স্বপ্নীল নাছিল৷ বহুত সোধা মেলা কৰিও তাই একোকে শুংসূত্ৰ উলিয়াব নোৱাৰিলে৷ লগ পাই লওঁ তাক, তাৰ চুলিত আঙুলি বুলাই বুলাই তাৰ অঁকৰামিৰ বুজ লম৷ চকুৰ পতাত হাত ফুৰাই তাৰ চকুৰ সিক্ততাৰ উমান লম৷ তাৰ বুকুত কাণ পাতি শুনিম তাৰ অভিমানৰ বতৰা৷ ওঁঠত ……..নাঃ থাকক…..লাজ এটাই কথাবোৰ ইমানতে সামৰি থলে৷\nনদীখন দেখিলেই জাপ মাৰি দিবলৈ মন যোৱা দিনবোৰত, ফেনাইল দেখিলেই ঘোট ঘোটকৈ পি খাবলৈ বিচৰা দিনবোৰত তাই নিজকে কেনেদৰে চম্ভালিছিল নিজেও নাজানে৷ চকুপানীৰে বাট কাটিও স্বপ্নীলৰ খবৰ নাপালে তাই৷ ৰাতি দুপৰলৈকে জীৱন নামৰ মদিৰাৰ পিয়লাটিত উবুৰি খাই থাকি পুৱতি নিশাৰ দুঃস্বপ্ন এটাত ধহমহকৈ উঠি বহে তাই৷ নিঃসংগ সময়বোৰত উচুপনিৰে আলাপতো শেষ নহয় তাইৰ অজস্ৰ প্ৰশ্নবোধক চিন৷ “কিয় এনেকৈ আঁতৰি গ’লা, মোৰ চকুলৈ চাই এবাৰ কব লাগিব তুমি স্বপ্নীল, নহলে মই এই বিন্দুটোতে ৰৈ দিম চিৰদিনৰ বাবে”, তাইৰ শেষ সিদ্ধান্ত আছিল সেয়া৷\nচাকৰি সলাইছিল, ঠিকনা সলাইছিল, জীৱনৰ পৰা আঁতৰত অৱস্থান কৰিছিল তাই৷ নতুন ঠাইত ৰাজনীশক লগ পাইছিল৷ সময়ৰ সোঁতত তাই নাৱখনি জীৱন নামৰ ঘাটটিতেই বান্ধিছিলহি পুনৰ৷ ফুল-তৰা-গানেৰে জীৱনৰ ভুল অংকবোৰ শুদ্ধ কৰি থাকোতেই প্ৰেম প্ৰত্যাখিত ৰাজনীশ তাইৰ বন্ধু হৈ পৰিছিল৷ ৰাজনীশে বহুবাৰ সুধিছিল তাইক, কোন তেওঁ বুলি৷\nতাই মাথো কৈছিল,\n………………..অভিমানত পিঞ্জৰা ভাগি ওলাই যোৱা এটি মুক্ত বিহংগ এতিয়া তেওঁ৷\nবঞ্চিত শিশুৰ মাজত তৰা খচাৰ সপোনটো দমি থাকিল৷ অনামিকা আঙুলিৰ আঙুঠিৰ জোখটোও কিবা সপোন হৈয়ে ৰ’ল৷ অতি নিঃসংগ সময়বোৰত মাথো কলম আৰু তুলিকাডালক সংগত কৰিছিল৷\nতেনেকুৱা স্মৃতি-কেঁচা আবেলি এটাত তাই ডায়েৰীখনত টুকি আছিল হৃদয়ৰ বাৰ্তালাপ৷ কলিংবেলৰ শব্দ শুনি ডায়েৰীখন জপাই তাই নিঃশব্দে দুৱাৰখন খুলি দিয়াৰ লগে লগে ৰাজনীশ সোমাই আহিল৷ ফেনৰ তলত থকা চকীখনত ধামকৈ বহি তাইক পানী এগিলাচ খুজিলে৷ তাৰ পাচত সি চকু দুটা মুদি দিলে৷\nতাই ভিতৰলৈ সোমাই গ’ল৷ নেমু চৰবত দুগিলাচ কৰো বুলি নেমু এটা উলিয়াই ললে৷ ৰাজনীশৰ চকু মেলিয়েই ডায়েৰীখনত চকু পৰিল৷ দুষ্ট ভাব এটাই ক্ৰিয়া কৰিলে মনত৷ ‘একান্তই ব্যক্তিগত’ বুলি লিখা ডায়েৰীখনৰ প্ৰথমটো পৃষ্ঠা মেলি ললে৷\n“এই স্বপ্নীল, বহুত হ’ল, অভিমান এৰা৷ বহুত দূৰ বাট আহিলো তোমাৰ হাতত ধৰি৷ হাত এৰি বাট সলালা যে তুমি! মোৰ বাটত তোমাৰ বাহিৰে কোনোৱেই নাই অ? ………. নাকান্দো চোৱা৷ মই যে তোমাক নিজৰ গাৰ অংশ বুলিয়ে ভাবিছিলো ……… যিমান আঘাত কৰিলেও নিজৰে হৈ থাকিবা বুলি ভাবিছিলো৷ ”\nকথাখিনি যেন সি কৰবাত পঢ়িছিল৷ অতি চিনাকি শব্দকেইটা কত পাইছিল সি? ডায়েৰীখন জপাই থলে৷ ৰাগিনী সোমাই আহি চৰবত এগিলাচ দিলে৷ চৰবত গিলাচ খাইও সি বহুতদেৰী চকু মুদি ৰ’ল৷ কত পাইছিল সি এই বাক্যকেইটা? তাৰ বুকু চুই যোৱা বাক্যকেইটা সি কিতাপত পাইছিল নেকি? তাইকোতো সুধিব নোৱাৰি৷ একান্তই ব্যক্তিগত বুলি লিখা ডায়েৰীখন সি মনে মনে পঢ়া বুলি গম পালে ৰাগিনীয়ে তাকো বিশ্বাসত নলয়৷\nহঠাতে তাৰ গাটো জোকাৰ খাই উঠিল৷ স্বপ্নীল বুলি লিখিছিল যে তাই! স্বপ্নীল-ৰাগিনী-ৰাগিনী-স্বপ্নীলৰ সমগ্ৰ কথাখিনি চেলুলয়ডৰ পৰ্দাৰ দৰে তাৰ মগজুলৈ আহি গ’ল৷\n“ৰাগিনী, তুমি ৰেডি হোৱাচোন৷ এঠাইলৈ যাওঁ৷ ”\nতাৰ মুখৰ অস্থিৰতা, গাম্ভীৰ্য দেখি ৰাগিনীয়ে আৰু একো নকৈ সামান্য সাজসজ্জা কৰি তাৰ গাড়ীত বহি ললে৷\nঅলপ দূৰ যোৱাৰ পাচতে গাড়ীখনে পিচ দিয়া ৰাষ্ট্ৰীয় পথটো এৰি এটা উপবাট ললে ………… ঠিক যিদৰে তাইৰ জীৱনটোৱে মূলবাট এৰি উপবাট লৈছিল৷ গাড়ীখন আহি এটা আছাম টাইপৰ ঘৰৰ সন্মুখত ৰৈছিল৷ ৰাজনীশে তাইক হাতত ধৰি টানি লৈ গৈছিল৷ শাৰীখন তাইৰ জোটপোট লাগিছিল৷ কোনোমতে নিজকে চম্ভালি তাই ৰাজনীশক অনুসৰণ কৰিছিল৷\n“অঁকৰাটো কৰবাৰ” বুলি লাহেকৈ তাই নিজৰ চকুপানীখিনি মচি লৈছিল৷ লেকেচিয়াই লেকেচিয়াই সি আলমাৰীটো খুলি তাইলৈ বুলি কিনা জোৰোণৰ কাপোৰ আৰু আঙুঠিটো দেখুৱাইছিল৷ কথা কব নোৱাৰিছিল সি৷ তাইৰ ঘৰত তাইক নোকোৱাকৈ চাৰপ্ৰাইজ দিও বুলি বিয়াৰ প্ৰস্তাব লৈ যোৱাৰ পৰা উভতি আহোতে দ খাৱৈত পৰি স্বপ্নীলে মগজুৰ একাংশ এৰি থৈ আহিছিল৷ তাই দিয়া অসংখ্য মেচেজ, ফোনকলৰ সাক্ষী আছিল তাৰ মাহীয়েকৰ পুতেক ৰাজনীশ৷ তিনিমাহৰ ক’মা অৱস্থাৰ পাছত সি পৃথিৱীলৈ ঘূৰি আহিছিল যদিও মাতটো চিৰদিনৰ বাবে নাইকিয়া হৈ গৈছিল৷\nখিৰিকীৰে ৰান্ধনি বেলিৰ হেঙুলীয়া আভাকণ সোমাই তাইৰ গাল দুখন ৰঙচুৱা হৈ পৰিছিল৷ সি তাইলৈ বিমোহিত নয়নেৰে চাই ৰ’ল৷ তাই সেন্দূৰৰ টেমাটো তাক উলিয়াই দিলে৷ জোৰোণৰ অলংকাৰখিনি উলিয়াই অনামিকা আঙুলিটো আগবঢ়াই দিলে৷ তাৰ পাচতো সি ভেবা লাগি চাই থকাত তাৰ গালত হাত ফুৰাই লাহেকৈ চিকুটি দিলে, “অকঁৰাটো কৰবাৰ৷ ”\n← কমনৰুম আখ্যান (বন্দিতা গগৈ বৰা)\nশৰতৰ আগমন (দীপকমল গগৈ) →\nউত্তৰাধিকাৰী’ —ৰূপাঞ্জলি চেতিয়া


মোডীৰ ‘নমামি গংগে’!! – Mahabahoo\nHome/Assam News & Articles/মোডীৰ ‘নমামি গংগে’!!\n(২৭ এপ্ৰিল) : এনে বিৰল দৃশ্য ভাৰতৰ বাহিৰে অইন ক’তো দেখাৰ সুযোগ নহয়। গংগাৰ দুয়োপাৰে শাৰী শাৰী চিতা। এটাৰ পিছত আনটো মৃতদেহ আহি আছে সেই চিতাবোৰলৈ। মৃতদেহৰপৰা ফুলবোৰ আঁতৰাই চিতাত তুলি দিয়া হৈছে নিথৰ দেহ। চিতাজুয়ে বতাহত বিয়পাইছে পোৰা মাংসৰ অসহ্যকৰ গোন্ধ। গংগাৰ পাৰত স্তূপীকৃত হৈ থকা ফুলবোৰ গংগাৰ পানীত ভাহি ভাহি গৈ আছে দূৰ-দূৰণিলৈ। ফুলৰ সৈতে ভাহি গৈছে চিতাৰ আধাপোৰা খৰি। শৱদেহৰ বৰ্জনীয় সমস্ত কানি-কাপোৰ, অন্যান্য সামগ্ৰীও ভাহি গৈ আছে গংগাৰ সোঁতত!\nএয়া হ’ল বাৰাণসীৰ গংগাঘাটৰ প্ৰতিদিনৰ দৃশ্য। কেৱল মণিকৰ্নিকা ঘাটেই নহয়, এনে ধৰণৰ ৮৮টা ঘাটতেই প্ৰতিদিনে অসুস্থ হৈ পৰিছে গংগা। অথচ এই অসুস্থ গংগাক সুস্থ কৰি তোলাৰ নামত বিভিন্ন নামত, বিভিন্ন প্ৰচাৰৰ সহায়ত শত শত আয়োজন চলিছে বছৰৰ পিছত বছৰ। তথাপি গংগা সুস্থ হোৱা নাই। বৰং আগতকৈও গংগা এতিয়া অধিক অসুস্থ, অধিক বিষাদগ্ৰস্ত। কেইদিনমান আগতে ভাৰতৰ বিশিষ্ট সমাজকৰ্মী ৰাজেন্দ্ৰ সিং ডাঙৰীয়াই গংগা পৰিষ্কাৰৰ নামত ৰাজনৈতিক নাটকবোৰলৈ উনুকিয়াই কৈছিল, ‘‘আমাৰ মা-গংগাৰ হৈছে হাৰ্টৰ অসুখ, কিন্তু চিকিৎসা কৰিছে এজন দন্ত চিকিৎসকে।’’ কাক উদ্দেশ্যি তেওঁ কাঁড়পাট এৰিছে, সেয়া সমাজ সচেতন সকলোৰে বোধগম্য। অথচ আমাৰ ঐতিহ্য, আমাৰ সমৃদ্ধ ইতিহাস আৰু সংস্কৃতিৰ প্ৰতীক হিচাপে যি গংগা নদীক আমি ‘মা’ হিচাপে প্ৰণাম কৰো, সেই গংগা এতিয়া পৃথিৱীৰ ৫খন দূষিত নদীৰ মাজৰেই এখন নদী। বাৰাণসীৰপৰা ২০১৪ চনৰ মে’ মাহত সংসদলৈ নিৰ্বাচিত হোৱাৰ পিছত নৰেন্দ্ৰ মোডীয়ে কৈছিল, ‘‘মা গংগাৰ সেৱা কৰাটোৱেই হৈছে মোৰ ভাগ্যলিপি। সেইবাবেই মা গংগাৰ আহ্বানত মই ইয়ালৈ আহিছো।’’ নিউ ইয়ৰ্কৰ ‘মেডিছন স্কোৱাৰ’ত ভাৰতীয় বংশোদ্ভূতসকলৰ সন্মুখত মোডীয়ে ৫ বছৰ পূৰ্বে ২২০০০ কোটি টকাৰ ‘নমামি গংগে’ প্ৰকল্পৰ ঘোষণা কৰি অলেখ হাতচাপৰি পাইছিল আৰু তেওঁ কৈছিল যে ২০১৯-২০ বৰ্ষত এই প্ৰকল্প সম্পূৰ্ণ কৰা হ’ব। মোডীৰ ঘোষণাৰ পিছত গংগাৰ দূষণ দূৰ কৰিবলৈ গঠন হৈছিল ‘নেছনেল গংগা কাউন্সিল’ (NGC)। কিন্তু গঠন কৰাৰ ৪ বছৰ পিছতো এখনো বৈঠক অনুষ্ঠিত নহ’ল। মোডীৰ পূৰ্বৰ প্ৰধানমন্ত্ৰী মনমোহন সিঙৰ ইউ-পি-এ চৰকাৰৰ দিনত ‘নেছনেল গংগা ৰিভাৰ বেচিন অথৰিটি’ গঠন কৰা হৈছিল আৰু ২০০৯ চনৰপৰা ২০১২ চনলৈ তিনিখন বৈঠক অনুষ্ঠিত হৈছিল। ২০১৫ চনত সেইখন কমিটি বিলুপ্ত কৰি দিয়া হয়। ‘নমামি গংগে’ প্ৰকল্পৰদ্বাৰা গংগাক বিশুদ্ধ কৰিবলৈ ২৫৪টা কৰ্মসূচীৰ তালিকা প্ৰস্তুত কৰা হৈছিল কেন্দ্ৰীয় চৰকাৰৰ অধীনত, কিন্তু যোৱা ৪ বছৰত তাৰে মাত্ৰ ৩১টাহে সম্পূৰ্ণ হৈছে। চৰকাৰী প্ৰতিৱেদনত উল্লেখ কৰা হৈছে যে ‘নমামি গংগে’ প্ৰকল্প অনুসৰি গংগাৰ পাৰত থকা ভাৰতৰ সাতখন চহৰৰ ১৬৩২ খন অঞ্চল চিনাক্ত কৰা হৈছে—য’ত উন্মুক্তভাৱে শৌচ কৰা হয়। এই মল-মূত্ৰই গংগাক দূষিত কৰিছে। কিন্তু ‘নমামি গংগে’ৰ প্ৰকল্পৰদ্বাৰাও যোৱা ৪ বছৰে সেই দূষণ ৰোধ কৰিব পৰা নাই। গংগাৰ দূষণৰ নিৰ্ণয় কৰা হয় গংগাৰ পানীত থকা ‘ফিকাল কলিফৰ্ম বেক্টেৰিয়া’ৰ পৰিমাণ নিৰ্ধাৰণ কৰি। এই পৰিমাণেৰে জানিব পাৰি যে পানীত মল-মূত্ৰ কিমান পৰিমাণে মিহলি হৈছে। প্ৰতি ১০০ মিলিলিটাৰ পানীত ২৫০০-ৰ কম ‘ফিকাল কলিফৰ্ম’ থাকিলে সেই পানীক নিৰাপদ বুলি কোৱা হয়। একমাত্ৰ গোমুখ গংগোত্ৰী, ৰুদ্ৰপ্ৰয়াগ আৰু দেৱপ্ৰয়াগত এই ‘কলিফৰ্ম’ৰ মাত্ৰা নিৰাপদ বুলি তথ্য পোৱা হৈছে। কিন্তু হৰিদ্বাৰত ইয়াৰ পৰিমাণ ১৬০০, এলাহাবাদত ৪৮০০০, বাৰাণসীত ৭০০০০, দক্ষিণেশ্বৰত ৮০০০০, কাণপুৰত ১ লাখ ৩০ হাজাৰ। অথচ ভাৰতৰ প্ৰায় প্ৰতিগৰাকী ধর্মপ্ৰাণ মানুহে এলাহাবাদ, বাৰাণসী, পাটনা, হৰিদ্বাৰ, বৃন্দাবন, চাহিবগঞ্জ, মথুৰা কিম্বা নৱদ্বীপলৈ যোৱাৰ সুযোগ পালে গংগাজল ঘৰলৈ আনিবলৈ অলপো ভুল নকৰে! কিন্তু গংগাৰ পানী সম্প্ৰতি বহু স্থানত মাথোঁ অপৱিত্ৰই নহয়, ক্ৰমশঃ অধিক বিষাক্ত হৈ পৰিছে। ‘নমামি গংগে’ প্ৰকল্প অনুসৰি ৩০০০০ হেক্টৰ ভূমিত ঘাঁহ-বন উৎপাদন, ভূ-গৰ্ভস্থ জলভাণ্ডাৰ সমৃদ্ধকৰণ, ভূমিক্ষয় ৰোধ, নদীৰ বাস্তুতন্ত্ৰৰ স্বাস্থ্য পুনৰুদ্ধাৰ আদিৰ কথা কোৱা হৈছিল। দীৰ্ঘম্যাদী হিচাপে, নদীত পৰ্যাপ্ত পানীৰ প্ৰৱাহ অক্ষুণ্ণ ৰখাৰ বাবে বৈদ্যুতিনভাৱে প্ৰৱাহমাত্ৰা নিৰ্ধাৰণ কৰাৰ কথাও কোৱা হৈছিল। কিন্তু চাৰিবছৰ পূৰ্বৰ সেইবোৰ প্ৰকল্প নিৰ্ধাৰণ, প্ৰতিশ্ৰুতিবোৰ বৰ্তমানৰ বাস্তৱতাৰ পটভূমিত আজি গংগাৰ ঘাটবোৰলৈ চকু দিলেই বুজিব পাৰি। ১৯৮৬ চনত ৰাজীৱ গান্ধীৰ প্ৰধানমন্ত্ৰিত্বৰ সময়ছোৱাত গংগাৰ প্ৰদূষণ হ্ৰাস কৰাৰ বাবে ‘গংগা একছন প্লেন’ আৰম্ভ কৰা হৈছিল। সেইমৰ্মে কাম-কাজ আৰম্ভও হৈছিল। ৪৫১ কোটি টকাৰ সেই প্ৰকল্পৰ উদ্দেশ্য আছিল—প্ৰতিদিনে চহৰবোৰৰপৰা আৰু কল-কাৰখানাৰপৰা যি দূষিত পানী গংগাত মিহলি হয়, সেয়া পৰিশোধন কৰা। লক্ষ্য নিৰ্ধাৰণ কৰা হৈছিল ২০০০ চন পৰ্যন্ত। কিন্তু ৰাজীৱ গান্ধীৰ আকস্মিক মৃত্যুৰ ফলত প্ৰকল্পৰো মৃত্যু হয়। কেন্দ্ৰীয় দূষণ নিয়ন্ত্ৰণ পৰিষদৰ এক পৰিসংখ্যাত দেখা গৈছে যে গংগাৰ দূষণৰ মাত্ৰা সৰ্বব্যাপ্ত। কেৱল বাৰাণসীতেই বিভিন্ন ঘাটত যিমানবোৰ শৱদাহ কৰা হয়, তাৰে ৩৫০০ৰো অধিক আধাপোৰা শৱদেহ গংগাৰ বুকুত উটুৱাই দিয়া হয়। কেৱল সেয়াই নহয়, বাৰাণসীৰ বিভিন্ন কুণ্ডলী পকোৱা নলাবোৰেৰে-নৰ্দমাবোৰেৰে প্ৰতিদিনে বিষাক্ত পানী গংগাত মিহলি হৈ গংগা ভয়ংকৰভাৱে বিপদজনক হৈ পৰিছে। ইয়াকে লৈ সমাজবিজ্ঞানী আৰু সমাজসেৱীসকল ক্ষুব্ধ হৈ পৰিছে। সমাজকৰ্মী ৰাজেন্দ্ৰ সিঙে স্পষ্টভাৱে কৈছে যে ‘নমামি গংগে’ প্ৰকল্পৰ ধনেৰে নদীৰ শুদ্ধিকৰণ নকৰি ঘাটবোৰৰ সৌন্দর্যকৰণ কৰা হৈছে। এয়া অতি বেদনাদায়ক। গংগাক কেন্দ্ৰ কৰি এটাৰ পিছত অইনটো পৰিকল্পনা কৰা হৈছে। পলস জমা হৈ হৈ গংগাৰ বক্ষ ওপৰলৈ উঠিছে। বাঢ়িছে বালি মাফিয়াৰ অতপালি। গংগোত্ৰীৰপৰা আৰম্ভ হৈ ২৫০০ কিলোমিটাৰৰ দীৰ্ঘ পথ অতিক্ৰম কৰা গংগাৰ বিভিন্ন স্থানত স্বাভাৱিক গতিপথ ৰুদ্ধ কৰি কৃত্ৰিম বান্ধ সৃষ্টি কৰাৰ ফলত স্ৰোতস্বিনী গংগা দুৰ্বল হৈ পৰিছে। ৰাজনৈতিক সদিচ্ছাৰ অপূৰ্ণতা, সামাজিক সচেতনতাৰ অভাৱ আদিয়ে সমস্যাটোক জটিল কৰি তুলিছে। ২২০০০ কোটি টকাৰ ‘নমামি গংগে’ প্ৰকাশ ঘোষণাৰ ৪ বছৰ পিছতো ২০% কামেই সম্পন্ন হোৱা নাই। কোৱা হৈছিল যে এই প্ৰকল্পৰ ক্ষেত্ৰত ইজৰাইলে ভাৰতক সাহায্য কৰিব। কিন্তু সেয়া কাৰ্যতঃ একো হোৱা নাই। মুঠতে ভোটৰ এই বজাৰত ৫৬ ইঞ্চিৰ বুকুৰ প্ৰতিশ্ৰুতি যে বিফল হৈ পৰিছে সেয়া প্ৰকল্পৰ সৈতে জড়িত সকলোৱে ভালদৰেই বুজি পাইছে। (সুজিত দে, বাৰাণসীৰপৰা, ২৭ মে’)\nDigital economy can put citizens in control of finance, says UN


কথা-বতৰাত দিব পৰা নাই সঁহাৰি! অহা ৪৮ ঘণ্টা তৰুণ গগৈৰ স্বাস্থ্যৰ বাবে অতিকৈ গুৰুত্বপূৰ্ণtarun-gogoi-now-critical-condition-put-on-ventilator-support– News18 Assam\nকথা-বতৰাত দিব পৰা নাই সঁহাৰি! অহা ৪৮ ঘণ্টা তৰুণ গগৈৰ স্বাস্থ্যৰ বাবে অতিকৈ গুৰুত্বপূৰ্ণ\nUpdated:November 21, 2020, 8:02 PM IST\nঅতিকৈ সংকটজনক অৱস্থাত প্ৰাক্তন মুখ্যমন্ত্ৰী তৰুণ গগৈ\nLast Updated: November 21, 2020, 8:02 PM IST\nগুৰুতৰ ভাবে অসুস্থ হৈ পৰিছে প্ৰাক্তন মুখ্যমন্ত্ৰী তৰুণ গগৈ। শনিবাৰে দুপৰীয়াৰ পৰা অধিক অৱনতি ঘটিছে তৰুণ গগৈৰ স্বাস্থ্য। অহা ৪৮ ঘণ্টা হ’ব তৰুণ গগৈৰ স্বাস্থ্যৰ বাবে অতিকৈ গুৰুত্বপূৰ্ণ।বৰ্তমান তৰুণ গগৈৰ কিডনী, হাৰ্ট আদিৰ কাৰ্যক্ষমতা কমি আহিছে।\nকিছুসময়ৰ পূৰ্বে প্ৰাক্তন মুখ্যমন্ত্ৰী তৰুণ গগৈৰ স্বাস্থ্যৰ বুজ লয় স্বাস্থ্যমন্ত্ৰী ড০ হিমন্ত বিশ্ব শৰ্মাই। মন্ত্ৰী হিমন্ত বিশ্ব শৰ্মাই কোৱা মতে, বৰ্তমান দিল্লী বা ৰাজ্যৰ বাহিৰলৈ নিয়াৰ অৱস্থাতো নাই তৰুণ গগৈ। বৰ্তমান গুৱাহাটী চিকিত্‍সা মহাবিদ্যালয়তে এটা বিশেষজ্ঞ চিকিত্‍সকৰ তত্বাৱধানত আছে তৰুণ গগৈৰ স্বাস্থ্য।\nমন্ত্ৰী হিমন্ত বিশ্ব শৰ্মাই কোৱা মতে, ‘বৰ্তমান মেচিনৰ সহায়ত তৰুণ গগৈক শ্বাস-প্ৰশ্বাস দিয়া হৈছে। সমান্তৰাল ভাবে তৰুণ গগৈৰ অংগ কাৰ্যক্ষম কৰি তুলিবলৈ চেষ্টা চলাই থকা হৈছে। সামগ্ৰিক ভাবে অহা ৪৮ৰ পৰা ৭২ ঘণ্টা তৰুণ গগৈৰ স্বাস্থ্যৰ বাবে অতিকৈ গুৰুত্বপূৰ্ণ। গুৱাহাটী চিকিত্‍সা মহাবিদ্যালয়ৰ চিকিত্‍সকৰ দলে এতিয়া যোগাযোগ কৰিছে এইমছৰ চিকিত্‍সকৰ সৈতে। পুত্ৰ গৌৰৱ গগৈ আৰু পৰিয়ালৰ লোকৰ সৈতে সম্পূৰ্ণ আলোচনা কৰি আগবাঢ়িছে গুৱাহাটী চিকিত্‍সা মহাবিদ্যালয়ৰ চিকিত্‍সক দল।’\nইফালে তৰুণ গগৈৰ স্বাস্থ্যকলৈ উদ্বিগ্নতা প্ৰকাশ কৰিছে গুৱাহাটী চিকিত্‍সা মহাবিদ্যালয়ৰ অধীক্ষক ডা০ অভিজিত্ শৰ্মাই। বিকল হোৱা অংগ পুণৰ কাৰ্যক্ষম কৰি তুলিবলৈ চেষ্টা চলাই থকা হৈছে। কথা বতৰাৰ প্ৰতিও সঁহাৰি দিব পৰা নাই গগৈয়ে। অহা ২৪ ঘণ্টা সম্পূ্ৰ্ণ অবজ্যাৰভেশ্যনত থাকিব তৰুণ গগৈৰ স্বাস্থ্য। আৰু তাৰ পিছৰ পৰ্যায়তহে সিদ্ধান্ত লোৱা হ’ব।’\nএতিয়া সকলোৱে তৰুণ গগৈৰ আশু আৰোগ্য কামনা কৰিছে।\nFirst published: November 21, 2020, 8:02 PM IST


tea-leaves-and-left-over-tea-can-do-miracle-for-your-household-skd– News18 assam\nHome » photogallery » lifestyle »Tea leaves and left over tea : চাহ বনোৱাৰ পিছত ব্যৱহাৰ হোৱা চাহপাতবোৰ পেলাই দিয়ে নেকি? লগাওক এই কামত\nTea leaves and left over tea : চাহ বনোৱাৰ পিছত ব্যৱহাৰ হোৱা চাহপাতবোৰ পেলাই দিয়ে নেকি? লগাওক এই কামত\nআপোনাৰ নিজৰ আৰু আপোনাৰ ঘৰ–সংসাৰৰ সৌন্দৰ্যৰক্ষাসহ নানা কামত ব্যৱহাৰ কৰিব পাৰে এই চাহপাত।\n| October 25, 2021, 11:14 IST\nপুৱা–গধুলি চাহ খোৱাটো আমাৰ প্ৰায় সকলোৰে অভ্যাস। চাহ বনোৱাৰ পিছত ব্যৱহৃত চাহপাতবোৰ আপুনি ব্যৱহাৰ কৰিব পাৰে বিভিন্ন কামত। আপোনাৰ নিজৰ আৰু আপোনাৰ ঘৰ–সংসাৰৰ সৌন্দৰ্যৰক্ষাসহ নানা কামত ব্যৱহাৰ কৰিব পাৰে এই চাহপাত।\nকিছু চাহপাত ৰ’দত শুকুৱাই লওক। তাৰ পিছত ভাগ ভাগ কৰি টিছু পেপাৰত বান্ধি ৰাখি থওক আলমিৰা বা ৱাৰ্ডৰোবৰ কোণত। এনে কৰিলে আলমিৰাত পোক নোসোমায়, দূৰ হয় দুৰ্গন্ধ। একেদৰে দুৰ্গন্ধ দূৰ কৰিবলৈ জোতাৰ ভিতৰতো ৰাখিব পাৰে চাহপাত। কাম কৰিব ছ্যু ফ্ৰেছনাৰ হিচাপে।\nপৰিষ্কাৰ কৰাৰ পিছতো বহু সময় ৰেফ্ৰিজাৰেটৰৰ পৰা দুৰ্গন্ধ যাব নিবিচাৰে। বহু সময়ত এনেকুৱাও হয়, কিছুদিন ধৰি ফ্ৰিজ পৰিষ্কাৰ কৰা হোৱা নাই। খোলা পাত্ৰত ফ্ৰিজত ৰাখক শুকান চাহপাত।\nমাইক্ৰ’ৱেভ অভেনত খোৱা বস্ত্ু গৰম কৰাৰ পিছত ব্যৱহৃত গ্ৰীন টিৰ ভিজা পাত ৰাখক। খোৱা বস্তুৰ গোন্ধ দূৰ হৈ কাম কৰিব ফ্ৰেছনাৰ হিচাপে।\nজৈৱ সাৰ হিচাপেও চাহপাত অতুলনীয়। ব্যৱহৃত চাহপাত পেলাই নিদি জমা কৰি ৰাখক গছৰ গুৰিত। ইনড’ৰ–আউটড’ৰ দুয়ো প্ৰকাৰৰ গছৰ ক্ষেত্ৰতে ব্যৱহৃত চাহপাতে ভাল সাৰৰ কাম কৰে।\nকাপৰ তলিত ৰৈ যোৱা চাহ খাবলৈ ইচ্ছা নকৰে। বহু সময়ত বহু পৰিমাণৰ চাহ নোখোৱাকৈ ৰৈ যায়। পেলাই নিদিব। গছৰ গুৰিত দিয়ক। স্প্ৰে বটলত ভৰাই চটিয়াব পাৰে গছৰ পাততো।\nজাপানীজ পদ্ধতিত চালাড কৰিলে দিব পাৰে গ্ৰীন টি। সদ্য ব্যৱহাৰ কৰা ভিজি থকা চাহপাত আৰু শুকান চাহপাত দুয়োটাই দিব পাৰে। শুকান চাহপাত গুৰি কৰি চটিয়াই দিব পাৰে চালাডৰ ওপৰত। পাব অতিৰিক্ত সোৱাদ আৰু সুগন্ধ।\nপৰিষ্কাৰ পানীত উতলাওক চাহপাত। চেকি লৈ সেই মিশ্ৰণ ব্যৱহাৰ কৰিব পাৰে উডেন ছাৰফেচ বা উটেন ফ্লোৰ পৰিষ্কাৰ কৰিবলৈ।\nগ্ৰীন টি বা হোৱাইট টি চকুৰ বাবে আৰামদায়ক। গৰম পানীত ডুবাই ৰাখক টি বেগ। তাৰ পিছত উষ্ণতা আপোনাৰ ছালৰ বাবে সহনশীল অৱস্থালৈ আহিলে টি বেগ দুটা ৰাখক বন্ধ চকুৰ ওপৰত। ৫ৰ পৰা ১০ মিনিট ধৰি টি বেগ আইমাস্ক হিচাপে ৰাখক চকুৰ ওপৰত। (এই লেখা সাধাৰণ তথ্যৰ ওপৰত আধাৰিত। ইয়াক প্ৰয়োগ কৰাৰ পূৰ্বে বিশেষজ্ঞৰ পৰামৰ্শ লওক।)


Ondasure in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ondasure ar byavahar, ppali, parshwakriya, upkaar, kriya-pratikriya aaru satarkatabani\nOndasure ৰ মূল্য আৰু পেকৰ চাইজ - Ondasure Price and Pack Size in Assamese - Ondasure ar mulya aaru pakor size\nOndasure की जानकारी\nOndasure ৰ লাভ আৰু ব্যৱহাৰসমূহ- Ondasure Benefits & Uses in Assamese- Ondasure ar laabh aaru byavaharsamuh\nOndasure ৰ পালি আৰু সেয়া কেনেদৰে ল'ব- Ondasure Dosage & How to Take in Assamese - Ondasure ar paali aaru xeya kenedore lobo\nOndasure ৰ পাৰ্শ্চক্ৰিয়াসমূহ- Ondasure Side Effects in Assamese- Ondasure ar parshwakriyasamuh\nOndasure সংক্ৰান্ত সতৰ্কতাবাণীসমূহ- Ondasure Related Warnings in Assamese- Ondasure xonkranta xatarkatabanisamuh\nঅইন দৰৱৰ সৈতে Ondasureৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ondasure with Other Drugs in Assamese- Oinor xoite Ondasure ar gurutor kriya-pratikriya\nOndasure মতভেদসমূহ- Ondasure Contraindications in Assamese- Ondasure nishedhsamuh\nOndasure ৰ বিষয়ে সততে সোধা প্ৰশ্নসমূহ- Frequently asked Questions about Ondasure in Assamese- Ondasure ar bikhoye satate xodha prashnasamuh\nখাদ্য আৰু মদৰ সৈতে Ondasure ক্ৰিয়া-প্ৰতিক্ৰিয়া- Ondasure Interactions with Food and Alcohol in Assamese- khadya aaru modor xoite Ondasure kriya-pratikriya\nOndasure ৰ লাভ আৰু ব্যৱহাৰসমূহ - Ondasure Benefits & Uses in Assamese - Ondasure ar laabh aaru byavaharsamuh\nOndasure তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOndasure ৰ পালি আৰু সেয়া কেনেদৰে ল'ব - Ondasure Dosage & How to Take in Assamese - Ondasure ar paali aaru xeya kenedore lobo\nOndasure-ৰ উপাদানসমূহ - Ondasure Active Ingredients in Assamese - Ondasure-ar upadaansamuh\nOndasure ৰ পাৰ্শ্চক্ৰিয়াসমূহ - Ondasure Side Effects in Assamese - Ondasure ar parshwakriyasamuh\nগৱেষণাৰ ভিত্তিত, Ondasure ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOndasure সংক্ৰান্ত সতৰ্কতাবাণীসমূহ - Ondasure Related Warnings in Assamese - Ondasure xonkranta xatarkatabanisamuh\nOndasure-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nOndasure গৰ্ভাবস্থাৰ সময়ত গ্ৰহণ কৰা সুৰক্ষিত।\nOndasure-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Ondasure ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Ondasure গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Ondasure কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Ondasure গ্ৰহণ কৰিব পাৰে।\nযকৃতত Ondasure কি প্ৰভাৱ দেখা গৈছে?\nOndasure গ্ৰহণ কৰাৰ পিছত আপোনাৰ কলিজা ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nহৃদযন্ত্ৰৰ ক্ষেত্ৰত Ondasure ৰ কি প্ৰভাৱ দেখা গৈছে?\nOndasure গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Ondasureৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ondasure with Other Drugs in Assamese - Oinor xoite Ondasure ar gurutor kriya-pratikriya\nOndasure তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOndasure মতভেদসমূহ - Ondasure Contraindications in Assamese - Ondasure nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ondasure লোৱা অনুচিত যাতে -\nOndasure ৰ বিষয়ে সততে সোধা প্ৰশ্নসমূহ - Frequently asked Questions about Ondasure in Assamese - Ondasure ar bikhoye satate xodha prashnasamuh\nএই Ondasure-এ অভ্য়াস বা নিচাৰ সৃষ্টি কৰে নেকি?\nনহয়, আপনি Ondasureৰ প্ৰতি আসক্ত নহয়।\nআপুনি Ondasure লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, আপুনি ডাক্তৰৰ পৰামৰ্শৰ পিছতহ Ondasure লোৱাটো নিৰাপদ।\nনহয়, Ondasureয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Ondasure ক্ৰিয়া-প্ৰতিক্ৰিয়া - Ondasure Interactions with Food and Alcohol in Assamese - khadya aaru modor xoite Ondasure kriya-pratikriya\nখাদ্য আৰু Ondasureৰ ক্ৰিয়া-প্ৰতিক্ৰিয়া\nখাদ্যৰ সৈতে Ondasure লোৱাটো স্বাভাৱিক।\nমদ আৰু Ondasureৰ মাজৰ প্ৰতিক্ৰিয়া\nOndasureৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nOndasure ৰ অনুকল্প - Substitutes for Ondasure in Assamese\nআপুনি বা আপোনাৰ পৰিয়ালৰ কোনোবাই Ondasure লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ondasure ব্যৱহাৰ কৰিছিল নেকি?\nআপুনি কিমান পৰিমাণে Ondasure সেৱন কৰিছিল?\nআপুনি Ondasure ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ondasure সেৱন কৰে?


চৰকাৰৰ মুৰব্বীয়ে দুৰ্দশাগ্ৰস্ত বানপীড়িতৰ দৰে হাহাকাৰ কৰি কান্দিব নে? - ALAYRAN\nচৰকাৰৰ মুৰব্বীয়ে দুৰ্দশাগ্ৰস্ত বানপীড়িতৰ দৰে হাহাকাৰ কৰি কান্দিব নে?\nঅসমৰ বান পৰিস্থিতিৰ ভয়াবহতা শতাব্দী যুগৰে ৷ বানৰ সংহাৰী কালৰূপ আগৰদৰেই প্ৰচীন হৈ আছে ৷ বিশেষ কিবা হৈছে বুলিবলৈ মাত্ৰ নদীৰ গতিপথ সলনি হৈ থাকে ৷\nভাৰত চৰকাৰৰ ওচৰত জলশক্তি এটা বিভাগ আছে ৷ অসম চৰকাৰৰ ওচৰতো আছে জলসম্পদ বিভাগ ৷ কেন্দ্ৰৰ কথাটো নকওঁ ৷ দিশপুৰৰ পৰা দিল্লীলৈ বহু দূৰ ৷ আঁচলতে স্থানৰ দূৰত্ব নাই, দূৰত্ব আছে ভাষা আৰু দিল্লীৰ সতে যুক্তি বলৰে যুঁজিব নোৱাৰা অসাধু বিভাগীয় মন্ত্ৰি-বিষয়া ৷ অসম চৰকাৰৰ জলসম্পদ বিভাগৰ মন্ত্ৰী আৰু উচ্চ পদস্থ বিষয়া সমূহ ইমানেই অৰ্কমণ্য যে, ৰাজ্যখনত বানে প্ৰলয়ংকাৰী ৰূপ লৈ মানুহ আৰু জীৱ-জন্তুৰ প্ৰাণ কাঢ়ি নিলেহে সাৰ পায় ৷\nধৰ্মান্ধ আৰু অন্ধবিশ্বাসী মুখ্যমন্ত্ৰী সৰ্বানন্দ সোণোৱালে ৰাজ্যখনত চৰকাৰী ধন শৰাধ কৰি বিহাৰ-উত্তৰ প্ৰদেশৰ পৰা বামুন আনি নমামী ব্ৰহ্মপুত্ৰ উৎসৱ মহা ধুমধামৰে অনুষ্ঠীত কৰাৰ পাছৰ পৰাই অভাৱনীয় বাৰিষা আৰু বানৰ সৃষ্টি হ'ব ধৰিছে ৷ হ'য়টো নমামী ব্ৰহ্মপুত্ৰ মাংগলিক অনুষ্ঠানত কোনো মহিলাই অসুচীৰে প্ৰৱেশ কৰি অমংগল মাতিলে… ! নহ'লে অসমৰ নদীসমূহে কাল ৰূপ লোৱাৰ কাৰণ কি?\nতৰুণ গগৈয়ে আমেৰিকাটো বানপানী হোৱাৰ কথা দোহাৰি ৰাজ্যবাসীক পোন্ধৰটা বছৰে বানতকৈ নিজৰ অপ-শাসনে কালৰূপ লৈ সংসাৰ কৰি থৈ গ'ল ৷ অসমৰ বানক কেয়াৰ নকৰা তৰুণ গগৈ যোৰহাটৰ দৰে ওখ ঠাইৰ মানুহ ৷ দিশপুৰতো তেওঁ থাকিবলৈ কইনাধৰাৰ দৰে ওখ ঠাই বাচি লৈছিল ৷ কথাতেই কয় আহোম নোমটেঙৰ ৷ কিন্তু ধৰ্মান্ধ সৰ্বানন্দ ডিব্ৰুগড়ৰৰ দৰে দ' ঠাইৰ মানুহ ৷ ৰাজনৈতিকভাৱেও সৰ্বানন্দ ডাঙৰীয়াই প্ৰতি বছৰে বানে কঙাল কৰা মাজুলী আৰু লক্ষীমপুৰৰ পৰা নিৰ্বাচিত হোৱা ৷\nৰাজ্যখনৰ মংগলাৰ্থে সৰ্বানন্দ ডাঙৰীয়াই এভাগী পূঁজা আগবঢ়োৱাতকৈ জলসম্পদ বিভাগৰ ইঞ্জিনীয়াৰ, উচ্চ পদবী বিষয়াক তলব কৰক ৷ বান ৰুধীবলৈ পৃথিৱীৰ যিকোনো ঠাইৰ পৰা আত্যাধুনিক কাৰিকৰী প্ৰযুক্তি আমদানী কৰক ৷ অসমৰ বান সমস্যাৰ স্থায়ী সমাধাকল্পে দীৰ্ঘম্যাদী আধুনিক প্ৰকল্প কাৰ্যকৰী কৰক ৷ আনৰ দেশত এলাগী আৰু সস্তীয়া প্ৰযুক্তি আনি ৰাইজৰ ধন মন্ত্ৰী-বিষয়াৰ জেপত ভৰোৱা কালচাৰ লুপ্ত কৰক ৷ গণকৰ গণনাপঞ্জী চাই দুৱাৰ বাহিৰ হোৱা সৰ্বানন্দ সোণোৱাল ডাঙৰীয়াই ৰাজ্যৰ বান পৰিস্থিতিক থমিবলৈ অন্ধবিশ্বাসৰ সলনি বিজ্ঞান-প্ৰযুক্তিৰে নতুন কামক চেলেঞ্জ কৰি দেখুৱাবলৈ সক্ষম হ'ব নে? নে তেওঁ ধূপ-ধুনাতে কৃষ্ণগুৰুৰ নাম জপ কৰি সন্তুষ্ট হৈ থাকিব?\nচীনে পৃথিৱীৰ ভোগুল সলনি কৰিছে, জাপানে প্ৰযুক্তিৰ সৌধ নিৰ্মাণ কৰি বিশ্বত খলকনি তুলিছে আৰু ভাৰতে ধৰ্ম আৰু গৰুৰ গোবৰত অৰ্থশাস্ত্ৰৰ ব্যাকৰণ ৰচনাত লাগি আছে ৷ কি ধিক্কাৰ যোগ্য ! পূৱলৈ চালেও চমৎকাৰীতা, পশ্চিমলৈ চালেও চমৎকাৰীতা ৷ মাজত ভাৰতে, অসমে বানপানীত ককবকাই হাহাকাৰ কৰি আছে ৷ চৰকাৰ আৰু প্ৰশাসনৰ বানপীড়িতৰ প্ৰতি তিলমানো কেয়াৰ নাই ৷ কিয়?\nঅসমত বছৰি ১৫০ তকৈ অধিক লোক বানত মৃত্যু হ'য় ৷ পশুধনৰ হিচাপ নাই ৷ বানপীড়িতই মুকলি আকাশৰ তলত দিন কটায় ৷ জীয়া মানুহৰ বান দুৰ্দশাবোৰ প্ৰতিবছৰে পুনৰাবৃত্তি হ'য় ৷ বানপীড়িতই আত্মীয় হেৰুৱায়, মাটি হেৰুৱায়, ঘৰ হেৰুৱায়, জীৱিকা হেৰুৱায়, পৰিচয় হেৰুৱায় ৷ বানপীড়িতৰ ওচৰত সম্পদ বুলিবলৈ বানে দি যোৱা ভুক আৰু দুৰ্দশা থাকি যায় ৷ শুনক সৰ্বানন্দ ডাঙৰীয়া, কেতিয়াবা আপুনি বানপীড়িতৰ দৰে সকলো হেৰুৱাই নিথৰুৱা হৈ পাইছেনে? ভুকত মুকলি আকাশৰ তলত কান্দি পাইছে নে ? এবাৰ কান্দক… ৷\nমাননীয় সৰ্বনন্দ ডাঙৰীয়া, বান পৰিস্থিতিৰ সময়ত অসমক মনত পেলাই প্ৰমোদ ভ্ৰমণৰে জলকেলি কৰিবলৈ দিল্লীশ্বৰ সকল অসমলৈ অহাটো বন্ধ কৰি দিয়ক ৷ তাৰ সলনি দিল্লীশ্বৰ সকলৰ অহা-যোৱা খৰচ সমূহ বানপীড়িতক দিবলৈ কওঁক ৷ অসম যদি ভাৰতৰে অংগ হ'য় তেন্তে ভাৰত চৰকাৰে অসমৰ বানক ৰাষ্ট্ৰীয় দুৰ্যোগ ঘোষণা কৰি বনাৰ পৰা অসমৰ জনসাধাৰণক আগতীয়াকৈ সুৰক্ষাৰ বন্দৱস্ত কৰাৰ দায়িত্ব লওঁক ৷ বিহাৰৰ বান যদি ৰাষ্ট্ৰীয় দুৰ্যোগ হ'ব পাৰে তেন্তে অসমৰ বান কিয় ৰাষ্ট্ৰীয় দুৰ্যোগ হ'ব নোৱাৰে ? অসমৰ প্ৰতি ভাৰত চৰকাৰৰ ৰাজনৈতিক বৈষম্য কিয় ?


ডাক্তৰ ইমান ক'লা থাকে নেকি ?\nসৰুতে আমাৰ বৰ বিশেষ অসুখ বিষুখ হোৱা মনত নপৰে ।\nঅসুখৰ নামত প্ৰতি ছমাহত জ্বৰ পানীলগা কাহ হৈছিল । কেতিয়াবা এইবোৰকে বৰ বেছিকৈ হৈছিল । তেতিয়া দেউতাই তিনি কিল'মিটাৰ চাইকেল মাৰি গৈ ডাক্তৰ মাতি আনিছিল ।\nডাক্তৰ বুলি ক'লে সদায়েই দুজন বিশেষ ব্যক্তিৰ কথাই মনলৈ আহে । তাৰে এজন ডাক্তৰ এনে আছিল আমাৰ আটাইকেইটা ল'ৰা ছোৱালীৰ জন্মৰ সময়ত তেখেতে মাক যাবতীয় চিকিৎসা দিছিল । তেখেত আছিল আমাৰ পৰিয়ালৰ ডাক্তৰ । সচৰাচৰ ডাক্তৰ বুলি ক'লে যেনেকুৱা এটা চেহেৰা মনলৈ আহে ,তেখেতৰ চেহেৰা একেবাৰেই তেনেকুৱা নাছিল । এবাৰতো বেজী দিয়াৰ খঙৰ ভমকত মই সুধিয়েই দিছিলো -' আপুনি ইমান ক'লা কিয় ? ডাক্তৰ ইমান ক'লা থাকে নেকি ?' পিছলৈ তেখেত ঘৰলৈ আহিলেই মোক জোকাইছিল -'তোক ক'লা ডাক্তৰ এটাৰ লগতে বিয়া পাতি দিম '। আমাৰ শৈশৱৰ আটাইতকৈ ভয়ৰ কাৰক আছিল তেখেত । ক'লা বেগটোৰ ভিতৰত সুমাই অনা ইনজেকশ্যন কেইটা আমাৰ ত্ৰাসৰ কাৰণ আছিল । তেখেত পদূলিমুখত থিয় দিয়াৰ লগে লগে যেন অসুখ পলাই পত্ৰং দিছিল । লাহে লাহে ভয়বোৰ সমীহলৈ পৰিবৰ্তন হৈছিল । তেখেত আমাৰ শ্ৰদ্ধেয় হৈছিল । আহোতে যাওঁতে দেখা পালে সমীহেৰে মাত লগাইছিলো । মোৰ মেট্ৰিক পৰীক্ষাৰ আগদিনা দেউতাৰ যেতিয়া টান নৰীয়া হৈছিল তেখেতে দেউতাৰ মূৰ্ছিত কঁপালত হাত থৈ কৈছিল -'ঠাকুৰ ,ঈশ্বৰে সকলো ভাল কৰিব ।' সেইদিনা ফিজ নোলোৱাকৈয়ে মৌন হৈ তেখেত গুচি গৈছিল । সেইদিনা তেখেতৰ চকুত অসহায়তা আছিল । আমি ঈশ্বৰ বুলি ভবা মানুহজনৰো এজন ঈশ্বৰ আছিল । সেইজন ঈশ্বৰে দেউতাক সুস্থ কৰিছিল ।\nআনজন ডাক্তৰ আছিল আমাৰ শৈশৱৰ আটাইতকৈ পচন্দৰ ডাক্তৰ । হাঁহিমুখীয়া ,সহজে বেজী নিদিয়া সেইজন ডাক্তৰ আমাৰ কৈশোৰ সপোনৰো উৎস হৈছিল । সেয়া আছিল এক সুকীয়া ফেণ্টাচী !\nপৰিয়ালৰ দ্বাৰা পৰিত্যক্ত অৱস্থাত ঈশ্বৰৰ দ'ৰে অতি সহমৰ্মীতাৰে আমাৰ প্ৰথম মাতৃত্বক সৰগীয় আনন্দমধুৰ কৰি তুলিছিল এগৰাকী ডাক্তৰে । এই জীৱনত তেখেতৰ ঋণ সিদ্ধাৰ্থ আৰু মই কাহানিও সুজিব নোৱাৰো ।\nডাক্তৰে কন্দুৱাইছেও ।\nআঢ়ৈ বছৰীয়া ভাগিনজনীৰ জটিল ৰোগত দিশহাৰা হোৱা আমাৰ পৰিয়ালটোক চূৰাণ্ত অমানবীয়তাৰে অভব্য আচৰণ কৰা ডাক্তৰগৰাকীক বোধহয় কাহানিও নাপাহৰো ।\nতথাপি প্ৰিয় ডাক্তৰসমাজ । ঈশ্বৰ বুলি ভাবো তেখেতসকলক । বন্ধুৰ দ'ৰে কথা ভগাই ল'ব পৰা ডাক্তৰ পাইছো । ভাতৃসম ডাক্তৰ পাইছো । মোৰ অকণমান অসুস্থতাতে ঔষধৰ কম্পজিশ্যন সুধি সেই সম্পৰ্কে সবিশেষ বুজাই দিয়া সুহৃদ ডাক্তৰে আমাক সাহস দিয়ে ।\nআজি এই ডাক্তৰৰ দিনত আমি সেই প্ৰতিগৰাকী মানবীয়তাৰ বাণীৰে দিক্ষা লৈ চিকিৎসা সেৱা আগবঢ়োৱা ডাক্তৰক জনাইছো আন্তৰিক শুভকামনা ।


পঞ্চদশ আধ্যা ফুল শুকাল "Strew on her roses, roses And neveraspray of yew ! In quiet she reposes ; Ah ! would that I did too" --M. Arnold\nইমানবিলাক কাণ্ড বৰফুকনৰ চকুৰ আগতে অলপ সময়ৰ ভিতৰতে হৈ যোৱা দেখি বৰফুকন ভয়ত এক প্ৰকাৰ বিমোৰ হৈ ৰৈ আছিল। তেওঁৰ লগৰীয়া ৰণুৱাবিলাকে কুমেদানৰ মৃত্যুৰ পাছত পলাই পত্ৰং দিলে, কিন্তু তেওঁৰ প্ৰিয়পাত্ৰ সূৰ্য্যকুমাৰৰ অৱশেষত এনে কাৰ্য্য আৰু অৱস্থা দেখি হঠাৎ তেওঁ একোটা ঠাৱৰাব নোৱাৰি থৰ হৈ ৰৈ আছিল, পলাবলৈ বা আন কোনো উপায় চিন্তিবলৈ তেওঁৰ বুদ্ধি নেখেলালৈ। তেওঁ এটাইতকৈ আচৰিত হৈছিল সূৰ্য্যকুমাৰৰ পিছে পিছে ফুল লৰি অহা দেখিহে। যি সূৰ্য্যকুমাৰৰ স্বভাৱ চৰিত্ৰ তেওঁ এনে ভাল দেখিছিল, যাক তেওঁ অতি মৰম আৰু বিশ্বাস কৰিছিল, যাক তেওঁ ফুলৰ ৰখীয়া পাতি আহিছিল এনে সূৰ্য্যকুমাৰেই বা হঠাৎ কিয় এনেবিলাক তেওঁৰ স্বপ্নৰ অগোচৰ কাৰ্য্য কৰিলে ?\nবিশেষতঃ তেওঁ এই কাৰ্য্য ইমান গুপুতে কৰিছিল, এনে স্থলত সূৰ্য্যই বা ইয়াৰ গম পালে, সূৰ্য্যক কোনে হৰদত্ত থকা এই ঠাই ডোখৰ দেখুৱাই দিলে ? ইত্যাদি চিন্তাত তেওঁ ইমানখিনি কাল নিমগ্ন আছিল। অৱশেষত ফুকনে এইটো ভাবি ঠিক কৰিলে যে "সূৰ্য্য অবিশ্বাসী, আৰু শত্ৰুপক্ষীয় লোক। মই এই সাপক গাখীৰ খুৱাই অতি গৰুৰ কাম কৰিছিলো। আৰু বা ই মোক আগলৈ কি অপকাৰ কৰিলেহেঁতেন তাক কোনে জানিছে ? ঈশ্বৰৰ অনুগ্ৰহত পাপীষ্ঠ আপুনি নষ্ট হল। "\nফুল অতি বুদ্ধিমতী আৰু ধৈৰ্য্যৱতী ছোৱালী বুলি আমি আগেয়ে কৈ আহিছোঁ। অতদিন যি সমস্যা, যি সাঁথৰৰ উত্তৰ উলিয়াব নোৱাৰি তেওঁ ব্যাকুলা হৈ আছিল, আজি তেওঁ সেই উত্তৰ পালে। তেওঁ এতিয়া বুজিলে পদুম কুমাৰীয়েই সূৰ্য্যকুমাৰৰ হৃদয়-আসনৰ অধিকাৰিণী আছিল ; আৰু যি ভাগ্যৱতীৰ ভাগ্য সদায় তেওঁৰ ঈৰ্ষাৰ বস্তু আছিল সেই ভাগ্যৱতীয়েই, মাটিত পৰি থকা, এই পদুম। যি পদুমৰ গুণ যশস্যাৰ কথা লোকৰ মুখে আগেয়ে তেওঁ ইমান শুনিছিল, সেই পদুমেই তেওঁৰ সূৰ্য্যৰ প্ৰাণেশ্বৰী। সি যি নহওক, সূৰ্য্যৰে সৈতে সূৰ্য্যৰ প্ৰাণেশ্বৰীৰ এই জীৱনত যি মিল দেখিবলৈ তেওঁ ইমান আশা কৰিছিল, সেই আশা পূৰ হোৱা দেখি ফুলে অতি শোকৰ মাজতো এক কণিকামান সুখ অনুভৱ কৰিলে।\nফুলে এতিয়া কি উপায় অৱলম্বন কৰিব তৎক্ষণাৎ সেইটো কথা মনতে পাতি, মনটো স্থিৰ কৈ লৈ ধৈৰ্য্য ধৰি বাহিৰে আবেগশূন্যা হৈ দেউতাকৰ ওচৰ চাপিল। বৰফুকনে জীয়েকক সেই ভয়ংকৰ ঠাইলৈ তেওঁৰ আজ্ঞা পেলাই সূৰ্য্যৰ পাছে পাছে অহাৰ কাৰণ শুধিলত জীয়েলে কলে, "দেউতা, সূৰ্য্যই কাৰবাৰ মুখে অকস্মাৎ কিবা এটা বাতৰি পাই বলীয়াৰ নিচিনা হৈ লৰি অহা দেখি তেওঁৰ পাছে পাছে মইও আহিলো। মই ভাবিলো মোৰ দেউতাৰ কিবা বিপদ হৈছে হবলা ; দেউতা তোমাৰ কিবা হব লাগিলে মইনো কেনেকৈ জীয়াই থাকি কি কৰিম ? তোমাৰ বাহিৰে এই সংসাৰত মোৰ আৰু কোনোবা আছে নে ? তোমাৰ লগে লগে আহি মই দুৰ্ঘোৰ অৰইণ পাইছোঁহি।" জীয়েকৰ এই কথা শুনি বৰফুকন শান্ত হৈ কলে, "চাচোন আইদেউ, আজিৰ পৰা ঈশ্বৰৰ অনুগ্ৰহত মই শত্ৰুশূন্য হলো। তোৰ সূৰ্য্যকুমাৰৰ কাৰ্য্য দেখিলি ? আমি ভাল সাপটো পুহিছিলো। "\nজীয়েকৰ এই কথা শুনি বৰফুকনে বিৰক্ত হৈ কলে, "ফুল, তোৰ এনে কুমতি কেনেকৈ উৎপন্ন হল ? মোৰ মহাশত্ৰুৰ প্ৰতি ইমানটো মায়া ? ৰাজদ্ৰোহী হৰদত্ত, তাৰে জীয়েক এইজনী আৰু সেই ৰাজদ্ৰোহীৰ ফলীয়া মানুহ সূৰ্য্যকুমাৰ, এনে মহা পাতকীৰ প্ৰতি তই আদৰ প্ৰকাশ কৰ ? ইহঁতৰ শ ছুলে শৰীৰ অপৱিত্ৰ হয়, চালে চকু কলংকিত হয়। শিয়াল, কুকুৰ আৰু শগুণৰ বাহিৰে ইহঁতৰ শ এই পৃথিৱীত কোনে স্পৰ্শ কৰি আপোনাক কলুষিত কৰিব ? ছিঃ ছিঃ ফুল, মোৰ সন্তান হৈ তোৰ মুখত এনে জঘন্য কথা ওলাল ?"\nদেউতাকৰ কথা শুনি ফুলে অতি বিনিতভাৱে কলে, "দেউতা, মোৰ অভিপ্ৰায় আগেয়ে বুজি মোক খং কৰক। দেউতাৰ শত্ৰুলৈ মোৰ বিশেষ স্নেহ বা আদৰ থকা বাবে যে মই এনে প্ৰস্তাৱ কৰিছোঁ, এনে নহয়, ইয়াৰ অৱশ্যে বিশেষ কাৰণ আছে। কিছুদিন হল, এজন সন্ন্যাসীয়ে মোক এটি মন্ত্ৰ দি কৈছিল, যে মন্ত্ৰত তুমি যদি সিদ্ধ হোৱা, তেন্তে তুমি অনেক অদ্ভুত আৰু অলৌকিক কাৰ্য্য কৰিবলৈ সমৰ্থৱতী হব পাৰিবা। একেলগে আত্মহত্যা কৰা কৰা ডেকা-ডেকেৰী শ দুটা আনি যদি তুমি যদি সাধন কৰিব পাৰা, তেন্তে একে দিনাই তোমাৰ এই মন্ত্ৰৰ সিদ্ধি হব। এই কথা কৈয়েই সেই সন্ন্যাসী কৰবালৈ গুচি গল। একে লগে আত্মহত্যা কৰা ডেকা-ডেকৰীৰ শ পোৱা বৰ টান ভাবি অতদিন মনে মনে আছিলো ; নিন্তু এতিয়া ভাগ্যক্ৰমে এই সুযোগ হাতে হাতে মিলিছে দেখি এনে ইচ্ছা প্ৰাকাশ কৰিছোঁ ; দেউতাই মোৰ ওপৰত কোনি সন্দেহ নকৰি কৃপাকৈ যদি মোৰ মিনতি ৰাখে, তেনেহলে মোৰ অনেক দিনৰ মনৰ আশা পূৰ হবৰ আগন্তক হয়। "\nলাহে লাহে বেলি পূব আকাশৰ পৰা পশ্চিম আকাশ পালেগৈ। কাল ৰাতিয়ে প্ৰাকাণ্ড বিকট মুখ মেলি পূব আকাশৰ ফালৰ পৰা পৃথিৱী অলপ অলপকৈ গিলি আহিবলৈ ধৰিলে। দেখোঁতে দেখোঁতেই জগত ঘোৰ আন্ধাৰত ঢাক খাই পৰিল। এনে সময়ত ফুলে, কোচত একোচ ফুল আৰু হাতত এটি ঘিউ-চাকি আৰু মালা-দুধাৰ লৈ লাহে লাহে এখুজি-দুখুজিকৈ মৈদাম পালে গৈ। মৈদামৰ দুৱাৰখন জখলাইদি নামি গৈ যত পদুল আৰু সূৰ্য্যৰ মৰা শ আছে, সেই খিনি পাই সুৰ্য্যকুমাৰৰ মূৰৰ ওচৰতে চাকিটো থৈ তেওঁৰ ভৰিত পৰি সেৱা এটা কৰি আৰু মুখত চুমা এটা খাই কবলৈ ধৰিলে-"প্ৰাণনাথ ! জীয়াই থাকোঁতে মই তোমাক চুমা খাবলৈ আৰু সেৱা কৰিবলৈ নেপালোঁ ; সেই দেখি মৰিলতেই হেঁপাহ পলুৱাই চুমা খাই আৰু সেৱা কৰি লওঁ। তোমাৰ প্ৰেম পাবলৈ, মই অভাগিনীৰ, ভাগ্যত নাছিল। প্ৰাণনাথ ! তোমাৰ চেনেহৰ পাত্ৰী, পৰম ভাগ্যৱতী পদুমে সৈতে তোমাৰ মিলন দেখিবলৈ মোৰ বৰ হেঁপাহ আছিল। সেই হেঁপাহ পূৰ হল। এই সংসাৰত মোৰ একো আকাঙ্ক্ষা নাই। "


एक साल में बाइबल - ইণ্ডিয়ান ৰিভাইচ ভাৰচন - अक्टूबर 7\n1. যি সকলে মোক নুশুধিলে, মই তেওঁলোকৰ দ্বাৰাই অম্বেষিত কৰাবলৈ প্রস্তুত আছিলোঁ; আৰু যি সকলে মোক নিবিচাৰিলে, তেওঁলোকৰ দ্বাৰাই মোক বিচৰাবলৈ মই প্রস্তুত আছিলোঁ; মোৰ নামেৰে প্ৰখ্যাত নোহোৱা দেশবাসীসকলক “এইয়া চোৱা, মই আছোঁ, মই আছোঁ, এই বুলি মই কলোঁ।\n2. যি সকলে নিজৰ কল্পনামতে কুপথত চলে, আৰু যি ভাল নহয় তেনে পথত চলে, এনে বিদ্ৰোহী লোকসকলকৰ আগত ওৰে দিনটো মই মোৰ হাত মেলিলোঁ।\n3. বাৰীত বলিদান দিলে, আৰু ইটাৰ ওপৰত ধূপ জ্বলালে, এওঁলোকেই সেই লোক যি সদায় মোক অসন্তুষ্ট কৰিলে।\n4. তেওঁলোক মৈদামবোৰৰ মাজত বহে, আৰু গোটেই ৰাতি পহৰা দিয়ে, গাহৰি মাংস খায়, আৰু নিজৰ পাত্ৰত ঘিণলগীয়া মাংসৰ জোল ৰাখে,\n5. তেওঁলোকে কয়, ‘দূৰত থিয় থাকা; মোৰ ওচৰলৈ নাহিবা, কিয়নো মই তোমাতকৈ পবিত্ৰ,’ তেওঁলোক মোৰ নাকত ধোঁৱাই, আৰু ওৰে দিনটো জ্বলি থকা অগ্নিস্বৰূপ।\n6. চোৱা, মোৰ আগত এয়ে লিখা আছে, মই মনে মনে নাথাকিম, কাৰণ মই প্ৰতিফল দিম; মই তেওঁলোকৰ কাৰ্য অনুসাৰে তেওঁলোকক প্রতিফল দিম।\n7. যিহোৱাই কৈছে, মই একেবাৰে তোমালোকৰ নিজৰ নিজৰ অপৰাধৰ পৰ্ব্বতবোৰত ধূপ জলোৱা আৰু উপ-পৰ্ব্বতবোৰত মোক নিন্দা কৰা, তোমালোকৰ অপৰাধ আৰু তোমালোকৰ পূৰ্বপুৰুষসকলৰো অপৰাধৰ প্ৰতিফল তোমালোকক দিম, আৰু মই প্ৰথমে তেওঁলোকৰ অতীতৰ কাৰ্য জুখি তেওঁলোকৰ বুকুত প্ৰতিফল দিম।\n8. যিহোৱাই এই কথা কৈছে, “যেনেকৈ দ্ৰাক্ষাৰ থোকত ৰস পোৱা যায়, আৰু যেতিয়া কোনো এজনে কয়, তাক নষ্ট নকৰিবা, কিয়নো তাত ভাল আছে, সেই দৰে, মই মোৰ দাসবোৰৰ বাবেও তেনে কৰিম, মই সকলোকে নষ্ট নকৰিম।\n9. মই যাকোবৰ বংশৰ পৰা, আৰু যিহূদাৰ পৰা মোৰ পৰ্ব্বতবোৰৰ এক অধিকাৰী উৎপন্ন কৰিম; আৰু মোৰ মনোনীত লোকসকলে তাত অধিকাৰ কৰিব, আৰু মোৰ দাসবোৰে তাত বসতি কৰিব।\n10. মোক বিচাৰা মোৰ লোকসকলৰ বাবে, চাৰোণ মেৰ-ছাগৰ জাকৰ চৰণীয়া ঠাই হ’ব, আৰু আখোৰ উপত্যকা গৰুৰ জাকবোৰৰ শোৱা ঠাই হ’ব।\n11. কিন্তু যিহোৱাক ত্যাগ কৰা, আৰু মোৰ পবিত্ৰ পৰ্ব্বতক পাহৰা, ভাগ্যদেৱতালৈ মেজ সজোৱা, ভাগ্য নিৰূপণ দেৱীলৈ দ্ৰাক্ষাৰসেৰে পানপাত্ৰ পূৰ কৰা যি তোমালোক,\n12. তোমালোকক তৰোৱালৰ বাবে মই নিৰূপণ কৰিম, আৰু তোমালোকে বলি হ’বলৈ মূৰ দোঁৱাবা। কাৰণ মই যেতিয়া মাতিলো তোমালোকে উত্তৰ নিদিলা, আৰু মই যেতিয়া কলোঁ, তোমালোকে নুশুনিলা; কিন্তু মোৰ দৃষ্টিত যি বেয়া, তাকেই তোমালোকে কৰিলা, আৰু যিহতে মোৰ সন্তোষ নাপাওঁ, তাকেই কৰিবলৈ তোমালোকে বাচি ল’লা।\n13. প্ৰভু যিহোৱাই এই কথা কৈছে, “চোৱা, মোৰ দাসবোৰে ভোজন কৰিব, কিন্তু তোমালোক ভোকত থাকিবা; চোৱা, মোৰ দাসবোৰে পান কৰিব, কিন্তু তোমালোক পিয়াহত থাকিবা; চোৱা, মোৰ দাসবোৰে আনন্দ কৰিব, কিন্তু তোমালোকে লাজ পাবা;\n14. চোৱা, মোৰ দাসবোৰে মনৰ আনন্দ গান কৰিব, কিন্তু তোমালোকে মনৰ দুখত কাতৰোক্তি কৰিবা, আৰু মন ভগ্ন হোৱাৰ কাৰণে হাহাকাৰ কৰিবা।\n15. মোৰ মনোনীত লোকসকলৰ বাবে শাও দিবলৈ তোমালোকে তোমালোকৰ নাম থৈ যাবা, আৰু মই, প্ৰভু যিহোৱাই তোমাক মৃত্যু দিম, আৰু নিজ দাসবোৰ আন নামেৰে মাতিব।\n16. যি মানুহে পৃথিবীত নিজকে আশীৰ্ব্বাদিত বুলি কয়, তেওঁলোক মোৰ দ্বাৰাই আশীৰ্বাদিত হ’ব। আৰু যি মানুহে পৃথিবীত শপত খায়, তেওঁ সত্য ঈশ্বৰৰ নামেৰেহে শপত খাব; কিয়নো পূৰ্বকালৰ সকলো সঙ্কট পাহৰা হ’ল, আৰু মোৰ দৃষ্টিৰ পৰা সেইবোৰ লুকাল।\n17. কিয়নো চোৱা, মই নতুন আকাশ-মণ্ডল আৰু নতুন পৃথিৱী সৃষ্টি কৰোঁ; আৰু পূৰ্বকালৰ বস্তুবোৰ সোঁৱৰণ কৰা বা মনত ৰখা নহ’ব।\n18. কিন্তু মই যি সৃষ্টি কৰোঁ, তাত তোমালোকে অনন্ত কাল আনন্দ আৰু উল্লাস কৰা; কিয়নো চোৱা, মই যিৰূচালেমক উল্লাসৰ বিষয়, আৰু তাৰ লোকসকলক আনন্দৰ বিষয় কৰি সৃষ্টি কৰোঁ।\n19. মই যিৰূচালেমত উল্লাস, আৰু মোৰ লোকসকলত আনন্দ কৰিম, তাত ক্ৰন্দনৰ শব্দ কি কাতৰোক্তিৰ শব্দ আৰু শুনা নাযাব।\n20. সেই ঠাইৰ পৰা কোনো অলপদিনীয়া কেঁচুৱা, বা সম্পূৰ্ণ আয়ুস নোপোৱা কোনো বুঢ়া লোকক মৈদামলৈ নিয়া নহ’ব; ডেকা লোক এশ বছৰ বয়সীয়া হৈ মৰিব, আৰু পাপী জনে এশ বছৰ বয়স পাই অভিশপ্ত হৈ মৰিব।\n21. তেওঁলোকে ঘৰ সাজি তাৰ ভিতৰত বাস কৰিব, আৰু দ্ৰাক্ষাবাৰী পাতি তাৰ ফল ভোগ কৰিব।\n22. আন লোক বাস কৰিবলৈ তেওঁলোকে ঘৰ নাসাজিব, আৰু আন লোক ভোগ কৰিবলৈ তেওঁলোকে বাৰী নাপাতিব; কিয়নো গছৰ আয়ুস যিমান, মোৰ লোকসকলৰো আয়ুস সিমান হ’ব, আৰু মোৰ মনোনীত লোকসকলে নিজৰ হাতেৰে কৰা কাৰ্যৰ ফল বহুকাললৈকে ভোগ কৰিব।\n23. তেওঁলোকে বৃথা পৰিশ্ৰম নকৰিব, আৰু আপদৰ বাবে সন্তান প্ৰসৱ নকৰিব; কিয়নো তেওঁলোক আৰু তেওঁলোকৰ সন্তান যিহোৱাৰ পৰা আশীৰ্ব্বাদ পোৱাসকলৰ বংশ।\n24. তেওঁলোকে নামাতোঁতেই মই উত্তৰ দিম, আৰু তেওঁলোকৰ কথা কয় শেষ নকৰোঁতেই মই শুনিম।\n25. ৰাংকুকুৰ আৰু মেৰ-ছাগ পোৱালি একে ঠাইতে চৰিব, সিংহই গৰুৰ দৰে খেৰ খাব, আৰু ধূলিয়েই সৰ্পৰ আহাৰ হ’ব। যিহোৱাই কৈছে, মোৰ সমস্ত পৰ্ব্বতত কোনেও কাকো অপকাৰ কি বিনষ্ট নকৰিব।\n1. যিহোৱাই এই কথা কৈছে, “স্বৰ্গ মোৰ সিংহাসন, আৰু পৃথিৱী মোৰ ভৰিৰ পীৰা; তোমালোকে মোৰ অৰ্থে কেনেকুৱা গৃহ নিৰ্ম্মাণ কৰিবা? মই বিশ্রাম ল’ব পৰা স্থান ক’ত?\n2. মোৰ হাতে সকলো নিৰ্ম্মাণ কৰিলে, সেই বাবেই এই সকলো হ’ল, ইয়াক যিহোৱাই কৈছে; দুখীয়া, ভগ্ন-চিত্তীয়া, আৰু মোৰ বাক্যত কঁপা জনলৈহে মই অনুমতি দিম।\n3. যি জনে গৰু বধ কৰে, তেওঁ মানুহ বধ কৰাৰ দৰে; আৰু যি জনে মেৰ-ছাগ পোৱালি বলিদান কৰে, তেওঁ কুকুৰৰ ডিঙি ভঙাৰ দৰে; যি জনে শস্য উৎসৰ্গ কৰে, তেওঁ গাহৰি পোৱালিৰ তেজ উৎসৰ্গ কৰাৰ দৰে আৰু যি জনে স্মৃতিচিহ্ন ধূপ জ্বলায়, তেওঁ দুষ্টতাক আশীৰ্ব্বাদ কৰাৰ দৰে; তেওঁলোকে নিজৰ পথ বাচি ল’লে, আৰু তেওঁলোকে নিজৰ ঘিণলগীয়া কৰ্মত সন্তোষ পায়।\n4. সেই একে দৰে, মই তেওঁলোকৰ দণ্ড মনোনীত কৰিম, আৰু তেওঁলোকে যিহকে ভয় কৰে, তাকেই তেওঁলোকলৈ ঘটাম; কাৰণ মই যেতিয়া মাতিলোঁ, তেওঁলোক কোনেও উত্তৰ নিদিলে, আৰু মই যেতিয়া কলোঁ, তেওঁলোকে নুশুনিলে; মোৰ দৃষ্টিত যি বেয়া, তাকেই তেওঁলোকে কৰিলে, আৰু যিহত মোৰ সন্তোষ নাই, তাকেই তেওঁলোকে বাচি ল’লে।\n5. যিহোৱাৰ বাক্যত কম্পমান হোৱা যি তোমালোক, তোমালোক তেওঁৰ বাক্য শুনা; তোমালোকৰ যি ভাইসকল তোমালোকক ঘিণ কৰে, আৰু মোৰ নামৰ অৰ্থে তোমালোকক বহিষ্কৃত কৰে, তেওঁলোকে কয়, ‘যিহোৱা মহিমান্বিত হওক, তেতিয়া আমি তোমালোকৰ আনন্দ দেখিবলৈ পাম; কিন্তু তেওঁলোক লজ্জিত হ’ব।\n6. নগৰৰ পৰা যুদ্ধৰ আলোড়নৰ শব্দ, মন্দিৰৰ পৰা শব্দ, আৰু তেওঁৰ শত্ৰুবোৰক প্ৰতিফল দিয়া যিহোৱাৰ ধ্বনি শুনা গৈছে।\n7. বেদনা হোৱাৰ আগতে তেওঁ প্ৰসৱ কৰিলে, গৰ্ভবেদনা নোহোৱাৰ পূৰ্বেই তেওঁ এটি পুত্ৰ জন্ম দিলে;\n8. এনে কথা কোনোৱে শুনিছে নে? বা এনে কৰ্ম কোনোৱে দেখিছে নে? একে দিনাই জানো কোনো দেশ উৎপন্ন হয়? বা কোনো জাতি জানো এক মুহূৰ্ততে স্থাপন হ’ব পাৰে? চিয়োনে গৰ্ভবেদনা পোৱামাত্ৰকে নিজৰ সন্তান সকলক প্ৰসৱ কৰিলে।\n9. যিহোৱাই সুধিছে, মই প্ৰসৱৰ সময়লৈকে আনি জানো সন্তান প্ৰসৱ নকৰাম? তোমাৰ ঈশ্বৰে সুধিছে, “প্ৰসৱ কৰাওঁতা যি মই, মই জানো গৰ্ভ বন্ধ কৰিম?”\n10. তেওঁক প্ৰেম কৰা সকলোৱে, যিৰূচালেমৰ সৈতে আনন্দ কৰা আৰু তেওঁৰ বাবে সন্তুষ্ট হোৱা, তেওঁত শোক কৰা সকলোৱে, তেওঁৰ সৈতে আনন্দ কৰা,\n11. কাৰণ তোমালোক শুশ্রূসা কৰিবা, আৰু সন্তুষ্ট হ’বা; তেওঁৰ স্তনে তোমালোকক সান্ত্বনা দিব; কাৰণ তুমি সেইবোৰ পান কৰি তৃপ্ত হ’বা আৰু তেওঁৰ অজস্র গৌৰৱৰ সৈতে আনন্দিত হ’বা,\n12. কিয়নো যিহোৱাই এই কথা কৈছে, “চোৱা, মই নদীৰ দৰে তেওঁৰ ওপৰত উন্নতি বিস্তাৰ কৰিম, সীমা বাগৰি যোৱা সোঁতৰ দৰে জাতিবিলাকৰ ঐশ্বৰ্য্য বঢ়াম; তোমালোকে তেওঁৰ ফালে চুপিবলৈ পাবা; তোমালোকক কোলাত লৈ নিয়া যাব, আৰু আঁঠুৰ ওপৰত নচোৱা হ’ব।\n13. যিদৰে মাতৃয়ে নিজৰ সন্তানক সুখ দিয়ে, সেইদৰে মই তোমালোকক সুখ দিম; আৰু তোমালোকে যিৰূচালেমত সুখ পাবা।\n14. এই সকলো দেখি তোমালোকৰ হৃদয় আনন্দ কৰিব, আৰু তোমালোকৰ অস্থিবোৰ নতুন তৃণৰ দৰে সতেজ হ’ব; আৰু যিহোৱাৰ হাত তেওঁৰ দাসবোৰৰ আগত পৰিচিত হ’ব, কিন্তু শত্রুবোৰৰ বিৰুদ্ধে তেওঁৰ ক্ৰোধ হ’ব।\n15. কিয়নো চোৱা, যিহোৱা জুইৰ সৈতে আহিছে, আৰু তেওঁৰ ৰথ ধুমুহাৰ দৰে আহিছে, তেওঁৰ ক্ৰোধৰ তাপ আনিছে আৰু অগ্নিশিখাৰ সৈতে তিৰস্কাৰ কৰিব।\n16. কাৰণ যিহোৱাই অগ্নিৰে আৰু নিজৰ তৰোৱালৰ দ্বাৰাই সকলো মৰ্ত্ত্যলোকৰ বিচাৰ নিষ্পত্তি কৰিব; আৰু যিহোৱাৰ দ্বাৰাই হত হোৱা লোক অনেক হ’ব।\n17. যিহোৱাই এই কথা কৈছে, “যি সকলে মূৰ্তি পূজাত গাহৰিৰ মাংস, বা ঘিণলগীয়া বস্তু যেনে এন্দুৰ খায়, আৰু উদ্যানলৈ যাবৰ অৰ্থে তেওঁলোকে নিজকে পবিত্ৰ আৰু শুচি কৰে, তেওঁলোক একেবাৰে বিনষ্ট হ’ব।\n18. কাৰণ মই তেওঁলোকৰ কাৰ্য আৰু কল্পনাবোৰ জানো। যি সময়ত সকলো জাতিক; আৰু সকলো ভাষা কোৱা লোকসকলক মই গোট খুৱাম, এনে সময় আহিছে। তেওঁলোকে আহিব আৰু মোৰ প্ৰতাপ দেখিবলৈ পাব।\n19. মই তেওঁলোকৰ মাজত এক মহৎ চিন স্থাপন কৰিম। তাৰ পাছত মই তেওঁলোকৰ মাজৰ পৰা ৰক্ষা পোৱাসকলক জাতিবিলাকলৈ পঠাম: মোৰ কীৰ্ত্তি নুশুনা, বা মোৰ প্ৰতাপ নেদেখা তৰ্চীচ, পুল, আৰু ধনুৰ্দ্ধৰ লুদ, তুবল, যাবন এই জাতিবিলাকলৈ, আৰু দূৰত থকা দ্বীপনিবাসীসকলৰ ওচৰলৈ পঠাম। তেওঁলোকে জাতিবিলাকৰ মাজত মোৰ প্ৰতাপ প্ৰচাৰ কৰিব।”\n20. তেওঁলোকে সকলো জাতিৰ মাজৰ পৰা তোমালোকৰ সকলো ভাইক ঘূৰাই আনিব। তেওঁলোক ঘোঁৰাত, ৰথত, মালগাড়ীত, খছৰত, আৰু উটত তুলি, মোৰ পবিত্ৰ পৰ্ব্বত যিৰূচালেমলৈ যিহোৱাৰ উদ্দেশ্যে উপহাৰস্বৰূপে আনিব,” ইয়াকে যিহোৱাই কৈছে। ইস্রায়েলী লোকসকলৰ বাবে যিহোৱাৰ গৃহত পৰিষ্কাৰ পাত্রত শস্য উৎসৰ্গ কৰিবলৈ আনিব।\n21. যিহোৱাই কৈছে, “এনে কি, মই তেওঁলোকৰ মাজৰ পৰা কিছুমান লোকক পুৰোহিত আৰু লেবীয়া হ’বলৈ মনোনীত কৰিম।”\n22. “কাৰণ মই যি নতুন আকাশ-মণ্ডল আৰু নতুন পৃথিৱী সৃষ্টি কৰিম, সেয়ে যেনেকৈ মোৰ সম্মুখত সদায় থাকিব, যিহোৱাই কৈছে, তেনেকৈ তোমালোকৰ বংশ, আৰু তোমালোকৰ নামো সদায় থাকিব।”\n23. যিহোৱাই কৈছে, “প্ৰত্যেক মাহত আৰু প্ৰত্যেক বিশ্ৰামবাৰত সকলো লোক মোৰ আগত প্ৰণিপাত কৰিবলৈ আহিব।”\n24. তেওঁলোকে বাহিৰলৈ যাব আৰু মোৰ বিৰুদ্ধে বিদ্রোহাচৰণ কৰাসকলৰ মৃত দেহ দেখিব; কাৰণ তেওঁলোকক পোক খাব কিন্তু নমৰিব, আৰু তেওঁলোকক অগ্নিয়ে গ্রাস কৰিব কিন্তু নুনুমাব, আৰু তেওঁলোক সকলো মৰ্ত্ত্যৰ আগত ঘৃণনীয় হ’ব।”\n1. মই যিহোৱাক প্ৰেম কৰোঁ, কিয়নো তেওঁ মোৰ স্বৰ আৰু কাকুতি শুনিলে।\n2. তেওঁ মোৰ কথালৈ কাণ পাতিলে, সেয়ে মই জীয়াই থকা দিনলৈকে তেওঁৰ ওচৰত প্ৰাৰ্থনা কৰিম।\n3. মই মৃত্যুৰ জৰীত বান্ধ খাই পৰিছিলোঁ, চিয়োলৰ যাতনাৰ সন্মুখীন হৈছিলো, মই দুখ-কষ্ট পাইছিলো;\n4. তেতিয়া মই যিহোৱাৰ নামেৰে প্ৰাৰ্থনা কৰিলোঁ, “হে যিহোৱা, মই মিনতি কৰিছোঁ, তুমি মোৰ প্ৰাণ ৰক্ষা কৰা!”\n28. মিছলীয়া জিভাই দমন কৰা লোকক ঘিণ কৰে, আৰু আত্মতৃপ্তিকৰ মুখে নিজলৈ বিনাশ আনে।\n1. এতেকে খ্ৰীষ্টত যদি কোনো আশ্বাস, প্ৰেমৰ যদি কোনো সান্ত্বনা, আত্মাৰ যদি কোনো সহভাগিতা আৰু কোনো স্নেহ আৰু দয়া থাকে,\n2. তেনেহলে আপোনালোকে একে বিষয় ভাবি, এক প্ৰেমৰ, এক মনৰ আৰু এক ভাবৰ লোক হৈ মোৰ আনন্দ পৰিপূৰ্ণ কৰক৷\n3. আপোনালোকে বিৰোধ বা অনৰ্থক দৰ্পেৰে একো নকৰিব; কিন্তু নম্ৰভাবে প্ৰত্যেকে নিজতকৈ অানক উত্তম বুলি মান্য কৰক৷\n4. প্ৰতিজনে নিজৰ বিষয়ে নহয়, কিন্তু অানৰ বিষয়ে ভাবক।\n5. খ্ৰীষ্ট যীচুত যি ভাব, সেয়ে আপোনালোকৰ হওক,\n6. যি জনৰ অস্তিত্ব ঈশ্বৰ-ৰূপী আছিল৷ তেওঁ ঈশ্বৰৰ সমান হলেও তাক কাঢ়ি লোৱা বুলি নামানিলে৷\n7. বৰং নিজকে শূণ্য কৰিলে৷ আৰু তেওঁ দাসৰ ৰূপ ধাৰণ কৰিলে৷ তেওঁ মানুহৰ নিচিনা হৈ অৱতীৰ্ণ হ’ল৷ আৰু তেওঁ আকাৰ-প্ৰকাৰত মানুহৰ দৰে হ’ল৷\n8. তেওঁ নিজকে সৰু কৰি মৃত্যুলৈকে, এনে কি ক্ৰুচীয় মৃত্যুলৈকে আজ্ঞাধীন হ’ল ।\n9. এই কাৰণে ঈশ্বৰে তেওঁক অতি ওখ পদ দিলে, আৰু সকলো নামতকৈ সেই শ্ৰেষ্ঠ নাম তেওঁক দান কৰিলে,\n10. যাতে স্বৰ্গত, পৃথিৱীত আৰু পৃথিৱীৰ তলত নিবাস কৰা সকলোৱে যীচুৰ নামত আঁঠু লয় ৷\n11. আৰু যীচু খ্ৰীষ্ট যে প্ৰভু, ইয়াক যেন পিতৃ ঈশ্বৰৰ মহিমাৰ অৰ্থে সকলো জিভাই স্বীকাৰ কৰে৷\n12. এতেকে, হে মোৰ প্ৰিয় সকল, আপোনালোকে যেনেকৈ সদায় আজ্ঞাধীন আছিল, তেনেকৈ মোৰ সাক্ষাতে যি ৰূপ, কেৱল সেইদৰে নহয়, কিন্তু এতিয়া মোৰ অনুপস্থিতিতো অধিককৈ ভয় আৰু কম্পনেৰে নিজ নিজ পৰিত্রাণ সম্পন্ন কৰক ৷\n13. কিয়নো ঈশ্বৰে নিজৰ হিত-সঙ্কল্পৰ কাৰণে আপোনালোকৰ অন্তৰত ইচ্ছা কৰোঁতা আৰু কাৰ্য সাধন কৰোঁতা, এই উভয়ৰ সাধনকৰ্তা হৈছে।\n14. বিবাদ আৰু তৰ্ক-বিতৰ্ক নোহোৱাকৈ সকলো কৰ্ম কৰক;\n15. যাতে ঈশ্বৰৰ নিষ্কলঙ্ক সন্তান হ’বৰ কাৰণে, আপোনালোক যেন পবিত্ৰ, নিৰ্দ্দোষী আৰু শুদ্ধ হয় আৰু জগতত যি কুটিল আৰু বিপথগামী লোক আছে, তেখেত সকলৰ মাজত আপোনালোক দীপ্তি স্বৰূপ হওক৷\n16. জীৱনৰ বাক্য ধাৰণ কৰক, এয়ে খ্ৰীষ্টৰ আগমণৰ দিনত মোৰ বাবে শ্লাঘাৰ কাৰণ হ’ব; কিয়নো মই বৃথা দৌৰ মৰা নাই আৰু বৃথা পৰিশ্ৰমো কৰা নাই।\n17. কিন্তু আপোনালোকৰ বিশ্বাসৰূপ যজ্ঞত আৰু সেৱাৰ কাৰ্যত, যদিওবা মই নৈবেদ্য স্বৰূপে ঢলা যাওঁ, তথাপি মই আনন্দ কৰোঁ; আৰু আপোনালোক সকলোৰে সৈতে আনন্দ কৰোঁ।\n18. এই বিষয়ে আপোনালোকেও আনন্দ কৰক আৰু মোৰে সৈতে আনন্দ কৰক৷\n19. কিন্তু আপোনালোকৰ বিষয়ে জানিবলৈ পোৱাত মই যেন সন্তুষ্ট হ’ম, এই কাৰণে সোনকালে আপোনালোকৰ তালৈ তীমথিয়ক পঠাবৰ বাবে মই প্ৰভু যীচুত আশা কৰিছোঁ।\n20. কিয়নো আপোনালোকৰ বিষয়ে সঁচাকৈ চিন্তা কৰিবলৈ তীমথিয়ৰ মনৰ দৰে আন লোক মোৰ কোনো নাই।\n21. কাৰণ সকলোৱে যীচু খ্ৰীষ্টৰ বিষয়ে নহয়, নিজৰ বিষয়েহে চেষ্টা কৰে।\n22. কিন্তু আপোনালোকে তীমথিয়ৰ পৰীক্ষাসিদ্ধ গুণৰ বিষয়ে জানে, কাৰণ তেওঁ পিতৃৰ লগত পুত্ৰ যেনে, তেনেকৈ মোৰ লগতো শুভবাৰ্তাৰ অৰ্থে সেৱাকৰ্ম কৰিলে৷\n23. এতেকে মোৰ কি ঘটিব, সেই বিষয়ে জনা মাত্ৰকে তেওঁক পঠিয়াবৰ বাবে মই আশা কৰিছোঁ৷\n24. কিন্তু মই নিজেও সোনকালে আপোনালোকৰ ওচৰলৈ যাম বুলি প্ৰভুত বিশ্বাস কৰিছোঁ।\n25. মোৰ অভাবত সেৱা শুশ্ৰূষা কৰোঁতা আপোনালোকৰ পাঁচনি, অথচ মোৰ ভাই, সহকাৰী আৰু সহসেনা যি ইপাফ্ৰদীত, তেখেতক আপোনালোকৰ তালৈ পঠিয়াবলৈ মই প্ৰয়োজন দেখিলোঁ৷\n26. কিয়নো তেখেত নৰিয়াত পৰা বাৰ্তা আপোনালোকে শুনিলে, তেওঁ আপোনালোকৰ কাৰণে অতিশয় হাবিয়াহ কৰিছিল আৰু তেওঁ বৰ উদিগ্ন হৈছিল।\n27. তেখেত নৰিয়াত পৰি মৃতপ্ৰায় হৈছিল হয়, কিন্তু ঈশ্বৰে তেওঁলৈ দয়া কৰিলে৷ অকল তেওঁলৈ নহয়, কিন্তু মোৰ দুখৰ ওপৰি দুখ যেন নঘটে, এই কাৰণে, মোলৈকো দয়া কৰিলে।\n28. এতেকে আপোনালোকে তেওঁক পুনৰাই দেখি যেন আনন্দিত হয় আৰু মোৰ শোকো যেন কম হয়, এই কাৰণে তেখেতক পঠিয়াবলৈ ইচ্ছা কৰিলোঁ৷\n29. সম্পূৰ্ণ আনন্দেৰে আপোনালোকে প্ৰভুত থাকি ইপাফ্ৰদীতক গ্ৰহণ কৰিব আৰু তেনেকুৱা মানুহক আদৰণীয় জ্ঞান কৰিব,\n30. কিয়নো মোৰ সেৱা শুশ্ৰূষাত আপোনালোকৰ যি যি ক্ৰুটি আছিল, তাক সম্পূৰ্ণ কৰিবলৈ, তেখেত প্ৰাণপণ কৰি খ্ৰীষ্টৰ কাৰ্যৰ কাৰণে মৃতপ্ৰায় হৈছিল।


হিন্দী চিৰিয়েল, নাৰী আৰু অসমীয়া সংস্কৃতি (উপাসনা কৃষ্ণাত্ৰেয় শৰ্মা) - সাহিত্য ডট অৰ্গ\nবান্ধৱী অলপতে বিয়াৰ বাবে পাত্ৰ এজনৰ সৈতে মিলিত হ’ল৷ এনে ধৰণৰ সাক্ষাৎ বোৰত কথা পতা আৰম্ভ কৰিবলৈ সাধাৰণতে মানুহে ‘হবি’কেই ব্যৱহাৰ কৰে৷ ল’ৰাজনে ক’লে তেওঁৰ হেনো ফুটবল খেলত খুৱ ৰাপ আৰু বান্ধৱীক অত্যন্ত বন্ধুত্বসুলভ ভাৱেৰেই সুধিলে- চ’ ফেমিলী ড্ৰামাবোৰ চোৱাত বাদে আৰু কি কৰি ভাল পোৱা? কব নোৱাৰোঁ কোন দিনাৰ পৰা চিৰিয়েল বিশেষকৈ হিন্দী চিৰিয়েল বোলা বস্তুটো নাৰীৰ একচেতিয়া মনোৰঞ্জনৰ অনুষ্ঠানত পৰিণত হৈছে৷ কিন্তু নাৰী চিৰিয়েলৰ ষ্টেৰিয়’টাইপড দৰ্শকত পৰিণত হোৱাটো এক সামাজিক সত্য৷ বহু পুৰুষেও চায় যদিও ই ব্যতিক্ৰম হে৷ আৰু সাধাৰণতেই শুনিবলৈ পোৱা যায় ১) এই মহিলা সকলৰ কাম বন নাই, এই জাৱৰবোৰ চাই কি যে ভাল পায়৷ ২) এই হিন্দী চিৰিয়েলবোৰেই আমাৰ সংস্কৃতিৰ সৰ্বনাশ মাতিলে৷ ৩) হিন্দী চিৰিয়েলত দেখুওৱা পৰকীয়া প্ৰেম দেখিয়ে দেখিয়ে আমাৰ তিৰোতাবোৰে গিৰিয়েক বোৰক সন্দেহ কৰিবলৈ লৈছে৷\nহিন্দী চিৰিয়েলৰ দৰ্শক মহিলাসকল স্বইচ্ছাই হয়নে? নাটক, কাহিনী ইত্যাদি বহুতেই ভাল পায়৷ সূত্ৰমতে হিন্দী ধাৰাবাহিক সমূহো নাটকেই৷ কিন্তু মহিলাৰেই প্ৰিয় কিয়? ইয়াৰ কাৰণ বিশ্লেষণ কৰিবলৈ গলে দেখা যায় যে ঘৰৰ ভিতৰৰ কাহিনীহে এনে চিৰিয়েলসমূহৰ মুখ্য উপজীৱ্য৷ আৰু পাৰম্পৰিকভাৱে নাৰীৰ স্থান ঘৰৰ চাৰিবেৰৰ ভিতৰত৷ এতিয়াও চাকৰি, ব্যৱসায় যিয়েই নকৰক নাৰীয়ে ঘৰখনক অগ্ৰাধিকাৰ দিয়াটোহে ভাৰতীয় মূল্যবোধে শিকায়৷ এনে ধৰণৰ পৰিয়াল, শাহু- শহুৰ, দেওৰ – জা, ননদ ইত্যাদিৰ মাজৰ সম্পৰ্কৰ তিতা মিঠা বোৰৰ কাহিনীৰ সৈতে হয়তো পুৰুষতকৈ নাৰী অধিক একাত্ম হব পাৰে৷ তদুপৰি এটা গোট তথা বান্ধৱীবৰ্গৰ প্ৰত্যক্ষ অথবা পৰোক্ষ হেঁচাতো বহুতেই ধাৰাবাহিকসমূহ চাবলৈ আৰম্ভ কৰে!\nহিন্দী চিৰিয়েলৰ ষ্টেৰিয়’টাইপড নাৰী দৰ্শকৰ বিষয়ে কবলৈ গলে অলপ ইয়াৰ বিৱৰ্তন সম্পৰ্কেও কোৱা প্ৰয়োজন আছে৷ নব্বৈ দশকৰ আগত পিছে আজিৰ দৰে ইমানবোৰ হিন্দী ধাৰাবাহিক নাছিল৷ প্ৰথমতে নিশাৰ ভাগত এখন/ দুখন সাপ্তহিক চিৰিয়েল আছিল৷ পিছলৈ দুপৰীয়াৰ ধাৰাবাহিক দুখনমান ওলাল৷ এই সন্ধিয়া তথা নিশাৰ ভাগৰ ধাৰাবাহিককেইখন কেৱল মাত্ৰ নাৰী দৰ্শকক উদ্দেশ্য কৰি বনোৱা নাছিল৷ গোটেই পৰিয়ালটোৱেই এনেবোৰ চিৰিয়েল চোৱা মনত আছে৷ কিন্তু এই দুপৰীয়াৰ ধাৰাবাহিক কেইখনৰ পৰাই হয়তো বিশেষভাৱে নাৰীকেন্দ্ৰিক ( নাৰীৰ শহুৰৰ পৰিয়াল কেন্দ্ৰিক পিছলৈ) ধাৰাবাহিকসমূহ আৰম্ভ হৈছিল৷ কিন্তু আজিৰ ধাৰাৰ চিৰিয়েল সমূহৰ আৰম্ভণি হয় ভাৰতত মুক্ত অৰ্থনীতি প্ৰৱেশ কৰাৰ পিছৰ পৰাহে৷\nমুক্ত অৰ্থনীতিৰ ফলত ব্যক্তিগত চেনেল সমূহে আত্মপ্ৰকাশ কৰিলে৷ তেতিয়াই হিন্দী চিৰিয়েল সমূহো প্ৰতিযোগিতাত নামিল৷ টিভিত মনোৰঞ্জন অনুষ্ঠানত দৰ্শকে কি চাব সেয়া কেৱল দৰ্শকেই নিৰ্ধাৰণ নকৰে, বজাৰত কোনবোৰ অনুষ্ঠান/ চিৰিয়েল চলি আছে, সেইবোৰ চোৱাটো ফেশ্যন বুলি ভৱাটো আৰু নাভাবিলেও বন্ধু, সহকৰ্মী, ওচৰ চুবুৰীয়া মহিলাৰ গোটৰ পৰা পোৱা প্ৰত্যক্ষ অথবা পৰোক্ষ হেঁচা আদিয়েও আমি কোনবোৰ অনুষ্ঠান চাম সেয়া নিৰ্ধাৰণ কৰে৷ এই চেনেলসমূহৰ ধাৰাবাহিকসমূহৰ ভাষা হিন্দী৷ অৱধাৰিতভাৱেই যিমানেই মেট্ৰ’ চহৰৰ ক’চম’পলিটান সংস্কৃতি দেখুৱাবলৈ চেষ্টা নকৰক কেলেই, কৰবাত হিন্দী বলয়ৰ ৰাজ্যসমূহৰ হিন্দু সংস্কৃতি এই ধাৰাবাহিক সমূহৰ আত্মাত বাস কৰে৷\nহিন্দী বলয়ৰ ৰাজ্যসমূহৰ সংস্কৃতি অসমৰ সংস্কৃতিতকৈ ভিন্ন, অসমীয়া মানুহ, সংস্কৃতিৰ তুলনাত অধিক জাক জমকতা পূৰ্ণ৷ সেয়াও হয়তো নিজচকুৰে দেখিলে বৰ এটা ভাল নালাগিব পাৰে, কিন্তু যেতিয়া টেলিভিছনৰ পৰ্দাত সুন্দৰ মেক আপ সহিতে অত্যন্ত আঢ়ম্বৰপূৰ্ণভাৱে এই অনুষ্ঠানসূহ ভাঁহি উঠে, আমি তবধ নামানি নোৱাৰোঁ৷ বিয়া বুলি ছোৱালীবোৰে মেহেন্দী অনুষ্ঠানত মেহেন্দী লগাইছে, সংগীত অনুষ্ঠানত আটায়ে নাচ গান কৰি কি এক আনন্দময় পৰিৱেশ৷ একেদৰেই ৰঙা লেহেংগা, গহণা গাঁঠৰিৰে অপূৰ্ব কইনা, দৰাও আহে ঘোঁৰাত উঠি…… মুঠৰ ওপৰত দৰ্শকে এবাৰৰ বাবে হ’লেও নায়ক নায়িকাৰ ঠাইত নিজকে কল্পনা কৰিবলৈ বাধ্য৷ এনে সময়ত অসমীয়া দৰ্শকেও হয়তো এবাৰৰ বাবে হলেও ভাৱে- “ইমান সুন্দৰ, জাকজমক পৰম্পৰা এওঁলোকৰ”৷ কিন্তু চিৰিয়েল নিৰ্মাতাই অতি সন্তৰ্পণে কিছুমান কথা দৰ্শকৰ পৰা লুকুৱাই ৰাখে, বিয়াবোৰত ছোৱালীৰ পিতৃয়ে কিমান যৌতুক দিবলগীয়া হয়, বিয়াখনৰ অলাগতিয়াল জাক জমকবোৰৰ বাবে কিমান অলাগতিয়াল খৰচ হয়, আৰু এই খৰচবোৰ যে বিভিন্ন সময়ত কেৱল কইনা ঘৰেহে বহন কৰিব লগীয়া হয় ইত্যাদি।\nকিন্তু এনেদৰেই এইবোৰ চাই চাই আমাৰ মগজুবোৰত তেওঁলোকৰ সংস্কৃতি আমাতকৈ উচ্চ আৰু সেয়ে অনুকৰণীয় বুলি এক ধাৰণাই শিপা মেলিছে৷ আৰু আমি অনুকৰণ কৰিবও লৈছোঁ, যাৰ ফলত কেতিয়াও নাম নুশুনা সময় ধনৰ অপব্যৱহাৰ হোৱা উৎসৱ পাৰ্বণক ৰঙা দলিছা পাৰি দিছোঁ৷ কিন্তু বহুতেই ভৱাৰ দৰে হিন্দী চিৰিয়েলে কেৱল যে অসমীয়া সংস্কৃতিতেই পৰিৱৰ্তন আনিছে এনে নহয়, ভাৰতৰ আন বহু অনা হিন্দী বলয়ৰ ৰাজ্যতো এনে পৰিৱৰ্তন দেখিবলৈ পোৱা গৈছে৷ এইখিনি কথা লিখিবলগীয়া হোৱাৰ কাৰণটো হ’ল যে আজিকালি প্ৰায়ে শুনিবলৈ পোৱা যায় যে হিন্দী চিৰিয়েলেই আমাৰ জাতিটো ধ্বংস কৰিলে, চংগীত, মেহেন্দী আজি কৰিছোঁ, কাইলৈ দহেজ, কন্যা ভ্ৰূণ হত্যাও শিপাব৷ নিশ্চয়েই এনে চিন্তা অমূলক নহয়৷\nকিন্তু ইয়াৰ বাবে নাৰী দৰ্শকক দোষাৰোপ কৰিলেই জানো আমাৰ দায়িত্ব শেষ হব? ওহোঁ, হয়তো আন এক গুৰু দায়িত্বৰ ভাৰ লব লাগিব৷ সেয়া হৈছে আমি যদি হিন্দী চাচ বহু চিৰিয়েলৰ পশ্চাৎমুখী ধ্যান ধাৰণা যিবোৰ কেতিয়াবা অতি আধুনিক পোছাক অথবা অতি মূল্যবান যেন দেখা গহণা গাঁঠৰি পিন্ধা মানুহবোৰে লালন পালন কৰা যেন দেখায় সেইবোৰ বেয়া পাওঁ, তেন্তে কি ভাল পাও? নিশ্চয়েই প্ৰগতিশীল, অন্ধবিশ্বাসমুক্ত, অযথা আঢ়ম্বৰমুক্ত এখন সমাজ৷ আৰু তেনে এক সমাজ গঢ়িবলৈ বদ্ধপৰিকৰ হব লাগিব৷\nএই হিন্দী চিৰিয়েলৰ বিৰোধিতা কৰা মানুহখিনিয়ে বুজা উচিত অসমীয়া নাৰীয়ে নিশ্চয় কেতিয়াও এনে অনুষ্ঠান লাগে বুলি দাবী কৰা নাই, মালগুডী দেইজ প্ৰচাৰ কৰিলেও হয়তো সমান আগ্ৰহেৰেই চাব৷ তদুপৰি বিকল্প হিচাপে অসমীয়া ধাৰাবাহিক সমূহৰো মানদণ্ড উন্নীত কৰিব পাৰিলে হয়তো এইচাম দৰ্শকৰ মনোযোগ হিন্দী চিৰিয়েলৰ পৰা আঁতৰাব পৰা যাব৷\nদ্বিতীয়তে হিন্দী চিৰিয়েলে কেৱল নাৰীকহে সংস্কৃতি আগ্ৰাসনৰ হাথিয়াৰ হিচাপে বাচি লৈছে নেকি? নে আমাৰ সংস্কৃতিৰ সংজ্ঞাই ভুলকৈ আমাৰ মনস্তত্ত্বত সোমাই গৈছে যে নাৰীয়ে যি কৰে, যি পিন্ধে তাতহে সংস্কৃতি বিৰাজ কৰে৷ অসমীয়া সংস্কৃতি জহন্নামে যোৱা বুলি ভৱা মানুহখিনিয়ে আকৌ পুৰুষৰ পোছাক, মুখৰ ভাষা আদিবোৰলৈ লিখা মেলা কৰা অথবা সাধাৰণ কথা বতৰাতো কমেইহে উদ্বিগ্ন হোৱা দেখা যায়৷ কাৰণ- ‘সংস্কৃতি ৰক্ষাৰ ভাৰ নাৰীৰ হাতত! আৰু নাৰী হিন্দী চিৰিয়েলৰ কৱলত৷ মুঠৰ ওপৰত অসমীয়া সংস্কৃতি হিন্দী সংস্কৃতিৰ কৰাল গ্ৰাসত৷’\nসমাধান সূত্ৰ হিচাপে আমি যিয়েই নকৰোঁ- দুটামান কথাত সাৱধান হোৱা উচিত- ১) সংস্কৃতি মানে প্ৰকৃততে কি? ২) কেৱল নাৰীকেই বিজতৰীয়া পোছাক পিন্ধা বুলি কৈ পুৰুষৰ ছাৰ্ট পেণ্টযোৰক বৰপীৰা পাৰি দিয়া কথাটো কাপট্য ৩) অসমীয়া সংস্কৃতি মানে কেৱল তথাকথিত মূলসুতিৰ অসমীয়াৰ সংস্কৃতি নহয়, বিভিন্ন জনজাতি, আৰু ধৰ্মৰ সংস্কৃতিকো বেলেগৰ বুলি কবলৈ এৰিবৰ হ’ল যিবোৰ প্ৰকাশ হোৱা উচিত অসমীয়া চিৰিয়েল চিনেমাৰ যোগেৰে৷ ৪) নিজকে ‘এগালিটেৰিয়ান’ আৰু লিংগ বৈষম্যৰ পৰা মুক্ত সমাজ বুলি ভাৱি আত্মতুষ্টি কৰিবও এৰিবৰ হ’ল৷ তুলনামূলকভাৱে প্ৰগতিশীল হলেও অন্ধ জাতিপ্ৰেমে কোনোবাখিনিত আমাক স্থিতিস্থাপকতাবাদী কৰিও ৰাখিছে৷ লোকৰ সমালোচনা ঢেৰ কৰোঁ, কিন্তু সময়ে সময়ে আত্মসমালোচনাও কৰা উচিত৷ কৰৱা চৌথ ‘ৰিগ্ৰেচিভ’ পৰম্পৰা বুলি ভৱা মানুহখিনিয়ে ‘তোলনি বিয়া’ অসমীয়া পৰম্পৰা হ’ল বুলিয়েই আলোচনাও কৰিব নাপায় জাতীয় মনোভাৱ ৰাখিলেও বেয়া দেখি৷ আকৌ হিন্দী চিৰিয়েলৰ ওৰণি বাৰনি লৈ থকা মহিলাসকলক ‘ৰিগ্ৰেচিভ’ বুলি কওঁতে পাহৰি যায় জুবিলীয়ে চুৰিদাৰ কামিজ পিন্ধোতেই ‘অসমীয়া নহয়’ বুলি হৈ চৈ তেওঁলোকেই লগাইছিল, একে সময়তে য’ত জুবিনৰ পেণ্ট চাৰ্টতো সম্পূৰ্ণ অসমীয়া হোৱাৰ লাইচেঞ্চ আছিল৷\nউপহংসাৰ- অলপতে কেনেবাকৈ হিন্দী চিৰিয়েল এখনৰ দৃশ্যাংশ দেখিবলৈ পালোঁ, য’ত মহিলা এগৰাকীয়ে জুইশলা বাঁহত দুবাৰমান কাঠিৰে ঘহনি খুওৱাৰ পিছতো জলি নুঠা বাবে সংলাপ দিয়ে- “মাচিচ নেহী জ্বল ৰহী হেই, কোই অবচগুনত’ নেহী”৷ আৰু এনে সংলাপ থকা চিৰিয়েল এখনো সফলতাৰে চলি থকাটোৱেই মোৰ আশ্চৰ্য্যৰ বিষয়৷\n← শ্ৰদ্ধাঞ্জলি সংকলন (৩) (-প্ৰীতিলতা ওয়াদ্দেদাৰ )\n“এদিন”ৰ নাটক (দিগন্ত কুমাৰ ভট্টাচাৰ্য) →


Parox Cr in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Parox Cr ar byavahar, ppali, parshwakriya, upkaar, kriya-pratikriya aaru satarkatabani\nParox Cr की जानकारी\nParox Cr ৰ লাভ আৰু ব্যৱহাৰসমূহ- Parox Cr Benefits & Uses in Assamese\nParox Cr ৰ পালি আৰু সেয়া কেনেদৰে ল'ব- Parox Cr Dosage & How to Take in Assamese\nParox Cr-ৰ উপাদানসমূহ- Parox Cr Active Ingredients in Assamese\nParox Cr ৰ পাৰ্শ্চক্ৰিয়াসমূহ- Parox Cr Side Effects in Assamese\nParox Cr সংক্ৰান্ত সতৰ্কতাবাণীসমূহ- Parox Cr Related Warnings in Assamese\nঅইন দৰৱৰ সৈতে Parox Crৰ গুৰুতৰ ক্ৰিয়া-প্ৰতিক্ৰিয়া- Severe Interaction of Parox Cr with Other Drugs in Assamese\nParox Cr মতভেদসমূহ- Parox Cr Contraindications in Assamese\nParox Cr ৰ বিষয়ে সততে সোধা প্ৰশ্নসমূহ- Frequently asked Questions about Parox Cr in Assamese\nখাদ্য আৰু মদৰ সৈতে Parox Cr ক্ৰিয়া-প্ৰতিক্ৰিয়া- Parox Cr Interactions with Food and Alcohol in Assamese\nParox Cr ৰ লাভ আৰু ব্যৱহাৰসমূহ - Parox Cr Benefits & Uses in Assamese\nParox Cr তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nParox Cr ৰ পালি আৰু সেয়া কেনেদৰে ল'ব - Parox Cr Dosage & How to Take in Assamese\nParox Cr-ৰ উপাদানসমূহ - Parox Cr Active Ingredients in Assamese\nParox Cr ৰ পাৰ্শ্চক্ৰিয়াসমূহ - Parox Cr Side Effects in Assamese\nগৱেষণাৰ ভিত্তিত, Parox Cr ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nParox Cr সংক্ৰান্ত সতৰ্কতাবাণীসমূহ - Parox Cr Related Warnings in Assamese\nParox Cr-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nParox Cr ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nParox Cr-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Parox Cr গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Parox Cr গ্ৰহণ কৰিব নালাগে।\nবৃক্কত Parox Cr কি প্ৰভাৱ দেখা গৈছে?\nবৃক্ক ৰ বাবে Parox Cr কেতিয়াবাহে ক্ষতিকাৰক।\nযকৃতত Parox Cr কি প্ৰভাৱ দেখা গৈছে?\nParox Crৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Parox Cr ৰ কি প্ৰভাৱ দেখা গৈছে?\nParox Crৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Parox Crৰ গুৰুতৰ ক্ৰিয়া-প্ৰতিক্ৰিয়া - Severe Interaction of Parox Cr with Other Drugs in Assamese\nParox Cr তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nParox Cr মতভেদসমূহ - Parox Cr Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Parox Cr লোৱা অনুচিত যাতে -\nParox Cr ৰ বিষয়ে সততে সোধা প্ৰশ্নসমূহ - Frequently asked Questions about Parox Cr in Assamese\nএই Parox Cr-এ অভ্য়াস বা নিচাৰ সৃষ্টি কৰে নেকি?\nনহয়, Parox Cr আসক্তি সৃষ্টি কাৰক বুলি কোনো সাক্ষ্য নাই।\nParox Cr লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Parox Crয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Parox Cr লোৱা উচিত।\nহয়, মানসিক বিসংগতিৰ চিকিত্সাৰ ক্ষেত্ৰত Parox Crৰ ব্যৱহাৰ উপকাৰী।\nখাদ্য আৰু মদৰ সৈতে Parox Cr ক্ৰিয়া-প্ৰতিক্ৰিয়া - Parox Cr Interactions with Food and Alcohol in Assamese\nখাদ্য আৰু Parox Crৰ ক্ৰিয়া-প্ৰতিক্ৰিয়া\nখাদ্যৰ সৈতে Parox Cr লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Parox Crৰ মাজৰ প্ৰতিক্ৰিয়া\nParox Cr লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nParox Cr ৰ অনুকল্প - Substitutes for Parox Cr in Assamese\nআপুনি বা আপোনাৰ পৰিয়ালৰ কোনোবাই Parox Cr লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Parox Cr ব্যৱহাৰ কৰিছিল নেকি?\nআপুনি কিমান পৰিমাণে Parox Cr সেৱন কৰিছিল?\nআপুনি Parox Cr ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Parox Cr সেৱন কৰে?


৫টকা হ্ৰাস পোৱাৰ পিছত একেৰাহে ৩দিন ধৰি বাঢ়িয়ে আছে পেট্ৰ’ল–ডিজেলৰ দাম, জানক এতিয়ালৈকে কিমান বাঢ়িল আৰু আজি গুৱাহাটীত কিমান দাম?|petrol-diesel-price-hike-for-3-days-after-govt-reduced-rupees-5-know-guwahati-rates– News18 assam\n৫টকা হ্ৰাস পোৱাৰ পিছত একেৰাহে ৩দিন ধৰি বাঢ়িয়ে আছে পেট্ৰ’ল–ডিজেলৰ দাম, জানক এতিয়ালৈকে কিমান বাঢ়িল আৰু আজি গুৱাহাটীত কিমান দাম?\n১৩ ফেব্ৰুৱাৰীত হ্ৰাস পাইছিল পেট্ৰ’ল–ডিজেলৰ মূল্য।\nLast Updated : February 16, 2021, 09:58 IST\nবিত্তমন্ত্ৰী ডঃ হিমন্ত বিশ্ব শৰ্মাৰ লেখানুদান বাজেটত কৰা ঘোষণাৰ পিছত ১৩ ফেব্ৰুৱাৰীত প্ৰায় ৫টকা (৪.৮৮টকা পেট্ৰ’লত আৰু ডিজেলত ৪.৬৮টকা) হ্ৰাস পাইছিল পেট্ৰ’লৰ মূল্য। পিছে লিটাৰত ৯০টকা পাৰ হোৱাৰ পিছত চৰকাৰৰ কৰ কৰ্তনৰ সুবাদ তল পৰো পৰো! যোৱা তিনিদিন ধৰি একেৰাহে তৈল কোম্পানীসমূহে বঢ়াই আছে পেট্ৰ’ল–ডিজেলৰ মূল্য। ফলত গুৱাহাটীত আজি পেট্ৰ’ল লিটাৰত ৮৬.৪৬ টকা হোৱাৰ বিপৰীতে ডিজেলৰ মূল্য হৈছেগৈ লিটাৰত ৮০.৬২ টকা।\nদাম কমাৰ পিছত যোৱা তিনিদিনত পেট্ৰ’ল–ডিজেলৰ মূল্যবৃদ্ধি আছিল এনেধৰণৰঃ\n১৪ ফেব্ৰুৱাৰীত পেট্ৰ’লৰ লিটাৰত বৃদ্ধি পাইছিল ২২পইচা, ডিজেলৰ লিটাৰত বৃদ্ধি পাইছিল ২৮পইচা।\n১৫ ফেব্ৰুৱাৰীত পেট্ৰ’লৰ লিটাৰত বৃদ্ধি পাইছিল ৫৩পইচা, ডিজেলৰ লিটাৰত বৃদ্ধি পাইছিল ৫৭ পইচা।\n১৬ ফেব্ৰুৱাৰী অৰ্থাৎ আজি পেট্ৰ’লৰ লিটাৰত বাঢ়িল ৮পইচা, ডিজেলৰ লিটাৰত বাঢ়িল ১৬ পইচা।\nFirst published: February 16, 2021, 09:58 IST


এনকাউণ্টাৰৰ তদন্ত হ'ব; সুৰ সলনি বি.টি.আৰ প্ৰধান প্ৰমোদ বড়োৰ -\nHomeআঞ্চলিকএনকাউণ্টাৰৰ তদন্ত হ'ব; সুৰ সলনি বি.টি.আৰ প্ৰধান প্ৰমোদ বড়োৰ\nএনকাউণ্টাৰৰ তদন্ত হ’ব; সুৰ সলনি বি.টি.আৰ প্ৰধান প্ৰমোদ বড়োৰ\nকোকৰাঝাৰঃ কোকৰাঝাৰ জিলাৰ উল্টাপানীত অসম আৰক্ষীৰ গুলীত দুজন যুৱকে মৃত্যুবৰণ কৰা ঘটনা সন্দৰ্ভত বিটিআৰ প্ৰধান প্ৰমোদ বড়োৱে মন্তব্য আগবঢ়ায়। কোকৰাঝাৰ চহৰৰ বড়োফা নগৰস্থিত বিটিচি সচিবালয়ত আজি সাংবাদিকৰ সন্মুখত প্ৰমোদ বড়োৱে কয় যে, ‘আমি কোনো কাৰণতে নিবিচাৰো এজন নিৰীহ যুৱকে মৃত্যুক আকোঁৱালি লওক৷ বড়োলেণ্ডত এয়া আজিৰ ঘটনা নহয়৷ দশক পৰা দশক ধৰি এনে ঘটনা ঘটি আছে৷ গতিকে ইয়াৰ এটা স্থায়ী সমাধান আনিব লাগিব।’\nকোকৰাঝাৰৰ ঘটনাক লৈ মুখ্যমন্ত্ৰী ড০ হিমন্ত বিশ্ব শৰ্মাৰে আলোচনা কৰা বুলিও নেতাগৰাকীয়ে ব্যক্ত কৰে। নেতাগৰাকীয়ে লগতে কয় যে, ‘তেনেকুৱা কোনো এজন ব্যক্তিক ভুৱা সংঘৰ্ষ বা বিনাকাৰণত মৃত্যু হোৱাটো কোনোৱে নিবিচাৰে আৰু সহ্য নকৰে, গতিকে এই ঘটনাৰ ওপৰতো তদন্ত হ’ব বুলি বিচিচিপ্ৰধানগৰাকীয়ে কয়। অনাগত দিনত যাতে তেনেকুৱা কোনো কাৰণতে হত্যা-হিংসাৰ ঘটনা নহয়, তাৰ বাবে পুলিচ প্ৰশাসনকো আহ্বান জনায়৷ লগতে নিজ জনগোষ্ঠীৰ কিছু কিছুৱে সদায় অস্ত্ৰ-শস্ত্ৰ লোৱাৰ কথা কয়, মানুহৰ জীৱনক লৈ হেতালি খেলি ভাল পায়, সংঘৰ্ষ আৰু পৰিস্থিতি গৰম কৰি ৰাখিব বিচাৰে৷\nএনেকুৱা পৰিৱেশ থাকিলে বড়োভূমিৰ শিক্ষা-দীক্ষা অৰ্থনৈতিক দিশ আগুৱাই যোৱাত সদায় কঠিন হ’ব বুলি আক্ষেপ প্ৰকাশ কৰে প্ৰমোদ বড়োৱে৷ বৰ্তমানৰ সময় অস্ত্ৰ-শস্ত্ৰ লোৱাৰ নহয়, সমাজখনক আগবঢ়াই নিয়াৰহে সময় বুলি কৈ শান্তিৰে জীৱন অতিবাহিত কৰিবলৈ আহ্বান জনায়৷ এইক্ষেত্ৰত সকলোকে আৱেগ পৰিহাৰ কৰি শান্তি-সম্প্ৰীতি আৰু কঠোৰ পৰিশ্ৰমৰে সমাজখনক আগুৱাই নিয়াৰো আহ্বান জনায়৷ বিটিআৰ চুক্তিৰ দফা ৰূপায়ণৰ কাম-কাজ চলি থকা, এনডিএফবিৰ গোটৰ পুনঃসংস্থাপনৰ কাম আৰম্ভৰ লগতে ইতিমধ্যে ২৭৪টা আন্দোলনকাৰীৰ বিভিন্ন গোচৰ নিস্পত্তি হোৱাৰ বিষয়ে অৱগত কৰে৷ চিবিআই আৰু নিয়াত থকা গোচৰসমূহ নিস্পত্তিৰ কাম চালিজাৰি চোৱাৰ প্ৰক্ৰিয়া আৰম্ভ কৰাৰ কথা জনায় প্ৰমোদ বড়োৱে।\nউল্লেখ্য যে, বিটিআৰ চীফ প্ৰমোদ বড়োই আজি সচিবালয়ত চৰকাৰৰ অংশীদাৰী গোট গণ সুৰক্ষা পাৰ্টী আৰু অবড়ো সুৰক্ষা সমিতিৰ নেতৃত্বৰে এক সোহাদ্যমুলক আলোচনাত বহাৰ কথা জানিবলৈ দি কয় যে, ‘বিটিআৰত বড়োৰ লগতে সকলো জাতি-জনগোষ্ঠীৰে নিজৰ নিজৰ পৰিচয়ৰ অস্তিত্ব জীয়াই থাকিব আৰু সকলোৱে শান্তিৰে আগবাঢ়ি যাব পাৰিব।’ আনহাতে, বৈঠকত গণসুৰক্ষা দলৰ হৈ সাংসদ নৱ কুমাৰ শৰণীয়াও উপস্থিত থাকে৷ কোকৰাঝাৰৰ ঘটনাক লৈ বিনা কাৰণতে কোনো এজন যুৱকে তেজ দিব লগা নহয় আৰু এনেকুৱা ঘটনা যাতে পুনৰাবৃত্তি নঘটে তাৰ বাবে আহ্বান জনায়৷\nPrevious articleবিশ্ববিদ্যালয়ত ছাত্ৰৰ মুকলি গুলীচালনা! নিহত ৮\nNext articleৰাজকুন্দ্ৰাৰ কপাল ফুটিল! মিজিং-মাজাং ভাল নাপায় শিল্পাই


Tomato Ketchup- টমেটো কেচাপ খাবলৈ ভাল পায় নেকি ? নিজেই বিপদ মাতি আনিছে ...– News18 assam\nHome » photogallery » health-well-being »Tomato Ketchup: টমেটো কেচাপ খাবলৈ ভাল পায় নেকি ? নিজেই বিপদ মাতি আনিছে ...\nTomato Ketchup: টমেটো কেচাপ খাবলৈ ভাল পায় নেকি ? নিজেই বিপদ মাতি আনিছে ...\nবিশেষজ্ঞসকলে কৈছে যে অত্যাধিক বিলাহী চছ খোৱাটোৱে শৰীৰত গুৰুতৰ প্ৰভাৱ পেলাব পাৰে। (Tomato Ketchup)\n| January 17, 2022, 15:59 IST\nচিংৰা হওঁক বা পকোৰা হওঁক, যিকোনো জলপানৰ সৈতে থাকে টমেটো কেচাপ (Tomato Ketchup)। আৰু আপুনি চাউমিন হ'লে ঠিক আছে। সুস্বাদু খাদ্যৰ সৈতে চছৰ উপস্থিতি অত্যাৱশ্যকীয়। বহুলোকে ৰন্ধন প্ৰণালীতো ব্যৱহাৰ কৰে। দৰাচলতে, যিকোনো খাদ্যৰ সোৱাদ দুগুণ কৰিবলৈ কেচাপ যোৰ কৰাটো এক বোজা। গতিকে কেৱল সৰু ল'ৰা-ছোৱালীয়েই নহয়, ডাঙৰসকল বিলাহী চছৰ সমান অনুৰাগী। কিন্তু বিশেষজ্ঞসকলে কয় যে অত্যাধিক বিলাহী চছ খোৱাটোৱে শৰীৰৰ ওপৰত গুৰুতৰ প্ৰভাৱ পেলাব পাৰে । বজাৰ বৰ্তমানৰ পেকেট যুক্ত বিলাহী চছে কেৱল খাদ্যৰ সোৱাদ বৃদ্ধি কৰে। ইয়াত কোনো আঁহ বা প্ৰ'টিন নাথাকে। অত্যাধিক খোৱাৰ ফলত এই চছটোৱে কি ক্ষতি কৰিব পাৰে চাও আহক।\nএচিডিটি, পেট আৰু বুকুৰ জ্বলা-পোৰা\nটমেটো কেচাপ হৈছে এক প্ৰকাৰৰ এচিডিক খাদ্য। ইয়াত এচিড যেনে মালিক এচিড আৰু চাইট্ৰিক এচিড থাকে। ইয়াৰ ফলত এচিডিটি আৰু বুকুজ্বলাৰ দৰে সমস্যা হয়। বিশেষকৈ পাচন সমস্যা যেনে গেষ্ট্ৰোইচোফেজিয়েল ৰিফ্লাক্স ৰোগ থকা সকলে বিলাহী কেচাপ একেবাৰে খাব নালাগে। পেটৰ বিভিন্ন সমস্যাও থাকিব পাৰে।\nমেদবহুলতা বৃদ্ধি হ'ব পাৰে\nবিশেষজ্ঞসকলে আঙুলিয়াই দিছে যে বিলাহী চছৰ অত্যাধিক সেৱনৰ ফলত মেদবহুলতাৰ দৰে সমস্যা হ'ব পাৰে। ইয়াত থকা উচ্চ পৰিমাণৰ চেনী আৰু সংৰক্ষকে শৰীৰত চৰ্বিৰ পৰিমাণ বৃদ্ধি কৰে। ফ্ৰুক্টোজ কৰ্ণ চিৰাপৰ সৈতে মেদবহুলতা আৰু ইনচুলিন প্ৰতিৰোধ হ্ৰাস হয়।\nবিলাহী চছত মূলতঃ বহুতো হিষ্টামিন থাকে। গতিকে অত্যাধিক কেচাপ খোৱাৰ ফলত শৰীৰত এলাৰ্জি হ'ব পাৰে। চুলি, হাঁচি বা উশাহ চুটি হোৱাৰ দৰে সমস্যাত ভুগিব পৰাৰ আশংকা বৃদ্ধি কৰে।\nহৃদৰোগৰ আশংকা বৃদ্ধি কৰে\nটমেটো কেচাপত অতিৰিক্ত ফ্ৰুক্টোজ কৰ্ণ চিৰাপ থাকে। যি শৰীৰত ট্ৰাইগ্লিচাৰাইডৰ স্তৰ বৃদ্ধি কৰে। ই হৃদৰোগৰ আশংকা বৃদ্ধি কৰে।।\nফুলা আৰু গাঁঠিৰ বিষ হৈছে অতিৰিক্ত বিলাহী চছ খোৱাৰ এক সাধাৰণ পাৰ্শ্বক্ৰিয়া। বিলাহীত চোলাঙ্কিন যৌগ থাকে, যি কলাত কেলচিয়াম প্ৰস্তুত কৰে। কিন্তু অত্যাধিক খোৱাৰ ফলত শৰীৰত জ্বলা-পোৰা আৰু বিষ হয়। যিকোনো সংসাধিত আৰু সংৰক্ষিত খাদ্যৰ এই বিপদাশংকা থাকে।\nঅত্যাধিক বিলাহী কেচাপৰ ফলত বৃক্কৰ পাথৰ হ'ব পাৰে। সংসাধিত আৰু উচ্চ ছডিয়াম সমৃদ্ধ খাদ্যই প্ৰস্ৰাৱত কেলচিয়ামৰ স্তৰ বৃদ্ধি কৰে। ই বৃক্কৰ পাথৰৰ আশংকা বৃদ্ধি কৰে।


পাকিস্তানৰ লৌহ-মহিলা ‘#মুনিবা_মাজাৰী – Mahabahoo\nHome/Assam News & Articles/পাকিস্তানৰ লৌহ-মহিলা ‘#মুনিবা_মাজাৰী\nজীৱনে দিয়া তিক্ততাবোৰৰ বিৰুদ্ধে অপৰিসীম ধৈৰ্য্য আৰু সাহসেৰে যুঁজি বিজয়ী হোৱা এগৰাকী নাৰী- পাকিস্তানৰ লৌহ-মহিলা ‘#মুনিবা_মাজাৰীৰ’ অফুৰন্ত উদ্দ্যম আৰু মনোবলৰ আশ্চৰ্য্যপূৰ্ণ কাহিনী……..\nছোৱালীজনীৰ জন্ম ৩ মাৰ্চ, ১৯৮৭ চনত পাকিস্তানৰ ৰহিময়াৰ খান নামৰ ঠাইত। এক দূৰ্ভাগ্যজনক দূৰ্ঘটনাত শৰীৰৰ তলৰ অংশ সম্পূৰ্ণৰূপে বিকল হোৱাত হুইলছে্যাৰত জীৱনৰ বাবে আৱদ্ধ হোৱাৰ স্বত্তেও নিজৰ ভৰিত নিজে ঠিয় দিয়া, প্ৰেৰণামূলক কথা আৰু ভাষণেৰে মানুহক আপ্লুত কৰা, এগৰাকী বিখ্যাত বক্তা হিচাপে বিশ্বযোৰী পৰিচিত এইগৰাকী বিস্ময়কৰ নাৰীৰ বিস্ময়কৰ যাত্ৰা তেওঁৰ ভাষাৰে….\n“সকলোৱে মোক অক্ষম বুলি কয়, মই কিন্তু নিজকে বিশেষভাৱে সক্ষম বুলিহে কওঁ। আমাৰ জীৱনত কিছুমান এনেকুৱা ঘটনা ঘটে যিবোৰে আমাৰ জীৱনটোৱেই সলনি কৰি দিয়ে। সেই ঘটনাবোৰে আমাক ভাঙি দিয়ে, দূৰ্বল কৰি দিয়ে আৰু বিকৃত কৰি দিয়ে। এনে ঘটনাবোৰেই কিন্তু লগতে আমাক নিজৰ শ্ৰেষ্ঠতম অৱতাৰলৈ অৱনিত কৰাৰ সুযোগো দিয়ে আৰু ঠিক তেনেকুৱাই হৈছিল মোৰ লগত। মোৰ বিয়াৰ সময়ত মোৰ বয়স আছিল ১৮ বছৰ। ইমান কম বয়সতে বিয়া হ’বলৈ মন নাছিল যদিও কেৱল মাত্ৰ দেউতাই কোৱাৰ বাবেই তেওঁক সুখী কৰিবলৈ বিয়াত বহিছিলো। স্বামীৰ লগত সম্পৰ্ক আৰু বিয়াৰ পিছৰ জীৱন একেবাৰেই সুখৰ নাছিল। বিয়াৰ দুবছৰ পিছত মোৰ জীৱন সলনি কৰি দিয়া সেই মৰাত্মক দুৰ্ঘটনাটো ঘটিছিল। মই স্বামীৰ লগত গাড়ীত এফালে গৈ থাকোতে গাড়ী চলাই থাকোতেই তেওঁৰ টোপনি ধৰিল আৰু কোন তলকত গাড়ীখন এটা খালত গৈ সোমাল ধৰিবই নোৱাৰিলো। তেওঁ কোনো প্ৰকাৰে গাড়ীৰ পৰা জাপ মাৰি বেছি দুখ নোপোৱাকৈ ওলাই যাবলৈ সক্ষম হয় যদিও মই আৱদ্ধ হৈ থাকি গ’লো গাড়ীৰ ভিতৰতে। সৌভাগ্যক্ৰ্মে মই চিকিৎসালয় পালোগৈ যদিও বহুত আঘাত পাইছিলো আৰু শৰীৰৰ ক্ষত-বিক্ষতৰ তালিকাখন অলপ ভয় লগা ধৰণৰেই আছিল। মোৰ হাতৰ হাড় বেয়াকৈ ভাঙিছিল, বাউসীৰ হাড়ৰ লগতে গোটেই কামিহাড় ভাঙিছিল। কামিহাড়ত দুখ পোৱাৰ বাবে লিভাৰ আৰু হাওফাওঁও প্ৰায় বিকল হৈ গৈছিল ।মই নিজে উশাহ ল’ব নোৱাৰা হৈ গ’লো, প্ৰসাব-পাইখানাৰ ওপৰত নিজৰ নিয়ন্ত্ৰন হেৰুৱাই পেলালো, যাৰ বাবে এতিয়াইও লগত অনবৰতে টইলেট বেগটো কঢ়িয়াই ফুৰিব লাগে। ৰাজহাড়ৰ তিনিডাল হাড় সম্পূৰ্ণৰূপে ভাঙি চুৰমাৰ হৈ গ’ল যাৰ বাবে শৰীৰৰ তলৰ অংশ স্থায়ীভাবে পেৰেলাইচিচ হৈ গ’ল। মই চিকিৎসালয়ত আঢ়ৈ মাহ থাকিব লগা হ’ল যি সময়ত মোৰ শৰীৰটোৱে অসংখ্য অপাৰেচনৰ কষ্ট ভূগিব লগা হ’ল। এদিন ডাক্তৰ আহি মোক ক’লে যে মোৰ বাবে এটা বেয়া খবৰ আছে- মোৰ শিল্পী হোৱাৰ সপোনটো আৰু কেতিয়াও পুৰণ নহ’ব কাৰণ মোৰ হাতখন ইমান আঘাতপ্ৰাপ্ত হৈছিল যে কলমটো পোনকৈ ধৰাতোও মোৰপক্ষে সম্ভৱ নহয়। পিছদিনা ডাক্তৰ আকৌ আহি মোক ক’লে যে মই ৰাজহাড়ত ইমান দুখ পাইছা যে মই আৰু কেতিয়াও খোজ কাঢ়িব নোৱাৰিম আৰু ৰাজহাড়ত লগোৱা যোৰাবোৰৰ বাবে কেতিয়াও সন্তান জন্ম দিবও নোৱাৰিম। সেইদিনা মই সম্পূৰ্ণৰূপে ভাগি পৰিছিলো। মই মোৰ মাক প্ৰশ্ন কৰিছিলো, মোৰ লগতে কিয় হ’ল? মই মোৰ গোটেই অস্তিত্বৰ অৰ্থ বিচাৰি প্ৰশ্ন কৰিছিলো, মই নিজকে সুধিছিলো ইমানখিনিৰ পিছতো মই জীয়াই কিয় আছো? অন্ধকাৰে আৱৰা সেই নিৰাশ মূহুৰ্তত মোৰ মায়ে কোৱা কথাকেইটা মোৰ বাবে অমৃতসম আছিল আৰু তেতিয়াই মই উপলব্ধি কৰিছিলো যে মানুহৰ কথাত, শব্দত কিমান শক্তি থাকিব পাৰে। তেওঁ কৈছিল, ‘বেয়া সময়বোৰ সদায় নাথাকে, এই নিৰাশ মূহুৰ্তবোৰো এদিন পাৰ হৈ যাব, ভগৱানে তোমাৰ কাৰনে কিবা ডাঙৰ পৰিকল্পনা কৰি থৈছে। মই কি নাজানো, কিন্তু কিবা যে নিশ্চয় আছে সেইটো জানো।’ আৰু সেই অসহ্য দুখৰ সময়চোৱাত মাৰ সেই কথাকেইটা মোৰ বাবে যাদুকৰী আছিল, সেই কথাকেইটাই মোক জীয়াই থাকিবলৈ সাহস দিছিল, ভৱিষ্যতৰ আশা জগাইছিল মনত । মই মোৰ দাদাহতঁক কৈছিলো, ‘মই জানো মোৰ হাতখন অকৰ্মণ্য হৈ গৈছে কিন্তু মই চিকিৎসালয়ৰ এই বগা পোচাকবোৰ আৰু বগা বেৰকেইখন চাই চাই ভাগৰি গৈছো। কিবা এটা কৰিব বিছাৰো মই, মোক অলপ ৰং আনি দিয়া, মোক এখন কেন্ভাচ আনি দিয়া ,মই আকিব বিচাৰো, জীৱনত অলপ হেলেও ৰং বিচাৰো।’ আৰু মই মোৰ প্ৰ্থম চিত্ৰখন আকিছিলো চিকিৎসালয়ৰ সেই মৃত্যুশয্যাত। সেইখন মোৰ বাবে মাথো এখন পেইনটিং নাছিল, আছিল এক সঞ্জীৱনী স্বৰূপ।\nতাৰ পাছত যেতিয়া হস্পিতালৰ পৰা মোক ঘৰলৈ যাবলৈ অনুমতি দিয়া হ’ল দীৰ্ঘদিন পৰি থকাৰ বাবে মোৰ গাত বহুত ঘাঁ লাগিছিল আৰু মই বহিবও পৰা নাছিলো। মোৰ শৰীৰটো ইতিমধ্যে বহুত বীজাণু, এলাৰ্জীৰ বাহ হৈ গৈছিল আৰু তাৰ পৰা আৰোগ্য লাভ কৰিবলৈ ডাক্তৰে মোক বিছনাত চিধাকৈ পৰি থকাৰ পৰামৰ্শ দিছিল- ছমাহ অথবা এবছৰলৈ নহয়, সম্পূৰ্ণ দুবছৰলৈ। মই সূদীৰ্ঘ দুবছৰ শয্যাশয়ী হৈ আছিলো, অকল খিৰিকীৰ বাহিৰলৈ চাই চাই আৰু চৰাই-চিৰিকতিৰ মাতবোৰ শুনি শুনি- এটাই আশাত, এটাই অপেক্ষাত যে কেতিয়াবা মইও নিজৰ ঘৰৰ মানুহৰ লগত প্ৰকৃতিৰ মাজত ওলাই গৈ হাঁহি ধেমালি কৰিব পাৰিম। তেতিয়া মই উপলব্ধি কৰিছিলো যে কিছুমান মানুহ কিমান ভাগ্যৱান। মই সিদ্ধান্ত লৈছিলো যিদিনাই মই বহিব পাৰিম সেইদিনাই মই মোৰ কাহিনীটো পৃথিৱীৰ সকলোকে শুনাম, তেওঁলোকক উপলব্ধি কৰিবলৈ শিকাম যে তেওঁলোক প্ৰকৃততে কিমান সৌভাগ্যৰ অধিকাৰি কিন্তু নিজকে অভাগী বুলি ভাবি থাকে। তাৰওপৰি মই নিজৰ জীৱনটো অথলে যাব নিদিও বুলিও সিদ্ধান্ত লৈছিলো, মই ঠিক কৰিছিলো যে মই মোৰ ভয়বোৰৰ বিৰুদ্ধে যুঁজিম। আমাৰ সকলোৰে বিভিন্ন ধৰণৰ ভয় থাকে, অজান কিহবাৰ ভয়, নিজৰ আপোন কাৰোবাক হেৰুৱা ভয়, নিজৰ ধন, সম্পত্তি আদি হেৰুৱাৰ ভয়। আমি নিজৰ কেৰিয়াৰত সফল হ’ব বিচাৰো, জনপ্ৰিয় হ’ব বিচাৰো, পৰ্য্যাপ্ত ধন আৰ্জিব বিচাৰো, আৰু সেইবোৰ মনে বিচৰা ধৰণে কৰিব পাৰিম নে নোৱাৰিম অনবৰতে ভয় খাই থাকো। মই মোৰ জীৱনৰ সকলো ভয় এটা এটাকৈ লিখিলো আৰু ঠিৰাং কৰিলো যে এটা এটাকৈ প্ৰত্যেকটো ভয় মই অতিক্ৰম কৰিম। সেই সময়ত মোৰ সকলোতকৈ ডাঙৰ ভয়টো আছিল- বিবাহ বিচ্ছেদৰ। মই এনে এজন মানুহক হেৰুৱাবলৈ ভয় কৰিছিলো যিজনৰ জীৱনত মোৰ বাবে কোনো ঠায়ে নাছিল আৰু মই আমাৰ সম্পৰ্কটো যেনেতেনে বচাই ৰাখিবলৈ বিফল যত্ন কৰি আছিলো। কিন্তু যিদিনা মই বুজিলো যে তেওঁক ধৰি ৰাখিব খোজাটো মাথো মোৰ মনৰ ভয় হে, সেইদিনা মই এটা ডাঙৰ বোজাৰ পৰা মুক্ত হ’লো। মই তেওঁকো তেওঁ নিবিচৰা সম্বন্ধ এটাৰ পৰা মুকলি কৰি দিলো। আৰু নিজকে মানসিকভাৱে ইমান শক্তিশালী কৰি তুলিলো যে তেওঁৰ দ্বিতীয় বিবাহৰ দিনা মই দুখ বা খং কৰাৰ সলনি তেওঁলৈ এটা মেছেজ পঠালো, ‘মই তোমাৰ বাবে বহুত সুখী আৰু মোৰ অশেষ শুভকামনা সদায় তোমাৰ লগত থাকিব।’ আৰু তেওঁও জানে যে মোৰ এতিয়াও তেওঁলৈ শুভেচ্ছা সদায়ে থাকিব। মোৰ দ্বিতীয় ভয়টো আছিল হস্পিতালত ডাক্তৰে কোৱা কথাষাৰ যে মই লৰা-ছোৱালী জন্ম দিব পৰা ক্ষমতা হেৰুৱাই পেলাইছো। সেইটো মোৰ কাৰনে এটা বহু দুখৰ কথা আছিল কিন্তু মই ভাবিলো যে পৃথিৱীখনত কিমান এনেকুৱা অনাথ শিশু আছে যাক অলপ মৰম আৰু আশ্ৰয়ৰ নিতান্তই প্ৰয়োজন। গতিকে নিজৰ অসহায় অৱস্থাক লৈ বেজাৰ কৰি থকাতকৈ তেনে কাৰোবাক তুলি লৈ এটা নতুন জীৱন দিব পাৰি দেখোন। আৰু মই ঠিক সেইটোৱেই কৰিলো।\nআমাৰ নিচিনা বিশেষভাৱে সক্ষমলোকসকলে ভয় কৰে যে পৃথিৱীখনে আমাক আদৰি নল’ব কাৰণ এই ধুনীয়া পৃথিৱীখনত আমাক ঘূনীয়া বুলি ধৰি লোৱা হয়। মই উপলব্ধি কৰিছিলো যে বিশেষভাৱে সক্ষমসকলৰ বাবে বেচৰকাৰী কোনো প্ৰতিষ্ঠান খোলাতকৈ বেছি জৰুৰী সমাজে আমাক বেলেগ দৃষ্টিৰে নাচাই সমাজৰ অংশৰূপে সহজভাৱে আদৰি লোৱাতোহে। মই মোৰ পৰিস্থিতি, অক্ষমতাবোৰ নেওচি সমাজৰ মাজত নিজেই ওলাই যোৱা আৰম্ভ কৰিলো। হুৱীলছেয়াৰখনে মোক মোৰ শাৰিৰীক অসহায়তাৰ কথা প্ৰতি মুহুৰ্ততে উপলব্ধি কৰাইছিল যদিও মোৰ মনটোক বান্ধি ৰাখিব পৰা নাছিল। মই পেইণ্টিং কৰা আৰম্ভ কৰিলো, মই পাকিস্তানৰ ৰাষ্ট্ৰীয় টি.ভি. ত এণকৰ হিচাপে যোগদান কৰি বহুত অনুষ্ঠান কৰিলো, বহুকেইটা মডেলিংৰ কামো কৰিলো। যোৱা তিনিবছৰ ধৰি মই ৰাষ্ট্ৰসংঘৰ নাৰী অধিকাৰ আৰু সুৰক্ষাৰ ৰাষ্ট্ৰদূত হিচাপে পাকিস্তানক প্ৰতিনিধিত্ব কৰি আহিছো (National Ambassador for United nations, Women from Pakistan)। মই ২০১৫ চনৰ BBC ৰ ১০০ গৰাকী মহিলাৰ ভিতৰত স্থান পাইছিলো আৰু FORBESৰ ৩০ গৰাকী ৩০ৰ অনুৰ্দ্ধৰ মহিলাৰ তালিকাখনত আছিলোআমাৰ সকলোৰে বিভিন্ন খুট থাকে কিন্তু আমি যেতিয়া নিজকে আমি যেনেকুৱা তেনেকেই আকোৱালি লওঁ পৃথিৱীখনেও আমাক তেনেকেই স্বীকৃতি দিয়ে। আমাৰ সকলোৰে নিজৰ জীৱনটোক লৈ এটা সপোন থাকে, পৰিকল্পনা থাকে, কিন্তু দুখৰ বিষয় যে আমি ভবা ধৰণে সদায় সকলো নহয়। মই কেতিয়াও সপোনতো ভবা নাছিলো যে মই এদিন হুৱীলছেয়াৰত আৱদ্ধ হৈ যাম, কিন্তু জীৱনৰ তিক্ততাবোৰ পৰীক্ষা হিচাপে লৈ মই সাহসেৰে সন্মুখীন হ’লো। এনে পৰিস্থিতিবোৰত আমি হতাশ হোৱাটো স্বাভাৱিক, কান্দোনত ভাগি পৰাতোও স্বাভাৱিক কিন্তু আশা এৰি হাৰ মানি লোৱাটো কেতিয়াও বিকল্প হ’ব নোৱাৰে। আজিকালি যেতিয়াই মই মানুহৰ মাজলৈ যাওঁ মোৰ মুখত হাঁহিতো সদায়ে থাকে। মানুহে মোক প্ৰশ্ন কৰে, যে মোৰ অনবৰতে হাঁহি থাকি ভাগৰ নালাগে নে? ইমান হাঁহি থাকিব পৰাৰ ৰহস্য কি সুধে আৰু মই তেওঁলোকক তেতিয়া উত্তৰ দিওঁ, যে মই জীৱনটোত হেৰুৱা বস্তুবোৰ, মানুহবোৰৰ কথা চিন্তা কৰি থকা একেবাৰেই বাদ দিছো। যিবোৰ বস্তু, যিসকল মানুহ মোৰ লগত থাকিব লগা আছিল, তেওঁলোক এতিয়াও মোৰ লগতে আছে, আগলৈও থাকিব। আৰু কেতিয়াবা কাৰোবাৰ অনুপস্থিতি আমাৰ জীৱনত আশীৰ্বাদ হিচাপে কাম কৰি আমাৰ জীৱনটোক এটা নতুন উদ্দেশ্য দিয়ে, এজন ভাল মানুহ হোৱাৰ সুযোগ দিয়ে। আমি আমাৰ জীৱনটো হাঁহিৰে উদ্‌যাপন কৰিব লাগে, জীৱনৰ সৰু সৰু আনন্দবোৰ উপভোগ কৰি জীয়াই থকা প্ৰতিটো মূহুৰ্ত্ত সজীৱ কৰি তুলিব লাগে।আমাৰ সকলোৰে জীৱনৰ মূল্য আছে, মৃত্যুৰ আগতেই যেন কোনো মৰাশ হৈ জীয়াই নাথাকে।’\nএয়া আছিল এগৰাকী সাহসী যুদ্ধাৰ জীৱন কাহিনী, যাৰ কাহিনীটো উদাহৰণ হওঁক সকলোৰে বাবে, প্ৰেৰণাৰ উৎস হওঁক সেই প্ৰতিজন যোদ্ধাৰ বাবে যি জীৱনযুঁজত যুঁজি যুঁজি হতাশ হৈ পৰিছে।


বিশ্ববাসীৰ বাবে সুখবৰ: মুকলি হ’ল মেলেৰীয়া প্ৰতিষেধক -\nবুধবাৰ, অক্টোবৰ 20, 2021\nHomeবিজ্ঞান আৰু প্ৰযুক্তিবিশ্ববাসীৰ বাবে সুখবৰ: মুকলি হ’ল মেলেৰীয়া প্ৰতিষেধক\nবিশ্ববাসীৰ বাবে সুখবৰ: মুকলি হ’ল মেলেৰীয়া প্ৰতিষেধক\nBy Sumi Bharali\nবিশ্ব স্বাস্থ্য সন্থাই অনুমোদন জনালে প্ৰথমটো মেলেৰীয়া প্ৰতিষেধক\nডিজিটেল ডেস্কঃ সমগ্ৰ বিশ্ববাসীৰ বাবে ভাল খবৰ৷ বিশ্ব স্বাস্থ্য সন্থাই অনুমোদন জনালে প্ৰথমটো মেলেৰীয়া প্ৰতিষেধক৷ ৬ অক্টোবৰত বিশ্ব স্বাস্থ্য সন্থাৰ সচিব প্ৰধান ট্ৰেডচ আধানম ঘেবৰেয়েচুছে সংবাদ মেলযোগে ঘোষণা কৰে এই কথা৷ তেওঁ কয় যে, “এক দীৰ্ঘ অপেক্ষাৰ অন্ত পৰিল; বিজ্ঞানৰ এই জয়যাত্ৰাই মেলেৰীয়া নিৰ্মূল কৰি হাজাৰ হাজাৰ ৰোগীৰ জীৱন বচাব৷\nবিজ্ঞানীসকলে দাবী কৰা মতে, মেলেৰীয়াৰ সবাতোকৈ ভয়াৱহ প্লাজমোডিয়াম ফালচিপেৰামকো প্ৰতিৰোধ কৰিব পাৰে এই প্ৰতিষেধকে৷ সুদীৰ্ঘ চাৰি বছৰ ধৰি আফ্ৰিকা মহাদেশত চলা পৰীক্ষণৰ অন্তত এই প্ৰতিষেধক ১০জনৰ ৪জনৰ ওপৰত ফলপ্ৰসু হোৱা পৰিলক্ষিত হৈছে৷ উল্লেখ্য যে, এই ভেকচিন তৈয়াৰ কৰাৰ ক্ষেত্ৰত ইউৰোপীয় চিকিৎসা সংস্থাৰ পৰাও ইতিবাচক সঁহাৰি লাভ কৰিছে আফ্ৰিকাই৷ ইতিমধ্যে আফ্ৰিকাৰ চাৰিখন দেশ ক্ৰমে ঘানা, কেনিয়া আৰু মালাৱিৰ ৮ লক্ষ শিশুক প্ৰদান কৰা এই ভেকচিনৰ সুফল পোৱা গৈছে৷\nতথ্য অনুসৰি ২০১৯ চনত সমগ্ৰ বিশ্বত ২৩কোটি লোক এই ৰোগত আক্ৰান্ত হৈছিল আৰু ৪ লক্ষ লোকৰ মৃত্যু হৈছিল৷ ৫ বছৰৰ তলৰ শিশু এই ৰোগত অধিক আক্ৰান্ত হয়৷ ২০১৯চনত ৬৭ শতাংশ ৫বছৰৰ তলৰ শিশুৰ মেলেৰীয়াত মৃত্যু হৈছিল৷ বিশ্ব স্বাস্থ্য সস্থাৰ স্বীকৃতিপ্ৰাপ্ত এই ভেকচিন বৈজ্ঞানীক চিহ্ন হৈছে ‘আৰটিএছ, এছ/এএছঅ ১’ আৰু বাণিজ্যিক নাম মস্কুইৰিক্স৷ ৫মাহৰ ওপৰৰ শিশুক ইণ্ট্ৰামাস্কুলাৰ পদ্ধতিৰে ৪পালিকৈ এই ভেকচিন দিব লাগিব।\nPrevious articleহাতোত সাৰে ভৰিত সাৰে বলীউডত প্ৰৱেশ কৰিব নেকি ধোনীয়ে? আইপিএলৰ পৰা বিদায় ধোনীৰ !\nNext articleভয়ংকৰ পথ দুৰ্ঘটনা! থিতাতে প্ৰাণ গ’ল ৯গৰাকীৰ\nপৃথিৱীত দুৰ্ঘটনাত পতিত হৈছিল ৫ এলিয়েন! জীৱন্তে এলিয়েনৰ মুখামুখি হৈছিল কোন বিজ্ঞানী?\nছেপ্টেম্বৰ 24, 2021\nকোভাক্সিনে আনিছে ভাল খবৰ


সমুজ্জল ভট্টাচাৰ্যক আছুৰ নেতৃত্বই একাষৰীয়া কৰিছে নেকি: কি ক'লে লুৰিণজ্যোতি গগৈয়ে?\nসমুজ্জল ভট্টাচাৰ্যক আছুৰ নেতৃত্বই একাষৰীয়া কৰিছে নেকি: কি ক’লে লুৰিণজ্যোতি গগৈয়ে?\nLast updated Oct 17, 2020 7,953\nদ্য ষ্টেটমেন্ট : সমুজ্জল ভট্টাচাৰ্যই আছু ত্যাগ কৰিলে নেকি? সমুজ্জল ভট্টাচাৰ্যই আছু ত্যাগ কৰিব নেকি? বৰ্তমানৰ আছুৰ নেতৃত্বই সমুজ্জল ভট্টাচাৰ্যৰ ওপৰত ৰাজনৈতিক দলক লৈ মানসিকভাৱে হেঁচা প্ৰয়োগ কৰিছে নেকি আদি প্ৰশ্ন বহু দিনৰে পৰাই সংবাদ মাধ্যমত প্ৰকাশ পাই আহিছিল।\nঅৱশেষত এই সকলোবোৰ প্ৰশ্নৰ উত্তৰ প্ৰদান কৰি আছুৰ সাধাৰণ সম্পাদক লুৰিণজ্যোতি গগৈয়ে বৃহস্পতিবাৰে তামুলপুৰত কয় যে আছুৰ পৰা কাকো এলাগী কৰা নাই। এইয়া কেৱল এটা অপপ্ৰচাৰ। আছু কাৰো ব্যক্তিগত সংগঠন নহয়, কোনো নিৰ্দিষ্ট ব্যক্তি বিশেষক আছুত পূজা কৰা নহয় আৰু আছু সামূহিক চিন্তাৰে পৰিচালিত এটা সংগঠন।\nLurinjyoti Gogoi ಅವರಿಂದ ಈ ದಿನದಂದು ಪೋಸ್ಟ್ ಮಾಡಲಾಗಿದೆ ಗುರುವಾರ, ಅಕ್ಟೋಬರ್ 15, 2020\nআছুৰ সাধাৰণ সম্পাদক লুৰিণজ্যোতি গগৈয়ে কয় যে শেহতীয়াভাৱে একাংশলোকে হীনমন্যতাত ভুগি আছুৰ বিৰুদ্ধে এনেকুৱা ষড়যন্ত্ৰত লিপ্ত হৈছে। আনহাতে অসম জাতীয় পৰিষদক বিজেপিৰ তৰফৰ কৰা সমালোচনাৰ প্ৰত্যুত্তৰ দি লুৰিণজ্যোতি গগৈয়ে কয় যে যে “হিমন্ত বিশ্ব শৰ্মাৰ কথাৰ কোনো মূল্য নাই। হিমন্ত বিশ্ব হৈছে ৫৬ জন বিধায়কৰ সমৰ্থন থকাৰ পাছতো মুখ্যমন্ত্ৰী হ’ব নোৱাৰা আৰু লুই বাৰ্জাৰ আৰু সাৰদা কেলেংকাৰীত অভিযুক্ত এজন নিলাজ মন্ত্ৰী, গতিকে তেনে এগৰাকী ব্যক্তিৰ কোনো কথাই ৰাইজক বিচলিত কৰিব নোৱাৰে।”\nউল্লেখ্য যে আগন্তুক বিধানসভাৰ নিৰ্বাচনত ৰাষ্ট্ৰীয় দল সমূহক উৎখাত কৰিবলৈ ৰাজ্যৰ আঞ্চলিক দল সমূহ একেলগ হোৱাৰ প্ৰসংগ উল্লেখ কৰি কয় যে ৰাষ্ট্ৰীয় দল সমূহক উৎখাত কৰিবলৈ আঞ্চলিক দল সমূহ একেলগ হ’ব লাগিব।\nAASUAJPLurinjyoti GogoiSamujwal Kumar Bhttacharjeethe statement\nকোনেও গুলী নচলাব: জম্মু-কাশ্মীৰত সন্ত্ৰাসবাদীয়ে আত্মসমৰ্পণ কৰা ভিডিঅ’ ছ’চিয়েল মিডিয়াত ভাইৰেল\nৰামৰ দলত ৰাৱণ: SI কেলেংকাৰীৰ পাছত P&RD নিযুক্তি কেলেংকাৰীত জড়িত বিজেপি নেতাক গ্ৰেপ্তাৰ\n“পইচা দে নহ’লে উগ্ৰপন্থী লগাই উঠাই দিমঃ” ধন দাবী কৰি ধৰা পৰিল এবিভিপিৰ নেতা\nগুৱাহাটী উচ্চ ন্যায়ালয়ত গাড়ী চালকৰ বাবে আবেদন কৰা ৭৯ জনৰ আবেদন নাকচ: কাৰণ অধিক…\nPPE কিট পৰিধান কৰি নৃত্য কৰা অসমৰ চিকিৎসকৰ ভিডিঅ’ ভাইৰেল:ঋত্বিক ৰোছনেও কৰিলে…\n“নীলকন্ঠ ৰূপ লৈ কাম কৰি আছো, ভৱিষ্যতেও কৰি থাকিম”-ড. সমুজ্জল ভট্টাচাৰ্য্য\n‘দুৰ্নীতি মুক্ত নহয়, দুৰ্নীতি যুক্ত বিজেপি, দুৰ্নীতি যুক্ত চৰকাৰ’- লুৰিণজ্যোতি গগৈ\nদেওবাৰে অসমত দৰ্শকৰ বাবে খুলিল কেৱল এটা চিনেমা হল: তিনিটা দৰ্শনীত উপস্থিত আছিল ২৫ জন\n‘কৈত গৈলা চৰকাৰ মোৰ’: সভ্যতাৰ যুঁজৰ মাজতে আলুৰ দাম হ’লগৈ ৪৫ টকা,…\nৰাইজৰ দলে আলোচনাৰ বাবে লক্ষ্য উদেশ্যৰ সৈতে ৰাইজলৈ মুকলি কৰিলে খচৰা সংবিধান\nটিকটৰ আশাত মোগলৰ নতুন সূত্ৰ উলিওৱা মমিনুল আৱালে এইবাৰ হাঁহিব নে কান্দিব?\nৰামৰ দলত ৰাৱণ: SI কেলেংকাৰীৰ পাছত P&RD নিযুক্তি কেলেংকাৰীত জড়িত বিজেপি নেতাক…\nদুৰ্বল প্ৰধানমন্ত্ৰী মনমোহন সিঙে খেদিলে ৫,২৩৪ জন মোগলক,নৰেন্দ্ৰ মোদীয়ে ৫ বছৰত খেদিলে…\nAPSCৰ মৌখিক পৰীক্ষা অনুষ্ঠিত কৰাৰ বাবে আৰু জলসিঞ্চনৰ লিখিত পৰীক্ষাৰ ফলাফল প্ৰকাশ…\nমৰিগাঁওৰ বিধায়ক ৰমাকান্ত দেউৰীৰ বিৰুদ্ধে এইবাৰ গোচৰ ৰুজু কৰিলে অসম ব্ৰাহ্মণ সমাজে\nআপুনি মই নথকাকৈ, আমি চিনি নোপোৱা দলটো ৰাইজৰ দল কেনেকৈ হ’ব: হিমন্ত বিশ্ব শৰ্মা\nBTADৰ চাইনব’ৰ্ডত অসমীয়া ভাষা বাধ্যতামূলক, বড়ো-কছাৰী স্বায়ত্ত উন্নয়ন পৰিষদ…\nজনসংযোগত চাকৰি লাভ কৰা দিবন ডেকাৰ পত্নীয়ে ‘সকালবেলা’ত কি পদত…


xukhdukh.com July 10, 2013 goodnews,\n১. বেইজিঙৰ চেংপিং ষ্টেডিয়ামত হব লগা বিশ্ব কুংফু চেম্পিয়নশ্বিপত ভাৰতক প্ৰতিনিধিত্ব কৰিব তিনিজন অসমীয়াইঃ কৃষাণ সিঙ, গমে থাপা আৰু আমানতউদ্দিন বৰাই ১৫-২০জুলাই পৰ্যন্ত হব লগা এই আন্তঃৰাষ্ট্ৰীয় প্ৰতিযোগিতাত নিজৰ প্ৰতিভা প্ৰদৰ্শন কৰিব ৷\n২. এঘাৰটাকৈ ভাষাত শিৱসাগৰ ছোৱালী মহাবিদ্যালয়ৰ সোণালী জয়ন্তীত পৰিবেশিত হ’ল অসমৰ জাতীয় সংগীতঃ কবি জীৱন নৰহৰ নেতৃত্বত আৰম্ভ হোৱা এই প্ৰকল্পৰে সাহিত্যৰথীলৈ অন্য এক শ্ৰদ্ধাঞ্জলি ডেৰশ বছৰীয়া জন্মজয়ন্তী বৰ্ষত৷\n৩. অৱশেষত মুখ্যমন্ত্ৰীয়ে কৰিলে হস্তক্ষেপঃ ডিব্ৰুগড় আৰু অসম কৃষি বিশ্ববিদ্যালয়ৰ উপাচাৰ্যক লৈ ছেবাৰ সংস্কাৰৰ দাবীৰ প্ৰসংগত বিবেচনাৰ বাবে গঠন কৰি দিলে সমিতি৷ ছেৱাক অধ্যক্ষক কৰিলে তলৱঃ আছুৰ সতেও আলোচানত মিলিত হব বুলিও কৰিলে ব্যক্ত৷\n৪. শিক্ষাবৰ্ষ আৰম্ভ কৰিবলৈ প্ৰস্তুতি সম্পন্ন কৰিলে কটন ৰাজ্যিক বিশ্ববিদ্যালয়েঃ পাঠয্ক্ৰমত বৰ্হিঃ বিশেষজ্ঞৰ ৰূপত নাম প্ৰকাশ কৰিলে কেমব্ৰিজ, আই আই টিৰ লগতে শীৰ্ষ প্ৰতিষ্ঠানৰ অধ্যাপক তথা দেশৰ প্ৰবীণ অৱসৰপ্ৰাপ্ত অধ্যাপক সকলৰো ৷\n৫. বড়োলেণ্ড বিশ্ববিদ্যালয়ৰ অৰ্থনীতি বিভাগৰ শলাগনীয় উদ্যোগঃ "ৰেচম উদ্যোগ আৰু গ্ৰাম্য সমাজত আৰ্থ-সামাজিক ভেটিৰ উন্নতি সাধনত ইয়াৰ ভূমিকা" শীৰ্ষক দুদিনীয়া কৰ্মশালাৰ কৰিলে আয়োজন, অহা ১০ আগষ্টৰ পৰা ৷\n৬. চৰকাৰৰে সৈতে জনগোষ্ঠীয় সংগঠনৰ বৈঠকত হ’ল চূডান্তঃ শীঘ্ৰেই অনুষ্ঠিত হ’ব সোণোৱাল কছাৰী স্বায়ত্ত শাসিত পৰিষদৰ ৷\n৭. আজি ১০জুলাই, এই দিনটো পালিত হৈছে ৰাষ্ট্ৰীয় মীন পালক দিৱস ৰূপেঃ মীন পালনেৰে অসমৰ নিজস্ব উৎপাদনশীলতা বৃদ্ধি তথা ৰাইজকো স্বাৱলম্বী হবলৈ আহ্বান জনাই মীন বিভাগে শংকৰদেৱ কলাক্ষেত্ৰত আয়োজন কৰিছে ৰাজ্যিক ভিত্তিত মীন পালক দিৱসৰ উদযাপন৷\n৮. নুমলীগড়ত সপ্তাহজোৰা কাৰ্যসূচীৰে পালন কৰা হয় ৬৪তম বন মহোৎসৱঃ বিতৰণ কৰে ২০০০ গছৰ পুলিও ৷\n৯. কলিয়াবৰৰ নলতলীত একৈশ দিনীয়াকৈ আয়োজিত হৈছে সত্ৰীয়া নৃত্য-গীত-বাদ্যৰ কৰ্মশালাঃ আয়োজন কৰিছে গোবিন্দ কলাক্ষেত্ৰই ৷\n১০. জৰ্দানত এছিয়ান বক্সিং চেম্পয়নশ্বিপত স্বৰ্ণ পদক পোৱা অসমীয়া শিৱ থাপালৈ অসমৰ মুখ্যমন্ত্ৰীয়েও জনালে অভিনন্দনঃ কামনা কৰিলে উজ্জ্বল ভৱিষ্যত আৰু সৰ্বময় মংগল কামনা ৷\n১১. সদৌ অসম ৰেংকিং বেডমিণ্টন প্ৰতিযোগিতাৰ সফল সমাৰণিঃ নিখিলেখ আৰু কাবেৰী ফুকন হ’ল চেম্পিয়ন ৷\n১২. নেপালৰ নিৰ্বাচনঃ ভাৰতে আগবঢ়াব সাহাৰ্য ৰূপে ৭৬৪খন গাড়ী, বিদেশ মন্ত্ৰী খুৰছিদে কৰিলে প্ৰতিশ্ৰুতি পত্ৰত ৷\n১. অসমৰ বাবে বিজেপিয়ে কৰিছে সুকীয়া ৰণনীতিঃ উত্তৰ পূৱৰ পৰা কমেও ১৫খন আসনত বিজয় বিচাৰিলে নৰেন্দ্ৰ মোদীয়ে ৷\n২. দুনী আদৰ্শ চিকিৎসালয়ত নিৰ্মাণ কাৰ্যত ব্যপক দুৰ্নীতিঃ উদ্বোধনৰ পূৰ্বেই মেলিলে ফাঁট ৷\n৩. মাছ কঢ়িওৱা প্ৰতিখন ট্ৰাকে দিব লাগে ৫০হাজাৰকৈ টকাৰ গুণ্ডাকৰঃ সংবাদ শিৰোনামাই তুলিলে প্ৰশাসনৰ উপস্থিতিক লৈ জন্মালে সন্দেহ!\n৪. মাছৰ ছিণ্ডিকেট চক্ৰৰ মাহেকীয়া উপাৰ্জন কমেও ১৮০কোটি টকাঃ কৰ-ফাঁকি, গুণ্ডা টেক্সেৰে অসমৰ ৰাইজক চলোৱা লুণ্ঠত ক্ৰমাত প্ৰকাশ পাইছে বাতৰি কাকতত ৷\n৫. বিশ্ববিখ্যাত বান নিয়ন্ত্ৰণ বিশেষজ্ঞ ডঃ অৰবিন্দ ফুকনে কৰিলে আক্ষেপ প্ৰকাশঃ অসমৰ এটাও মাথাউৰি বিজ্ঞান সন্মত নহয় ৷\n৬. হিচাব ৰখাৰ নাই কালচাৰঃ শ্ৰীমন্ত শংকৰদেৱ কলাক্ষেত্ৰত ১.৩৪কোটি টকাৰ হিচাব নোলোৱাৰ চিন্তনীয় খবৰ ৷\n৭. ডেজিগনেটেড কেম্পৰ পৰা নোহোৱা হ’ল ২২জনকৈ উগ্ৰপন্থীঃ আদিবাসী পিপলছ আৰ্মীৰ সদস্যৰ হঠাত আত্মগোপনে জোকাৰিছে আৰক্ষী প্ৰশাসনক ৷\n৮. কাছাৰ জিলা পৰিষদত ৩০০কোটিৰ কেলেংকাৰীত জড়িত থকাৰ অভিযোগত তদানীন্তন মুখ্যকাৰ্যবাহী বিষয়া বহ্নিশিখা দত্ত গ্ৰেপ্তাৰঃ কলিকতাত আত্মগোপন কৰি থাকোতে বংগ আৰক্ষীৰ সহায়ত আনিলে জিম্মালৈ ৷\n৯. যোৱা দশকত কংগ্ৰেছ চৰকাৰে নললে জীয়াঢল নিয়ন্ত্ৰণৰ কোনো আঁচনিঃ কোনো প্ৰস্তাৱো প্ৰেৰিত নহ’ল কেন্দ্ৰীয় চৰকাৰলৈ ৷\n১০. মংগলদৈৰ এইচ আই ভি কাণ্ডৰ লগত জড়িত থকাৰ অভিযোগত এজন ঠিকাদাৰ গ্ৰেপ্তাৰঃ প্ৰেৰিত হ’ল জেললৈ ৷


অসমৰ বিষয়ে ১০টা যোগাত্মক কথা - Jeevan Magazine\nচৰ্চা April 15, 2017\nশান্তি নিকেতনৰ ভাস্কৰ্যশিল্পী ৰামকিংকৰ বেইজে অসমৰ ভাস্কৰ চালেহা আহমেদক কৈছিল, ‘কি নাই তোমার দেশে– যেখানে সূৰ্য উঠে অনেক আগে’ | সঁচাই কি নাই অসম দেশত ! আৰু চালেহা আহমেদেও অসমৰ প্ৰাকৃতিক সম্পদৰ পৰাই সৃষ্টিকৰ্মৰ আহিলা পাইছিল| সৃষ্টিকৰ্মৰ উৎসও আছিল অসমৰ লোক-কলা, লোক-সংস্কৃতি | অসমৰ কাঠ-বাঁহ, মাটি, গছৰ শুকান ফুল, ডাল-পাত আদিও হ’ব পাৰে হস্তশিল্পৰ আধাৰ | হস্তশিল্প তথা কুটীৰ শিল্পত পূৰ্বৰে পৰাই অসমখন চহকী | প্ৰায়বোৰ ক্ষুদ্ৰ উদ্যোগেই অসমত বৰ্তমান আছে| এইবোৰ থলুৱাভাৱেই তৈয়াৰ হয়| ইয়াৰ বাবে প্ৰয়োজনীয় কেঁচামালো অসমতে আছে |\nঅসমৰ মাটি মৃৎশিল্পৰ বাবে উপযোগী | অসমৰ ধুবুৰী জিলাৰ আশাৰীকান্দিৰ মৃৎশিল্পই ভাৰতৰ সৰ্বোৎকৃষ্ট মৃৎশিল্পৰূপে খ্যাতি অৰ্জন কৰিছে আৰু জাপান, ইংলেণ্ড, ইটালী, জাৰ্মানী, আমেৰিকা আদি দেশতো সমাদৃত হৈছে| এয়া সম্ভৱ হৈছে উন্নত মানৰ ছ’ডিয়াম ছিলিকেট মিশ্ৰিত আৰু স্থিতিস্থাপকতাযুক্ত মাটিৰ বাবে| বিশেষকৈ মাজুলী, আশাৰীকান্দিৰ মাটি উল্লেখনীয় ৷ শিলাই নদীৰ পাৰৰ প্ৰায় ৫৯৯ বিঘা মাটি ‘হীৰামাটি’ নামেৰে প্ৰখ্যাত আৰু ই মৃৎশিল্পৰ প্ৰধান উপাদান | অসমৰ সত্ৰীয়া সংস্কৃতিৰ অন্যতম অৱদান হ’ল মুখাশিল্প| মুখাশিল্পৰ এটা উল্লেখনীয় কথা হ’ল– সজাই থ’লেই ভাস্কৰ্য আৰু পৰিধান কৰিলে মুখা হৈ পৰে৷ মহাপুৰুষ শ্ৰীমন্ত শংকৰদেৱে শুভাৰম্ভ ঘটোৱা মুখাশিল্প ইতিমধ্যে দেশ-বিদেশতো জনাজাত হৈ পৰিছে |\nঅসমৰ প্ৰধান খেতি হ’ল ধান| এই ধান খেতিৰ পৰাই নানা উদ্যোগ গঢ় লৈ উঠিছে | ধানৰ নৰাৰ পৰা কাগজৰ বোৰ্ড, ধানৰ খহটা তূুঁহৰ পৰা ডিটাৰজেণ্ট পাউদাৰ, মিহি তুঁহৰ পৰা ৰাইচব্ৰান অইল, ছ’ডিয়াম ছিলিকেট আদি প্ৰস্তুত কৰাৰ উদ্যোগ স্থাপন হৈছে | তদুপৰি ধানৰ মিল, চিৰাৰ মিল আৰু উখোৱা চাউলৰ মিল স্থাপন হৈছে | অসমৰ সুগন্ধি জহা চাউলে ইয়াৰ ব্যতিক্ৰমী গোন্ধ আৰু স্বাদৰ বাবে ইতিমধ্যে বিশ্বৰ বজাৰত জনপ্ৰিয়তা লাভ কৰিছে আৰু অচিৰেই ই বিশ্বৰ প্ৰায়বোৰ বিলাসী হোটেল-ৰেষ্টুৰেণ্টৰ অভিজাত খাদ্য-তালিকাত স্থান লাভ কৰিব | উল্লেখ্য যে সুগন্ধি জহা ধানৰ একাধিক প্ৰজাতি মাত্ৰ অসমতহে আছে | ২০০৬ চনত ৰাজ্যখনৰ ৯২ হেক্টৰ মাটিত জহা ধানৰ খেতি কৰা হৈছিল আৰু প্ৰকল্পটোত ১৬২গৰাকী খেতিয়ক জড়িত আছিল | উৎপাদন হৈছিল ১৩৩ মেট্ৰিকটন জহা চাউল | বৰ্তমান সমত চৰকাৰী আৰু বেচৰকাৰীভাৱে সৰ্বমুঠ ১৭,৪৫০ হেক্টৰ মাটিত জহা ধানৰ খেতি কৰা হয়| অসমত ছটা প্ৰজাতিৰ জহা ধানৰ খেতি হয় যদিও কুনকুনি জহাৰহে চাহিদা বেছি | বাচমতিৰ পাছতে অসমৰ জহাই দ্বিতীয় সুগন্ধি স্বাদযুক্ত চাউল | জাৰ্মানীত অনুষ্ঠিত বায়’-ফেক (BIO-FACH) শীৰ্ষক কৃষি মেলাত অসমৰ সুগন্ধি জহাই কৃষিজাত সামগ্ৰী আমদানি কৰা ইউৰোপৰ ব্যৱসায়ীমহলৰ দৃষ্টি আকৰ্ষণ কৰিবলৈ সমৰ্থ হৈছিল |\nধানৰ পাছতে চাহ খেতি অসম তথা ভাৰতৰ সৰ্ববৃহৎ কৃষি উদ্যোগ| চাহ খেতিৰ উদ্যোগে আন কেতবোৰ সহযোগী উদ্যোগ গঢ়ি তুলিছে| নিম্ন মধ্যবিত্তৰ পৰা উচ্চ শ্ৰেণীলৈকে বুজনসংখ্যক লোক এই উদ্যোগত জড়িত হৈ আছে | অসমত ৮৫৫ খনতকৈও অধিক পঞ্জীয়নভুক্ত চাহ বাগিচা আছে ৷ ক্ষুদ্ৰ চাহ খেতিয়কসকলে কৰ্মসংস্থানৰ লগতে স্বাৱলম্বী হ’বলৈও আদৰ্শ দেখুৱাইছে৷ তদুপৰি চাহ খেতিৰ প্ৰশিক্ষণ দিব পৰা প্ৰতিষ্ঠানো অসমতে আছে | সেই প্ৰতিষ্ঠানত প্লেণ্টেশ্যন, মাৰ্কেটিং, পেকিং, ৰিছাৰ্চ আদি বিষয় আছে |\nঅসম অলৱণীয় পানীৰ উৎস আৰু অলৱণীয় পানীত বিচৰণ কৰা মাছৰ চাহিদাই সৰ্বাধিক | বৰ্তমান বিশ্বত ৫০০ মান একুৱাৰিয়ামত ৰাখিব পৰা আলংকাৰিক মাছ আছে | অসমৰ থলুৱা ৰংচঙীয়া পুঠি, গৰৈ, চেঙেলী, খলিহনা, বতীয়া, বামী, গঙ্গাটোপ, কান্ধুলি আদিয়েও আলংকাৰিক মাছৰ স্থান লাভ কৰিছে | অসমৰ প্ৰকৃতিপ্ৰদত্ত জলাশয় মীন পামৰ অন্যতম উৎস | প্ৰতি বছৰে মীন পোহা দেশৰ ভিতৰত অসম দ্বিতীয় স্থানত | মৎস্য সম্পদত চহকী অসমত মীন পাম, উদ্যোগ আদিৰ প্ৰচুৰ সম্ভাৱনা আছে |\nধাতু শিল্পৰ ভিতৰত অসমৰ কাঁহ-পিতল আৰু স্বৰ্ণশিল্পই প্ৰধান | সপ্তদশ শতিকাত আহোম স্বৰ্গদেউ শিৱসিংহই নলবাৰীৰ জীউধন কঁহাৰক ১০০ পুৰা নিস্কৰ ভূমি দান কৰি সৰ্থেবাৰীত সূচনা কৰা কাঁহশিল্প আজিও জীয়াই আছে | কাঁহৰ বাচনৰ চাহিদা অসমকে ধৰি পশ্চিমবংগতো আছে | এই চাহিদা পূৰণৰ বাবে নৱ-প্ৰজন্মই পদক্ষেপ ল’লে শিল্পটো জীয়াই থকাৰ লগতে অসমীয়া সংস্কৃতিও ৰক্ষা হ’ব |\nঅসমৰ নগাঁও, বৰপেটা, গোৱালপাৰা আৰু দৰং জিলাত মৰাপাটৰ উৎপাদন ভাল হয় | মৰাপাটৰ পৰা উৎপাদিত (বস্তা, বেগ, ৰছী, দলিচা, গৃহসজ্জাৰ বস্তু) সামগ্ৰী আদিৰ যথেষ্ট চাহিদা আছে ৷ মৰাপাটৰ সূতাৰ পৰা বিভিন্ন ব্যৱহাৰ্য সামগ্ৰী প্ৰস্তুত কৰাৰ উপৰি বগা কোমল কাণ্ড অংশ ইন্ধন আৰু ডাঠ কাগজ প্ৰস্তুত কৰাত ব্যৱহাৰ হয় | পুলি অৱস্থাত শাকৰূপে খাবও পাৰি ৷ বীজৰ পৰা আহৰণ কৰা তেল ৰং আৰু বাৰ্নিছত ব্যৱহাৰ হয়| উদ্যোগ হিচাপে মৰাপাট শিল্প চৰকাৰৰ টেক্সটাইল বিভাগৰ সৈতে জড়িত আৰু ২০০৬ চনত মৰাপাটৰ মূল্য প্ৰতি কুইণ্টলত প্ৰায় ১,০০০ টকা এই বিভাগে ধাৰ্য কৰি দিছিল | আনাৰস, কল, নাৰিকল, তামোল গছৰ পৰাও অাঁহ উলিয়াই কম খৰচতে উদ্যোগ স্থাপন কৰিব পাৰি ৷ অসমত এইবোৰৰ খেতি প্ৰচুৰ পৰিমাণে হয় |\nকৃত্ৰিম সুগন্ধিতকৈ প্ৰকৃতিগত, উদ্ভিদজাত সুগন্ধিৰ চাহিদা অধিক | অসমতে আছে বিভিন্ন প্ৰজাতিৰ সুগন্ধি উদ্ভিদ | সত্তৰৰ দশকতে চিত্ৰনলাৰ খেতিৰে অসমত উদ্যোগ গঢ়ি উঠিছিল | এই খেতিৰ বাবেও অসমৰ মাটি উপযুক্ত | চিত্ৰনলা খেতি কৰি চিত্ৰনলা তেল উৎপাদন কৰিব পাৰি ৷ এই তেলৰ চাহিদাও বেছি | ঔষধ-সুগন্ধি গছ-বন-লতাৰ ভঁৰাল অসমখন | যোৰহাট আঞ্চলিক গৱেষণাগাৰ (বৰ্তমান ‘নৰ্থ-ইষ্ট ইন্ষ্টিটিউট অৱ ছায়েন্স এণ্ড টেকন’লজী)ত উদ্ভাৱন কৰা কৃষি-পদ্ধতিৰে ঔষধি-সুগন্ধি গছ-বন-লতাৰ খেতি কৰি, উদ্যোগ স্থাপন কৰিব পাৰি ৷ এইবোৰৰ ভিতৰত চিত্ৰনলা প্ৰধান | ভাৰতৰ ৯০ শতাংশ চিত্ৰনলা তেল উত্তৰ-পূৰ্বাঞ্চলতে উৎপাদন হয় | এক হেক্টৰ মাটিত ১৫ হাজাৰমান টকা বিনিয়োগেৰে চিত্ৰনলাৰ খেতি কৰি ৫৫ হাজাৰতকৈও অধিক টকা লাভ কৰিব পাৰি ৷ চিত্ৰনলাৰ লগতে কোটাহী বেঙেনা, ব্ৰাহ্মী, অশ্বগন্ধা, ডালচেনি, পেপাৰমিণ্ট, লেমন গ্ৰাছ, পালম’ৰজা, ডাইছ’কৰীয়া আদিৰ খেতিৰে তেল নিস্কাষণ কৰি লাভৱান হ’ব পাৰি ৷ পদিনা, তুলসী, মচলাজাতীয় উদ্ভিদ হ’লেও সুগন্ধিৰ অন্তৰ্ভুক্ত|\nবিভিন্ন ঋতুত হোৱা দেশী-বিদেশী ফুলৰ বাবেও অসমৰ মাটি-পানী-জলবায়ু উপযোগী | কম মাটিতে বছৰৰ বাৰ মাহতেই বিভিন্ন ফুলৰ খেতি কৰিব পাৰি ৷ প্ৰতি বছৰে বাঢ়ি অহা চাহিদালৈ চাই ক’ব পাৰি বাণিজ্যিকভাৱে ফুলৰ খেতি কৰি ফুলভিত্তিক উদ্যোগ গঢ়ি তুলিব পাৰি ৷ ফুলৰ লগতে অন্তৰ্ৱৰ্তী শস্য (ৰঙালাও, তিল, ধনীয়া, পালেং, বাবৰ, পিঁয়াজ, বিলাহী আদি)ৰ খেতি কৰিও লাভৱান হ’ব পাৰি ৷\nঅসমৰ নৈৰ বালি-চাপৰিত হোৱা কঁহুৱা, ঝাওবন, হাবিৰ নল-খাগৰি, পথাৰৰ কলমৌ, পানীমেটেকা আদি কেঁচামালৰূপে ক্ষুদ্ৰ আৰু মজলীয়া উদ্যোগত ব্যৱহাৰ হয় | অসমৰ হাবিত কিছুমান বিশেষ উদ্ভিদ আছে যিবোৰৰ পাত, ফুল-ফল, বাকলি, শিপা আদিৰ পৰা ৰং আৰু ৰঞ্জক পাব পাৰি ৷\nআজিৰ অসমখন বিভিন্ন সমস্যাৰে জৰ্জৰিত | ইয়াৰে এটা প্ৰধান সমস্যা নিৱনুৱা সমস্যা | ভাৰতৰ সূৰ্য উঠা দেশ অসমত নাই কি? তাৰে মাত্ৰ ১০টা যোগাত্মক দিশ উল্লেখ কৰি নিৱনুৱা সমস্যা সমাধানৰ পথ দেখুওৱা হ’ল | নৱ-প্ৰজন্মই অসমৰ প্ৰাকৃতিক সম্পদক মূলধনৰূপে লৈ একাগ্ৰতাৰে আগ বাঢ়িলে সাফল্যই আহি দুৱাৰমুখত থিয় দিবহি |\n(‘জীৱন’ৰ দশকপূৰ্তি উপলক্ষে আয়োজিত ‘অসমৰ বিষয়ে ১০টা যোগাত্মক কথা’ বিষয়ক প্ৰতিযোগিতাত প্ৰথম স্থানপ্ৰাপ্ত)\nAug 1, 2017 9489\nOct 30, 2016 8019


ব্ৰঞ্জ মেডেল লাভ কৰা এটি গীত “Aawaz – speak up against sexual violence”- | Rupaliparda.com\n২০১২ চনত দিল্লীত সংঘটিত পৈশাচিক কাণ্ডটোৰ বিষয়ে আমি প্ৰত্যেকজন জনসাধাৰণেই অৱগত। বিগত ৮ বছৰ পিছত চলিত বৰ্ষত “নিৰ্ভয়া কেছ” ৰ শুনানি হয় আৰু এই নাৰকীয় ঘটনা সংঘটিত কৰা বলাৎকাৰী কেইজনক ফাঁচী দিয়া হয়। এই ঘটনাটোক আধাৰ হিচাপে লৈয়ে অসম সন্তান জিম অংকন ডেকাই ২০১৩ চনত মুকলি কৰিছিল এটা গীত; যাৰ নাম আছিল “Aawaz – speak up against sexual violence”। গীতটিৰ কথা লিখিছিল জিম অংকন ডেকা, ঋত্বিকা ভট্টাচাৰ্য্য লগতে পাৰমিতা বৰাই। “নন্দী চিষ্টাৰচ” ৰ মাজৰ এগৰাকী ভগ্নী অন্তৰা নন্দীয়ে উক্ত গীতটোৰ এক অংশত কন্ঠদান কৰে। গীতটিৰ ভিডিঅ’ ত তিনিটা সৰু চুটি ছবি সন্নিৱিষ্ট কৰা হৈছিল য’ত ধৰ্ষণক লৈ মাত মাতিবলৈ জনসাধাৰণক জোৰ দিয়া হয়। Global Music Award ত ব্ৰঞ্জ মেডেল লাভ কৰাৰ লগতে এই গীতটোৱে আন আন বহু খন প্ৰতিযোগিতাত মনোনয়ন লাভ কৰাৰ উপৰিও বঁটা লাভ কৰিবলৈ সক্ষম হয়।\nমুম্বাই প্ৰতিষ্ঠিত অসম সন্তান সমূহৰ ভিতৰত প্ৰতিভাৱান এগৰাকী হৈছে জিম অংকন ডেকা। আৱাহন-ৰামধেনু যুগৰ বিশিষ্ট সাহিত্যিক তথা গৱেষক লগতে শিক্ষাবিদ ভবানন্দ ডেকাৰ পুত্ৰ জিম অংকনে ১৯৯৯ চনত নিজ ১৯ বছৰ বয়সতে নিৰ্মাণ কৰি উলিয়াইছিল তেওঁৰ প্ৰথম অসমীয়া এলবাম “তুমি কোৱা কথাবোৰ”। ইয়াৰ উপৰিও, কম বয়সতে তেওঁৰ তিনি গৰাকী বন্ধুৰ সৈতে “প্ৰহৰ” শীৰ্ষক এটি বেণ্ড খুলি লোৱা উক্ত উদীয়মান শিল্পী গৰাকীয়ে ২১ বছৰ বয়সত গুৱাহাটীত নিজাববীয়াকৈ খুলি লৈছিল এটি ষ্টুডিঅ’; যাৰ নাম আছিল “লা জিয়াজ”।\nকেৱল মাত্ৰ সংগীতেই নহয়; অসমীয়া ভাষা-সংস্কৃতিৰ সৈতে ওতঃপ্ৰোত ভাৱে জড়িত কোনো ব্যক্তি অথবা বিষয়বস্তুক কেন্দ্ৰ কৰি জিম অংকন ডেকাই নিৰ্মাণ কৰি উলিয়াইছিল ডকু-ফিছাৰ ছবি। “অসম সাহিত্য সভা”,”শ্ৰী মন্ত শংকৰদেৱ”, তথা “ভূপেন হাজৰিকা” ক কেন্দ্ৰ কৰিয়েই তেওঁ নিৰ্মাণ কৰি উলিয়াইছিল ছবিসমূহ। জনসাধাৰণৰ মাজত জনপ্ৰিয় হৈ পৰা জিম অংকনৰ তথ্যচিত্ৰ “শ্ৰী মন্ত শংকৰদেৱ” হৈছে প্ৰথমখন অসমীয়া ছবি যাক বিদেশত ৰাজহুৱা ভাৱে প্ৰদৰ্শিত কৰা হৈছিল।\nAawaz – speak up against sexual violence Assamese Music Assamese Singer Assamese Song Assamese songs Jim Ankan Deka\nAtlas Creation ৰ নতুন গীত; অংগৰাগ পাপন মহন্তৰ গীতত প্ৰথমবাৰ অৰুণ নাথঃ\nকিমাননো আৰু বেয়া খবৰবোৰকেই লৈ আমি আগবাঢ়িম! কিমাননো হতাশাৰ মাজেৰে দিন পাৰ কৰিম! এনেবোৰ বহু প্ৰশ্ন আমাৰ মনৰ মাজত দোলা দিয়ে; নহয়নে? কেতিয়াবা কিছুমান বস্তুৱে বহু হতাশাৰ মাজতো আমাক প্ৰশান্তি দিয়ে! অৱশ্যে, তেনেবোৰ বস্তুৰেই...\nআমি কেতিয়াবা কিছুমান কথা এনেই কৈ পেলাওঁ। হয়টো, প্ৰসংগক্ৰমে মুখৰ পৰা হঠাৎ ওলাই যায় সেইখিনি কথা। শুনিবলৈ সাধাৰণ যদিও সেই কথাখিনিয়ে যে কেতিয়াবা কাষৰজনৰ মন বেয়া কৰিব পাৰে, সেয়া আমি ভাবি নাচাওঁ অথবা অনুভৱ নকৰোঁ। জীৱনত...\nৰাজশ্ৰী শৰ্মাৰ শ্ৰুতিমধুৰ কণ্ঠৰে মুক্তিপ্ৰাপ্ত ‘আকুলা শুকুলা ডাঁৱৰ’-\nআমি বহুবাৰ কৈছোঁ যে একোটা সংগীতে আমাৰ মনলৈ প্ৰশান্তি আনে। অকণমান স্বস্তিৰ নিশ্বাস এৰি নিজৰ সৈতে সময় কটাবলৈ হ’লেও আমি একোটা সুন্দৰ গীতৰ সন্ধান কৰোঁ। এইক্ষেত্ৰত সংগীত জগতখনে অৱশ্যে আমাক কেতিয়াও হতাশ কৰা নাই...\nকায়িক অবৰ্তমানতো চলি আছে মুনিন বৰুৱাৰ চিনেমাৰ কাম || উৎপল মেনা\nমুনিন বৰুৱাৰ কায়িক অবৰ্তমানতো চলি আছে মুনিন বৰুৱাৰ চিনেমাৰ কাম । ‘ বাৰুদ – ২ ‘ আৰু ‘ পথ – উপপথ ‘ ৰ কাম । কিছু দিন পূৰ্বে ৰিজুক লগ পাইছিলো , মুনিন বৰুৱাৰ পুত্ৰ মানস বৰুৱাক । জ্যোতি...\n“সংস্কৃতিৰ চৰ্চা দেখি দেখি মোৰ মনতো সংস্কৃতিৰ বীজ নিজে নিজে ৰোপন হৈছিল”- তুহিন কন্যা বৰা\nযেতিয়া এটা শিশুয়ে এক সাংস্কৃতিক পৰিয়ালত জন্ম গ্ৰহণ কৰে তেতিয়া সেই শিশুটো সৰুৰে পৰাই মনোৰঞ্জন ক্ষেত্ৰখনৰ প্ৰতি আগ্ৰহী হৈ গৈ থাকে। নিজৰ সপোনৰ দিশে আগবাঢ়ি যাবলৈ প্ৰায়ে পিতৃ-মাতৃৰ লগতে সমগ্ৰ পৰিয়ালৰ লোকে উদ্গনি যোগোৱা আমি...


উপায়ুক্ত হ’ব বিচাৰিছিল ব্ৰেইন টিউমাৰত আক্ৰান্ত ১১বছৰীয়া ফ্ল’ৰাই, কিদৰে পূৰণ হ’ল তেওঁৰ এই ইচ্ছা? -\nHomeব্ৰেকিং নিউজউপায়ুক্ত হ’ব বিচাৰিছিল ব্ৰেইন টিউমাৰত আক্ৰান্ত ১১বছৰীয়া ফ্ল’ৰাই, কিদৰে পূৰণ হ’ল তেওঁৰ...\nডিজিটেল ডেস্ক : এগৰাকী সপ্তম শ্ৰেণীৰ ছাত্ৰী। ১১বছৰীয়া ছাত্ৰীগৰাকীয়ে সদায়ে ইচ্ছা কৰিছিল উপায়ুক্ত হোৱাৰ। এই সুযোগো আহিল। কিন্তু এক দুৰ্ভাগ্যজনক পৰিস্থিতিত তেওঁৰ হাতলৈ আহিল হাবিয়াস পূৰণৰ সুযোগ। ১১বছৰীয়া কিশোৰীগৰাকীয়ে এদিনৰ বাবে বহিল আহমেদাবাদৰ উপায়ু্ক্তৰ আসনত। ফ্ল’ৰা আছ’ডিয়া নামৰ সপ্তম শ্ৰেণীৰ ছাত্ৰীগৰাকী আক্ৰান্ত হৈছে ব্ৰেইন টিউমাৰত। গুৰুতৰভাৱে অসুস্থ হৈ পৰা ছাত্ৰীগৰাকীৰ ইচ্ছা পূৰণৰ বাবেই এই বিশেষ পদক্ষেপ গ্ৰহণ কৰিলে আহমেদাবাদ প্ৰশাসনে।\n১১বছৰীয়া ছাত্ৰীগৰাকীয়ে সদায়ে ইচ্ছা কৰিছিল উপায়ুক্ত হোৱাৰ। এই সুযোগো আহিল। কিন্তু এক দুৰ্ভাগ্যজনক\nযোৱা মাহত তেওঁৰ মগজুৰ টিউমাৰ আঁতৰোৱাৰ বাবে অস্ত্ৰোপচাৰ কৰা হৈছিল আৰু তাৰ পাছত তেওঁৰ স্বাস্থ্য অধিক অৱনতি ঘটে। তাৰ পাছতে তেওঁৰ ইচ্ছাপূৰণৰ ব্যৱস্থা গ্ৰহণ কৰে আহমেদাবাদৰ উপায়ুক্তই। ‘গান্ধীনগৰৰ ফ্ল’ৰা ব্ৰেইন টিউমাৰত আক্ৰান্ত হৈছিল। যোৱা মাহত তেওঁৰ স্বাস্থ্যৰ অৱনতি ঘটে। আমি মেক-এ-উইচ ফাইণ্ডেচনৰ পৰা এটা বাৰ্তা লাভ কৰিছিলোঁ যে, এই কিশোৰীগৰাকী উপায়ুক্ত হ’ব বিচাৰে। আহমেদাবাদৰ উপায়ুক্ত সন্দীপ ছাংলেই সংবাদ মাধ্যমৰ আগত এইকথা প্ৰকাশ কৰে।\nগান্ধীনগৰৰ এইগৰাকী কিশোৰীৰ কাহিনীয়ে এতিয়া আৱেগ মধুৰ পৰিৱেশৰ সৃষ্টি কৰিছে।\nকিশোৰীগৰাকীৰ এই ইচ্ছাৰ কথা জনাৰ পাছতে কিশোৰীগৰাকীক পৰিয়ালৰ সৈতে যোগাযোগ কৰে উপায়ুক্ত ছাংলাই। ‘মই ফ্ল’ৰাৰ পিতৃ-মাতৃৰে যোগাযোগ কৰি তাইৰ ইচ্ছা পূৰণ কৰিব বিচৰাৰ কথা প্ৰকাশ কৰিছিলোঁ। কিন্তু তেওঁৰ ভগ্ন স্বাস্থ্যই সেই লক্ষ্য পূৰণ হ’বলৈ দিয়া নাছিল। অৱশেষত তেওঁৰ ইচ্ছা পূৰণ কৰি তেওঁক আমি উপায়ুক্তৰ আসনত বহুৱাবলৈ সক্ষম হ’লোঁ।’ ফ্ল’ৰাই উপায়ুক্তৰ আসনত বহি ২৫ ছেপ্টেম্বৰৰ তেওঁৰ জন্মদিনো আগতীয়াকৈ পালন কৰে। গান্ধীনগৰৰ এইগৰাকী কিশোৰীৰ কাহিনীয়ে এতিয়া আৱেগ মধুৰ পৰিৱেশৰ সৃষ্টি কৰিছে।\nPrevious articleউল্টাপানীৰ সংঘৰ্ষক লৈ ইউ এল বিৰ প্ৰতিক্ৰিয়া; ‘নিহত দুজন আমাৰ সদস্য নহয়’\nNext articleকোহলীৰ হেঁচাত উজুটি খাইছিল কুম্বলে! বিচিচিআইৰ ভিক্ষাপাত্ৰত কাৰ কৃপাদৃষ্টি ?


CTET July 2020: Exam Date Postponed - TheJobinAssam.in : Job in Assam, Assam Career, jobs assam, jobs in assam, assam job, assam govt job\nCTET CTET July 2020: Exam Date Postponed\nCTET July 2020: Exam Date Postponed\nby thejobinassam on June 25, 2020 in CTET\nCentral Teacher Eligibility Test অৰ্থাৎ চমুকৈ CTET কেন্দ্ৰীয় চৰকাৰৰ মানৱ সম্পদ উন্নয়ন মন্ত্ৰালয়ৰ দ্বাৰা আয়োজন কৰা শিক্ষক যোগ্যতা নিৰূপণ পৰীক্ষা। প্ৰতিবছৰে দুবাৰকৈ এই পৰীক্ষা অনুষ্ঠিত হয়। বৰ্তমান কেন্দ্ৰীয় মাধ্যামিক শিক্ষা বোৰ্ড অৰ্থাৎ CBSE এ এই পৰীক্ষা আয়োজন কৰাৰ দ্বায়িত্ব গ্ৰহণ কৰি আহিছে। পৰবৰ্তী CTET Exam July মাহৰ5তাৰিখত অনুষ্ঠিত হব।\nCTET দুটা শাখাত অনুষ্ঠিত হয়...\n1. Paper 1: এই শাখা প্ৰাথমিক বিদ্যালয়ত (Class 1 to 5) শিক্ষক হব খোজা পাৰ্থীৰ বাবে অনুষ্ঠিত কৰা হয়।\n2. Paper 2: এই শাখা উচ্চ প্ৰাথমিক বিদ্যালয়ত (Class6to 8) শিক্ষক হব খোজা পাৰ্থীৰ বাবে অনুষ্ঠিত কৰা হয়।\nCTET July 2020: Exam Date\nCTET July 2020: Eligibility Criteria\n1. 50% নম্বৰ লৈ উচ্চতৰ মাধ্যমিক উত্তীৰ্ণ আৰু দুবছৰীয়া D.El.Ed উত্তীৰ্ণ।\n2. 45% নম্বৰ লৈ উচ্চতৰ মাধ্যমিক উত্তীৰ্ণ আৰু দুবছৰীয়া D.El.Ed উত্তীৰ্ণ। (NCTE Notification 2002 মতে)\n3. 50% নম্বৰ লৈ উচ্চতৰ মাধ্যমিক উত্তীৰ্ণ আৰু চাৰি বছৰীয়া B.El.Ed উত্তীৰ্ণ।\n4. 50% নম্বৰ লৈ স্নাতক ডিগ্ৰী উত্তীৰ্ণ আৰু B.Ed উত্তীৰ্ণ।\n5. স্নাতক ডিগ্ৰী উত্তীৰ্ণ আৰু D.El.Ed উত্তীৰ্ণ।\n6. 50% নম্বৰ লৈ উচ্চতৰ মাধ্যমিক/স্নাতক ডিগ্ৰী উত্তীৰ্ণ আৰু দুবছৰীয়া D.El.Ed ৰ বা B.Ed. ৰ শেষৰ বৰ্ষৰ পৰীক্ষাত অৱতীৰ্ণ।\n1. যিকোনো বিষয়ত স্নাতক ডিগ্ৰী উত্তীৰ্ণ আৰু দুবছৰীয়া D.El.Ed উত্তীৰ্ণ।\n2. 50% নম্বৰ লৈ স্নাতক ডিগ্ৰী উত্তীৰ্ণ আৰু B.Ed উত্তীৰ্ণ।\n3. 45% নম্বৰ লৈ স্নাতক ডিগ্ৰী উত্তীৰ্ণ আৰু B.Ed উত্তীৰ্ণ।\n4. 50% নম্বৰ লৈ উচ্চতৰ মাধ্যমিক উত্তীৰ্ণ আৰু চাৰি বছৰীয়া B.El.Ed\n5. 50% নম্বৰ লৈ উচ্চতৰ মাধ্যমিক উত্তীৰ্ণ আৰু চাৰি বছৰীয়া B.Sc.Ed/ B.A.Ed.\n6. যিকোনো বিষয়ত স্নাতক ডিগ্ৰী উত্তীৰ্ণ আৰু দুবছৰীয়া D.El.Ed/ B.Ed. ৰ শেষৰ বৰ্ষৰ পৰীক্ষাত অৱতীৰ্ণ।\nNote: Any candidate having qualified B.Ed. Programme recognized by the NCTE is eligible to appear in TET/CTET. Moreover, as per the existing TET guidelines circulated vide NCTE letter dated 11-02-2011,aperson who is pursuing any of the teacher education courses (recognized by the NCTE or the RCI, as the case may be) specified in the NCTE Notification dated 23rd August 2010 is also qualified to appear in the TET/CTET.\nCTET July 2020: Application Fees\nCTET July 2020: How to Apply\nঅনলাইন যোগেদি আবেদন কৰিব লাগিব। অনলাইন আবেদন লিংক তলত দিয়া হৈছে।\nCTET July 2020: Apply Date\nঅনলাইন আবেদন আৰম্ভ হব: 24-01-2020\nঅনলাইন আবেদন সমাপ্ত হব: 24-02-2020 09/03/2020\nCTET July 2020: Important Link\nঅনলাইন আবেদন লিংক: ইয়াত ক্লিক কৰক\nসম্পূৰ্ণ Notice পঢ়ক: ইয়াত ক্লিক কৰক\nCTET July 2020: Qualifying Marks\nCTET উত্তীৰ্ণ হবলৈ হলে সাধাৰণ শ্ৰেণীৰ পাৰ্থীয়ে 60% নম্বৰ পাব লাগিব। আনহাতে OBC/SC/ST শ্ৰেণীৰ পাৰ্থীয়ে 55% নম্বৰ পালেই এই পৰীক্ষাত উত্তীৰ্ণ হব পাৰিব।\nCTET July 2020: Syllabus\nমুঠ নম্বৰ: 150\n1. ভাষা ১ : 30 নম্বৰ\n2. ভাষা ২ : 30 নম্বৰ\n3. শিশু বিকাশ আৰু শিক্ষণবিদ্যা: 30 নম্বৰ\n4. পৰিবেশ অধ্যয়ন: 30 নম্বৰ\n6. সাধাৰণ গণিত: 30 নম্বৰ\n2. ভাষা ২: 30 নম্বৰ\n4. (a) গণিত আৰু বিজ্ঞান শিক্ষকৰ বাবে:\nসাধাৰণ গণিত আৰু বিজ্ঞান: 60 নম্বৰ\n(b) কলা শাখাৰ শিক্ষকৰ বাবে:\nসমাজ বিজ্ঞান: 60 নম্বৰ